Story: Furaanadhandhen - EP49 - One Online\nކުއްލިއަކަށް އޭނާގެ ލޯމައްޗަށް އަނދިރިވެ ކުދިކުދިވެފައިވާ ބިއްލޫރިތަކުގެ މައްޗަށް އަރިއަޅާލައިގެން ވެއްޓުނެވެ. މަގޭ ދަރި އޭ ބުނެ އިނާޝާ ރޮއެގަތްއިރު ނާހިދްގެ ހަށިގަނޑުގެ އެތަން މިތަނަށް ބިއްލޫރިކޮޅުތައް ވަދެ ނިމިއްޖެއެވެ.\nތިން ދުވަސްފަހުން އޮތް ނަތާޝާގެ ކައިވެންޏަށްޓަކައި އަޒްކާ މީހަކު އަތަށް ފަހަން ދިން ހެދުން ބަލާ ދިޔަ ވަގުތެވެ. އަތުކުރީގައި އޮތް ގަޑިއަށް ބަލައިލީ އެތަން ބަންދުކޮށްފާނެކަމަށް ހީކޮށްފައެވެ. އެއަށްފަހު އޭނާ މަގު ހުރަސްކޮށް އަނެއްފަރާތަށް އެރި ވަގުތު ބާރު ސްޕީޑުގައި ދިޔަ އެމްބިއުލާންސެއް ފެނުނެވެ. އޭނާ މޭގައި އަތް އަޅައިލަމުން އޭގައި އޮތް ބަލިމީހާއަށް ހިތުން ދުޢާކޮށްލިއެވެ. އެމްބިއުލާންސެއްގެ އަޑު އިވުނިއްޔާ އޭނާ ކޮންމެ ތަނެއްގައި ހުރިނަމަވެސް ބަލީމީހާއަށް ހެޔުދުޢާ ކޮށްލައެވެ. އޭނާއަށް ނުފެނުނީ އޭގެ ފަހަތުން ސައިކަލުގައި ބާރު ސްޕީޑުގައި ދިޔަ މޯހަންދާސްއެވެ. އޭނާ ދެވަނަ ފަހަރަށް ގަޑި ބަލައިލިއިރު ގަޑިން ރޭގަނޑު ދިހައެއްޖަހަން ފަސްމިނިޓެވެ. އެހެންކަމުން ހިނގުން ކުރިއަށް ވުރެ ބާރުކޮށްލިއެވެ.\nއޭޑީކޭގެ އެމެޖެންސީ ރޫމުގައި ނާހިދަށް ފަރުވާދެމުން ދިޔައިރު އިނާޝާއާއި މޯހަންދާސް ބޭރުގައި ތިއްބެވެ. އިނާޝާގެ ދެލޮލުން އެންމެ ހިނދުކޮޅަކަށްވެސް ކަރުނަ ނުހިކެއެވެ. އޭނާގެ ލޯބިވާ ދަރިފުޅަށްޓަކައި ހިތާހިތުން ހެޔުދުޢާ ކުރަމުން ދިޔައިރު މޯހަންދާސްވެސް ހުރީ އެ ހާލަތުގައެވެ. ދެމަފިރިންގެ ހިތް ވަނީ އަވަސްވެފައެވެ.\nމާގިނަ އިރެއް ނުވަނީސް ޑޮކްޓަރަކާ ނަރުހެއް މޯހަންދާސްއާއި އިނާޝާ ބައްދަލުކުރިއެވެ.\n"ޕޭޝަންޓުގެ ހާލު ގޯހެއްނޫން. ދައްތަމެން ކަންބޮޑުނުވޭ. ނާހިދަކީ އަޅުގަނޑުގެ އެކުވެރިއެއް. އެއްވެސް ކަހަލަ ހިތްހަމަނުޖެހުމެއް ގޭތެރޭގައި ދިމާވިތޯ. އަޅުގަނޑު މިހެން މި ދެންނެވީ މީގެ ކުޑައިރުކޮޅެއް ކުރިން އަޅުގަނޑާއެކު ނާހިދް ކޮފީއެއްގަ އިނީމަ" ޑޮކްޓަރ ނިރާޝް އިނާޝާ އާއި މޯހަންދާސްއާ މުހާތަބްކޮށް ވާހަކަދެއްކިއެވެ. ނިރާޝްގެ ވާހަކަދެއްކުމުގައި ވަނީ ގާތްކަމެވެ.\n"ކުޑަކަމެއް ގޭތެރޭގައި ހިނގައިފި. ނާހިދް ވަރަށް ރުޅިއައިއްސަ ހުރީ. ގޭތެރޭގަ އެއްޗިއްސަށް ގެއްލުންވެސް ދިން. އަދި ދުވަހަކުވެސް މިހާ ވަރަށް ރުޅިއެއްނާދޭ" ވާހަކަދެއްކީ މޯހަންދާސްއެވެ.\n"ބޮަޑަށް ލަފާކުރެވެނީ އެ ރުޅިގަނޑު ކޮންޓްރޯލްކުރަން އޭނާ ބޮޑީ ރިފިއުސް ކުރީހެން. ވަރަށް ބޮޑަށް ބްލަޑް ޕްރެޝަރ ހައި ވެފަ ހުރީ. އެހެންވެ ފެއިންޓް އެވީ. ބުރަކައްޓާ ފަޔާ އަތަށް ވަރަށް ބައިވަރު ބިއްލޫރިކޮޅުކޮޅު ވަދެފަ އެބަހުރި. ބައެއް ތަންތަނުން ލޭވެސް އެބައާދޭ. ކަނާއަތް ވަނީ ވަރަށް ފުންކޮށް ޒަޙަމްވެފައި. އެކަމަކު ހެވީ ބްލީޑެއްނެތް" ނިރާޝް ވާހަކަދެއްކިއެވެ.\nއެދެމަފިރިންނަށް ނިރާޝް މީގެކުރިން ފެނިފައިވިޔަސް ވަގުތުގެ ނާޒުކުކަމުން ވާހަކަ ނުދެއްކުނެވެ. އެއަށްވުރެ ބޮޑަށް އެދެމަފިރިން ތިބީ ހާސްވެފައެވެ.\n"ސައުވިސްގަޑީރު އޮބްޒަރވެޝަނުގަ ބާއްވާލަން ފެންނަނީ. ވަދެފަ ހުރި ބިއްލޫރިކޮޅުތައްވެސް މިހާރު ނަގަމުން އެދަނީ. ނާހިދް މިހާރު އެ އޮތީ ނިދާފައި. ދައްތަމެން ވަދެ ބަލައިލިޔަސް މައްސަލައެއްނެތް" ނިރާޝް ވާހަކަދެއްކިއެވެ.\nއިނާޝާއާއި މޯހަންދާސް ހެއްދެވި ފަރާތަށް ޙަމްދުކުރިއެވެ.\nމޯހަންދާސްއާއި އިނާޝާގެ އެދުމުގެ މަތިން ނާހިދް ރޫމަކަށް ބަދަލުކުރެވުނެވެ. ޑިއުޓީ ނިމުމާއި ހަމައަށް އިރުކޮޅަކާ ކަހަލަ ގޮތަކަށް ނިރާޝް އެކޮޓަރިއަށް އަންނަމުން ދިޔައެވެ.\nދަންވަރުގެ ހަމަހިމޭންވަގުތު ނިރާޝް ނާހިދް އޮރް ރޫމަށް ވަންއިރު ވަކިން ހުރި އެނދުގައި އިން މޯހަންދާސްއަށް އިނީ ނިދި ޖެހިފައެވެ. ނާހިދް ކައިރީގައި ގޮނޑީގައި އިން އިނާޝާގެ ދެލޮލުގައި ނިދީގެ އެއްވެސް އަސަރެއްނެތެވެ. އޭނާގެ ދަރިފުޅުގެ ހަށިގަނޑުގައި އަޅަމުންދާ ވޭނަށް ލުޔެއް ނުލިބެނީސް އޭނާގެ ދެލޮލަށް ނިންޖެއް ނާންނާނެއެވެ.\n"ދައްތަ ކުޑަކޮށް ނިދާލަންވީނުން. ނަރުހުން އިރުކޮޅަކާ ވަދެ ޕެޝަންޓްގެ ހުރިހާ ކަމެއް ބަލާނެ. ލަފާކުރެވޭ ގޮތުގައި ނާހިދަށް ހަމަހޭވެރިކަމެއް ވާނީ ހެނދުނު. އިންޖެކްޝަންގެ ބާރު އެހާއިރަށް ދެމިގެންދާނެ" ނިރާޝް ވާހަކަދެއްކިއެވެ. އިނާޝާ ބޯ ދެފަރާތަށް ތަޅުވާލަމުން އެކަމަށް ދެކޮޅު ހެދިއެވެ. އޭނާގެ ލޮލުގައި ނިދީގެ އެއްވެސް އަސަރެއް ނެތި ނިދާނީ ކިހިނެއް ހެއްޔެވެ؟\nދުރުގައި ނާހިދްގެ ފައިލް ޗެކް ކުރަން ހުރި ނިރާޝް އިރުކޮޅަކާ ނާހިދްގެ މޫނަށް ބަލައިލައެވެ. އޭނާގެ މޫނުމަތީގައި އެއްވެސް ޒަޙަމެއްނެތެވެ. ބަދަލެއް އައިސްފައިވާކަމުގެ އެއްވެސް އަސަރެއް އެ މޫނުމަތީގައި ނުވެއެވެ. އަރާމު ނިދީގައި ނިދާލައިފައި އޮތްއިރު އެ މޫނުމަތީގައި ވަނީ ތާޒާކަމެވެ. ނަމަވެސް އެ ހަށިގަނޑުގައިވާ ޒަޙަމްތައް ހުރީ ފުންކޮށެވެ. ނަމަވެސް ނާހިދަށް އެވީ ކިހިނެއް ހެއްޔެވެ؟ ޔަގީނުންވެސް ބޮޑު ކަންތައްގަނޑެއް ހިނގައިފިއެވެ. ނާހިދްގެ އަނބިމީހާ ކޮބާ ހެއްޔެވެ؟ އެހާލުގައި ނާހިދް އޮތް އިރު އަނބިމީހާ ނުހުންނާނީ ޔަގީނުންވެސް ކުޑަކަމެއް ވެގެނެއްނޫނެވެ. އަޒްކާއަށް މި ހަބަރު ދޭންވީ ހެއްޔެވެ؟ ނޫނެކެވެ. ހެނދުނު ޑިއުޓީ ނިންމާފައި އަޒްކާ އާ ބައްދަލުކޮށްފައި ބުނާނީއެވެ. އެހެންނޫނީ އަޒްކާގެ ނިދި ޚަރާބުވެދާނެއެވެ.\nނާހިދް ހޭ އެރުމުން އިނާޝާ ގެއަށް އައީ ތާޒާވެލުމަށާ ނަމާދުކޮށް ހެދުމަށެވެ. ގެއަށް ވަނުމާއެކު ފުރަތަމަވެސް އޭނާއަށް ފެނުނީ ކަންބޮޑުވެފައި ސޯފާގައި އިން މީކާއެވެ. ނާހިދާ ބެހޭ ހަބަރު އޮޅުންފިލުވަން މީކާ ބޭނުންވާތީ އިނާޝާ ނާހިދް ރަނގަޅުކަމުގައި ބުނެލިއެވެ.\n"ކޮބާ ނައިޝީ...؟" އިނާޝާ އަހައިލިއެވެ.\n"ކޮޓަރީގަ ތަޅުލައިގެން" މީކާ ޖަވާބުދިނެވެ.\n"ވަރަށް އަވަހަށް ނާހިދަށް ތަރުކާރީ ސޫޕެއް ހަދާލަބަލަ. މިއަންނަނީ ފެންވަރައިގެން. އެހާ ކުޅި ނުކުރައްޗެ އިނގޭ" އިނާޝާ އެދުނެވެ. މީކާ ވަގުތުން އެކަމާ އުޅުނެވެ.\nލަންޗް ބްރޭކް ލިބުމާއެކު އަޒްކާ އޮފީހުން ބޭރަށް ނިކުތެވެ. އޭނާ ދަބަސް ހިފާލައިގެން އޮފީސް ބޭރުގައި ހުރީ ނިރާޝް މި އަންނަނީއޭ ބުނުމުންނެވެ. މުހިންމު ވާހަކައެއް ދައްކަން ނިރާޝް އުޅޭހެން ހީވުމުން އެކުގައި ލަންޗަށް ދާން ނިރާޝްއަށް ދަޢުވަތު ދިނީ ކުރިން އޭނައެވެ. އެހެންޏާ އޭނާ މެންދުރުގެ ކެއުން ނަގަންދާން ބޭނުންވަނީ ގެއަށެވެ. ސައިކަލުގައި ނިރާޝް ކައިރިކޮށްލީ އަޒްކާ ބޭރުގައި ހުރިތާ އިރުތަކެއް ފަހުންނެވެ.\n"ސޮރީ. ޑިއުޓީ ނިންމާލާފައި އައިސް ނިދުނީ ވަރަށް ލަހުން. އެހެންވެ ބުނި ގަޑިއަށް ނާދެވުނީ. ހިނގާ ދާން" އަޒްކާ ސައިކަލަށް އެރުމުން ނިރާޝް ދުއްވައިލިއެވެ.\nނިރާޝް އާ އަޒްކާ ވަނީ ރެސްޓޯރަންޓަކަށެވެ. އޭސީކޮށްފައިވާ ބައިގެ ތެރެއިން ހުސްކޮށް ހުރި މޭޒެއްގައި އިށިންނަމުން އަޒްކާ ނިރާޝްއަށް ބަލައިލިއެވެ.\n"ވަރަށް ހޫނުގަދަ ދޯ...." ވެއިޓަރ ގެނެސް ބެހެއްޓި ފިނިފެން ފުޅިން ދެ ތައްޓަށް ފެން އަޅަމުން އަޒްކާ ބުނެލިއެވެ.\n"ކޯޗެއް ކާނީ" ނިރާޝް އަހައިލިއެވެ.\n"އޯކޭވާނެ ކްލަބް ސޭންޑްވިޗެއް. ދެން ޗޮކްލެޓް މިލްކްޝޭކެއް" އަޒްކާ ބުނެލިއެވެ.\nބޭނުންވާ އެއްޗެހި އޯޑަރ ދިނުމަށްފަހު ނިރާޝް ވަރަށް ފުން ނަޒަރަކުން ކުރިމަތީގައި އިން އަޒްކާއަށް ބަލައިލިއެވެ. އަޒްކާ އިނީ ފޯނާއި ކުޅޭށެވެ.\n"ކީއްތިކުރަނީ ފޯނުން؟" ނިރާޝް އަހައިލިއެވެ.\n"ނާހިދްގެ މަންމަ ރޭގަ ހަތަރެއް ޖަހަން އުޅެނިކޮށް އެބައިން ގުޅާފަ. ހިތަށް އަރަނީ އެގަޑީގަ ކިއްވެގެންބާއޭ ގުޅީ... ކޯލް ބެކް ކުރީމަ އާންސަރއެއް ނުކުރޭ" އަޒްކާ ބުނެލިއެވެ.\n"ވެދާނެއްނު ބޮޑުކަމެއްވީ ކަމަށްވެސް" ނިރާޝް ބުނެލިއެވެ.\n"ދެން... ބިރުނުގަންނުވަބަލަ. ﷲ އިރާދަކުރެއްވިއްޔާ އެ އާއިލާ އެއްވެސް މީހަކަށް ދެރަގޮތެއްނުވާނެ" އަޒްކާ ބުނެލިއެވެ.\n"އިނގޭތަ! ރޭގަ ނާހިދާ ބައްދަލުކުރިން" ނިރާޝް ބުނެލިއެވެ. މޭޒުގެ އެއްފަރާތުގައި ފޯނު ބާއްވައިލަމުން އަޒްކާ ނިރާޝްއަށް ބަލައިލިއެވެ.\n"ކިޑެއްގެ ވާހަކަދެއްކީމަ ބުނަނީ ވައިފް ހިއެއްނުވެއޯ ރެޑީ ހެނެއް. ނާހިދް ހެޕީއެއް ނޫން ކަންނޭނގެ. ހީވަނީ ދެމީހުން މެޗު ނުވާހެން" ނިރާޝް ވާހަކަދެއްކިއެވެ.\n"ތިއެއްނޫނޭ. ކުރިން ދުވަހަކުން އެގެއަށް މަންމަމެން ގޮވައިގެން ދިޔަ ދިޔަ ދުވަހަކު މަށަށް ނާހިދްގެ ވައިފް ފެނުނީ. އޭގެކުރިން އަހަރެން ދުށިން އެހެން ފިރިހެނަކާއެކު އޭނަ. އެއީ އަހަރެންގެ އެކްސް. އައިޒާގެ ބައްޕަ. ހިތަށް އަރަނީ އެފިރިހެނާ އާ ނާހިދްގެ ވައިފް ކޮން ގުޅުމެއްބާއޭ. އިނގޭތަ އެދުވަހު އޭނަ މާހިލް ޑިފެންޑްކުރީ... ސަމްތިންގް އިޒް ފިޝީ..." އަޒްކާ ވާހަކަދެއްކިއެވެ.\n"އަޒް މި ހުރިހާ އެއްޗެހި ކައި ހުސްކުރީމަ ވަރަށް މުހިންމު ވާހަކައެއް ބުނާނަން ނާހިދް ގެ. އެންމެ ފުރަތަމަ ދެމީހުން ކާނީ" ނިރާޝް ބުނެލިއެވެ. އަޒްކާ ނިރާޝްއަށް ފާޑަކަށް ބަލައިލުމަށްފަހު ކެއުމައިގެން ކުރިއަށް ދިޔައެވެ.\nކަމުން ދިޔައިރުވެސް އިރުކޮޅަކާ ނިރާޝް އަޒްކާގެ މޫނަށް ބަލައިލައެވެ. އޭނާ އެވާހަކަ ކުރިން ނުބުނީ އެވާހަކަ ބުނުމާއެކު އޭނާ ކާއެއްޗެހި ދޫކޮށްލާފައި ދާން އުޅެދާނެތީއެވެ. އޭރުން ބަނޑުހައިހޫނު ކަމުގައި އަޒްކާ ހުރެދާނެތީއެވެ. އަޒްކާ އަކީ އޭނާގެ ހިތުގައި އުފެދުނު އަލަތު ލޯތްބެވެ. ދުވަހަކުވެސް އެ ލޯބި އޭނާއަށް ލިބުން ނެތްއިރު ލޯމަތީގައި ސަލާމަތުން ފެންނަން ހުރުންވެސް އެއީ ވަރަށް ބޮޑު ވަރެކެވެ.\n"މި ނިމުނީ... ކިހިނެއްވީ ނާހިދަށް...؟" އަޒްކާ އަހައިލިއެވެ.\n"ނާހިދް އެބައޮތް އޭޑީކޭގަ އެޑްމިޓްކޮށްފަ. ފެއިންޓްވެގެން ރޭގަ ގެނައީ. މުޅި ހަށިގަނޑަށް ހުރީ ބިއްލޫރިކޮޅުތަކެއް ވަދެފަ. އިނާއްތަ އާ މޯހަންބެ ތިބީ ވަރަށް ޓެންޝަންގަ" ނިރާޝް ވާހަކަދެއްކިއެވެ.\nއަޒްކާއަށް ހީވީ ފައި ދަށުން ބިންގަނޑު ކެހިގެން ދިޔަ ހެންނެވެ. އޭނާ ހިތުގައި އިންތިހާއަށް ރިއްސައިގަތެވެ. އިހްތިޔާރަކާނުލާ ދެލޮލަށް ކަރުނަޖަމާވިއެވެ.\n"ޑޯންޓް ކްރައި... މީހުން ބަލާނެ... ހިނގާ ދާން" އަޒްކާގެ އަތް މަތީގައި އަތް ބާއްވައިލަމުން ނިރާޝް ބުނެލިއެވެ.\n"ވެއިޓް... ވަރަށް ސީރިޔަސްތަ؟ ހޭއަރާފަތަ އޮތީ؟ ވާހަކަދައްކައިތަ؟ އައިސީޔޫގަތަ؟ ވެންޓިލޭޓަރގަތަ؟" ހުރިހާ ސުވާލެއް އެއްފައްޗަކަށް އަމުނާލިއެވެ.\n"ހީޒް ފައިން. ރުޅި ކޮންޓްރޯލް ނުވެގެން ގޮސް ޕްރެޝަރ ހައިވީ. ފެއިންޓްވި ވަގުތު ވެއްޓި ބިއްލޫރިކޮޅުތައް ވަނީ" ނިރާޝް އޮޅުންފިލުވައިދިނެވެ.\n"ހިނގާ ދާން. އޮފީހަށްތަ ނޫނީ ހޮސްޕިޓަލަށްތަ؟" ބިލް ދައްކާފައި ނިކުންނަމުން ނިރާޝް އަހައިލިއެވެ.\n"އޮފީހަށްދާނީ. މިނިސްޓަރ ހަވާލުކުރި މަސައްކަތެއް ކުރަން އިނދެފަ މިއައީ. އަހަރެން އޭތި ނިންމާފައި ނިކުންނާނަން. އެކަމު ހިތަށް އަރަނީ އަހަރެން ފެނުނީމަ ނާހިދްގެ އަންހެނުން ކީކޭބާއޭ ހިތަށް އަރާނީ" އަޒްކާ ބުނެލިއެވެ.\n"ދާންވީމަ ގުޅާ އިނގޭ... ދާނަން ޑްރޮޕްކޮށްލަދޭން" ނިރާޝް ބުނެލިއެވެ. އަޒްކާ ބޯޖަހައިލިއެވެ.\nމޭޒު މަތީގައި ހަދާފައި ހުރި ކާއެއްޗެހިތަކަށް ބަލަހައްޓައިގެން އިމްރާން އިނެވެ. އީވް ދެއްކި ވާހަކަތަކުން އިމްރާން އިނީ ކިޔާނެ ބަހެއް ނޭނގިފައެވެ. އަނެއްކާވެސް ފޯނު ނަގާފައި އޭނާ ނާހިދްގެ ނަންބަރަށް ގުޅައިލިއެވެ.\n"ފޯނު ރިންގުވޭ. ނުއެއްނަގާ... އޭރުވެސް އަހަރެން ހިތަށް އެރި އަޒްކާގެ މަޅީގަ ޖެހިގެން އޭނަ އެކަހަލަ ބޯގޯހެއް ހަދާފާނޭ" ހަގީގަތް ނޭނގިހުރެ އިމްރާން ވާހަކަދެއްކިއެވެ.\n"އިޝީ ވަރަށް ރުއި. ގުޅާލާފައި ހަމައެކަނި ބުނެލީ ނާހިދް އޭނަ ދޫކޮށްލި ވާހަކަ. އިތުރަށް އަދި ނޭނގޭ. އިންމަ ޑިއުޓީ ނިންމާލާފަ ދޭބަލަ ވީގޮތެއް ބަލައިލަން" އީވް ވާހަކަދެއްކިއެވެ. އިމްރާން ބޯޖަހައިލަމުން ކާން ފެށިއެވެ.\nރާއިދުގެ ސައިކަލު ފަހަތުގައި އިން ނަތާޝާ އިނީ އަޒްކާ ގުޅާފައި ދިން ހަބަރަކުން އަވަހަށް އަޒްކާ ކައިރިއަށް ދާން ބޭނުންވެފައެވެ. އެކުވެރިޔާ އޭނާގެ އެހީތެރިކަމަށް އެދޭ ކޮންމެ ގަޑިއަކު ކައިރީިގައި ހުންނަން އޭނާ ބޭނުންވެއެވެ. ރާއިދު އާ އެކީގައި އޭނާ އެދަނީ ކާޑު ނުޝައިބާގެ ދެބެންގެދެދަރި ބޮޑުދައިތަމެން ގެއަށް ލާށެވެ.\n"އޭރުވެސް ނަތާ ކައިރީގައި ބުނިން މަޑުކޮށްލާށޭ... ގެންގޮސްދޭންވީ ދޯ އަޒް ކައިރިއަށް" ރާއިދު ބުނެލިއެވެ.\n"އަސްލު ކިހިނެއްވީ؟" ރާއިދު އަހައިލިއެވެ.\n"ރާދުގެ ނާހިދްބެ އެޑްމިޓް ކުރީ އޯ. ވީގޮތެއްނޭނގެ" ނަތާޝާ ބުނެލިއެވެ.\n"އަޒް އާ ނާހިދްބެ ކަމެއްތަ އަނެއްކާ؟" ރާއިދު އަހައިލިއެވެ.\n"ރައްޓިއްސެއްނުވޭ. އެކަމަކު އަޒް ވަރަށް ލޯބިވާނެ" ނަތާޝާ އެއަށްވުރެ އިތުރަށް ނުބުންޏެވެ.\n"ތިހެން ބުނީމަ މި ހަނދާންވީ. ދެންމެގަ ދޮންބެމެން ކާންތިބެ ތިވާހަކަ ދޯ އެދެއްކީ" ރާއިދު ބުނެލިއެވެ.\n"ނޭނގުނު. ކޮން ވާހަކައެއް؟" ނަތާޝާ އަހައިލިއެވެ.\n"ބުނީ ނާހިދްބެ ވައިފް ގުޅާފައި ދޮންބެދައްތަ ކައިރިގަ ބުންޏޯ ޑިވޯސްކޮށްލި ވާހަކަ" ރާއިދު ބުނެލިއެވެ.\n"ވަޓް...؟؟؟ އަސްލުތަ...؟" ނަތާޝާ ބުނެލިއެވެ. އޭނާ ސިހުމެއް ލިބިއްޖެއެވެ. އެކަން އަޒްކާ އިނގޭ ހެއްޔެވެ؟. އަނެއްކާ އެއީ ހަގީގަތެއްބާއެވެ؟\nއަޒްކާ ހޮސްޕިޓަލަށް ވަދެގެން އައީ ފޯނުން ވާހަކަދައްކަމުންނެވެ. އޭނާ ވާހަކަދައްކަމުން ދިޔައީ މޯހަންދާސްއާއެވެ. ނާހިދް އޮތް ރޫމް އޮޅުންފިލުވަމުންނެވެ. ކުއްލިއަކަށް އޭނާގެ ކުރިމައްޗަށް އެރި އިމްރާން ފެނިފައި އޭނާއަށް ފޯނު ތިރިކޮށްލެވުނެވެ.\n"އިން...އިންމަ..." ހީލާފައި އަޒްކާ ގޮވައިލިއެވެ. ނަމަވެސް އިމްރާން ވާހަކަނުދެއްކިއެވެ. އޭނާ ކުރިއަށް ހިނގައިގަތެވެ. އެކުވެރިޔާގެ މުޅި ދިރިއުޅުން ބަރުބާދު އެވީ އަޒްކާގެ ސަބަބުންނެވެ. ހަމަޖެހިގެން އުޅޭ ދެމަފިރިއެއްގެ ދެމެދަށް ވަންނާނީ ޝައިތާނެކެވެ. އަޒްކާ އަކީ ހަމަ ޝައިތާނެކެވެ. ނާހިދް އޮތް ކޮޓަރި އާ ދިމާލަށް ދިޔަ އިމްރާން ހިތާހިތުން އަޒްކާއަށް އަޑުލަމުން ދިޔައެވެ.\nއެތެރެއަށް ހުޅުވިގެން ދިޔަ ދޮރާއެކު އެތެރޭގައި އިން އިނާޝާއާއި ނާހިދަށް އެކީގައި ދޮރާ ދިމާލަށް ބަލައިލެވުނެވެ. ހިތްހަމަނުޖެހިފައި ހުރި އިމްރާން ފެނުމުން ނާހިދް ނަޒަރު ބަދަލުކޮށްލިއެވެ.\n"ހަމަ ރަނގަޅުވަގުތެއްގަ އިންމަ ތިއައީ. އިނާއްތަ ބޭސް ނަގައިގެން އަންނަންދެން މިތާ މަޑުކޮށްލަބަލަ" އިނާޝާ އެދުނެވެ.\n"ގެނޭ އަޅުގަނޑު ބޭސްނަގައިފާނަން" އިމްރާން ބުނެލިއެވެ.\n"ނޫނޭ.. މިތާ ކައިރި ފިހާރައަކަށް އެއްޗެއް ގަންނާށާ އެއްކޮށް. ވަރަށް އަވަސްވާނެ. އިންމަ ތިއައީ ނާހިދު ކައިރިއަކަށްނު" ނާހިދަށް ކާންދޭން އިން ފުރުޓް ތަށި ފުރިޖަށް ލަމުން އިނާޝާ ބުނެލިއެވެ.\nއިނާޝާ ދިޔުމުން އިމްރާން ގޮނޑީގައި އިށީނެވެ. އޭނާ ނާހިދަށް ބަލަމުން ދިޔައެވެ. ނާހިދް އިސްޖަހައިލައިގެން އިނެވެ. ނާހިދްގެ ހަށިގަނޑުގެ މަތިން އެއްވެސް ފޭރާމެއް ނެތްއިރު ހުދު ކުލައިގެ ބެޑްޝީޓުން އިނީ މެއާއި ހަމައަށް އަޅާލައިގެންނެވެ.\n"މިހާރު ކިހިނެއްތަ؟" އިމްރާން އަހައިލިއެވެ.\n"ރަނގަޅު. މިހެން އިންނައިރަކު ތަދެއްނުވޭ. އެކަމު ޓަޗް ކުރީމަ ތަދުވޭ" ނާހިދް ބުނެލިއެވެ.\n"އަހަރެން ހިއެއް ނުކުރަން ނާޑު ތިހާ ކަޓުކަމެއް ކޮށްފާނެކަމަކަށް" އިމްރާން ބުނެލިއެވެ.\n"އަހަރެން ކަޓުކަމެއް ނުކުރަން. އަހަރެން ކަންތައްކުރީ އަހަރެން މިހުރި ދަރަޖައިގެ އިންމަ ހުރިނަމަ އިންމަވެސް ކަންތައްކުރާނެ ގޮތަށް" ނާހިދް ބުނެލިއެވެ.\n"ޔަގީނުންވެސް ވިސްނާނުލާ އަހަރެން އީވް ވަރިކޮށް ބިކަކޮށްނުލާނަން" އިމްރާން ބުނެލިއެވެ.\n"އިންމަ ތިއައީ މިތަނަށް ނައިޝީގެ ވާހަކަ ދައްކަން ކަމަށް ވަންޏާ އަހަރެންނަށް ރަނގަޅީ މިތަނަށް ނައިއްޔާ. އޭނަގެ ވާހަކަދައްކައިގެން އަހަރެން ބީޕީ މައްޗަށް ދުއްވާލަން އުޅޭނެކަމެއްނެތް" ނާހިދަށް ބުނެވުނީ ހިތްހަމަނުޖެހިފައެވެ.\n"އަހަރެން ތިކަމުގައި ނާހިދަށް ސަޕޯޓެއްނުދޭނަން. އަހަރެެން އެއްބައިވާނީ އެ ނިކަމެތި އަންހެންކުއްޖާ އާ" އިމްރާން ތެދުވެގެން ހިގައިގަތެވެ.\n"އިންމަ...!! އިންމަ ތި ހީކުރާކަހަލަ ކަމެއް ނޫންވީ.." ނިކުމެގެން ދިޔަ އިމްރާނަށް އެ އަޑު އިވުނެވެ. ނަމަވެސް އޭނާ ބަހެއް ނުކިޔާ ނިކުމެގެން ދިޔައީއެވެ.\nއިމްރާން ނިކުންނަންދެން ތަނބެއްގެ ނިވަލުގައި ހުރެފައި އަޒްކާ ބާރު ހިނގުމުގައި އައިސް ހުޅުވާލާފައި ހުރި ކޮޓަރި ތެރެއަށް ދެމިގަތެވެ. އޭނާ މަޑުމަޑުން ދޮރު ލައްޕާލިއިރު އެނދުގައި އޮށޯވެގެން ނާހިދް އޮތެވެ. އޭނާގެ ދެލޯ މެރިފައިވާއިރު ދެ ކަންފަތަށް އޮތީ ހެޑްސެޓް ޖަހާލައިފައެވެ. ނާހިދްގެ މޫނު ފެނުމާއެކު އަޒްކާގެ ހިތް އުފަލުން ފުރުނު ކަހަލައެވެ. ގައިމަތީގައި ބެޑްޝިޓް އޮތް އިރު ކޮންމެވެސް ވަރަކަށް ލޭ ފާޅުވާން ހުއްޓެވެ. އަތުގައި ހުރި ޒަޙަމްތައްވެސް ހުރީ ފެންނާށެވެ.\nނޭފަތުގައި އައިސް ޖެހުނު ވަހާއެކު ނާހިދް ދެލޯ ހުޅުވާލީ ކުއްލިއަކަށެވެ. އޭރު އަޒްކާ އޭނާއާ ގާތަށް ހިނގާފައި އަންނަނީއެވެ. ނާހިދަށް އިނދެވުނީ ބަހެއްނުކިޔާ ބަލަހައްޓައިގެންނެވެ.\n"ކިހިނެއްތަ؟" ނާހިދްގެ އެނދު ކައިރީގައި ހުއްޓިލުމަށްފަހު އަޒްކާ އަހައިލިއެވެ.\n"މިހިރީ ފެންނާކަށްނު" ނާހިދް ބުނެލިއެވެ.\n"ވަރަށް ތަދުވޭތަ...؟" ނާހިދްގެ އަތުގައި ހުރި ޒަޙަމްތަކުގައި އަތް ހިންގައިލަމުން އަޒްކާ އަހައިލިއެވެ.\n"އަޒްގެ މޫނު ފެނުމާއެކު ހުރިހާ ތަދެއް ފިލައިފި" ނާހިދް ބުނެލިއެވެ. އަޒްކާއަށް ހެވުނެވެ.\n"އެކަނިތަ؟ މަންމަ ނާދޭތަ؟ އަހަރެން ހީކުރީ މިތާ ހުންނާނެކަމަށް" އަޒްކާ ބުނެލިއެވެ.\n"މަންމަ އަންނާނެ އިރުކޮޅަކުން" ނާހިދް ބުނެލިއެވެ.\nނައިޝީ އާ ބެހޭގޮތުން އޮޅުންފިލުވަން އަޒްކާ އުޅުނެވެ. ނަމަވެސް ފަސްޖެހުނެވެ. އެއީ އޭނާ ބެހެންވީ ކަންތަކެއް ނޫނޭ ހިތަށް އެރިއެވެ.\n"އިންމަ ހުރީ އަހަރެންދެކެ ވަރަށް ރުޅިއައިއްސަ ކަންނޭނގެ. ވާހަކަދެއްކީމަ އަޅާވެސްނުލި." އަޒްކާ ބުނެލިއެވެ.\n"އެހެން ރުޅިއަޔަސް ފަހުން ހަމަޖެހިފަ ހުންނާނީ" ނާހިދް ބުނެލިއެވެ.\nދެން ވޭތުވެގެން ދިޔައީ ހިމޭން ވަގުތުކޮޅެކެވެ. އަޒްކާ އިސްޖަހާލައިގެން ފޯނާ ކުޅެން އިންއިރު ނާހިދްގެ ނަޒަރު ހުއްޓިފައިވަނީ އަޒްކާ މޫނަށެވެ.\n"ނާހިދް ކީއްވެ އެވަރަށް ބަލަނީ. އަހަރެންގެ މޫނުން ކޯޗެއް ފެންނަނީ" އަޒްކާ އަހައިލިއެވެ.\n"އަހަރެންގެ ހިތްހަމަޖެހުން" ނާހިދް ބުނެލިއެވެ.\n"އަޒްގެ ހަޒްބެންޑް އެންޑް ބޭބީ ކިހިނެއްތަ؟" ނާހިދް އަހައިލިއެވެ. އަޒްކާގެ ތުންފަތުގައިވި ހިނިތުންވުން ފަނޑުވިއެވެ. ކޮންމެފަދަ ގަޑިއެއްގަ ކޮންމެފަދަ އެއްޗެއްވެސް އަހާފާނޭ ހިތަށް އެރިއެވެ. ޖަވާބެއް ނުދެވިގެން އުޅެނިކޮށް އިނާޝާ އައިސް ވަނެވެ. އެތެރޭގައި އިން އަޒްކާ ފެނުމުން އިނާޝާގެ ތުންފަތަށް ވެރިވީ ފުޅާ ހިނިތުންވުމެކެވެ. ގެނައި ބޭސްތައް ކަބަޑަށް ލުމަށްފަހު އަތުގައި ހުރި ފުރުޓްކޮތަޅު ކަބަޑުމަތީގައި ބެހެއްޓިއެވެ.\n"ދަރިފުޅު ކޮންއިރަކު އައީ؟" އިނާޝާ އަހައިލިއެވެ.\n"ކުޑައިރުކޮޅެއްވެއްޖެ. ކޮންއިރަކުންތަ ދެން ދޫކޮށްލަނީ؟" އަޒްކާ އަހައިލިއެވެ.\n"ހީވަނީ މާދަމާހެން" އިނާޝާ ޖަވާބުދިނެވެ. އޭނާ ކުޑަ ވަޅިއަކުން އޮރެންޖެއްގެ ތޮށި މަށަމުން ދިޔައިރު ނާހިދް ދޭތެރެއަކުން އަޒްކާގެ މޫނަށް ކަޅިއެއް އެއްލައެވެ. ބައެއްފަހަރު ދެމީހުންގެ ކަޅި ބައްދަލުވުމާއެކު އެކަކު އަނެކަކަށް މާނަފުން ހިނިތުންވުމެއް ބަދަލުކޮށްލައެވެ.\nނާހިދްގެ އަންހެނުން ނުފެންނާތީ އެކަމާ ސުވާލުކުރަން އަޒްކާ ބޭނުންވިއެވެ. ނަމަވެސް ނުކެރުނެވެ. ދުލާއި ހަމައަށް އައިސްފައިވެސް އެތެރެއަށް ހިންދާލެވެނީއެވެ. އެހެންކަމުން އެއިން ކޮންމެފަހަރަކު އޭނާގެ ތުންފަތަށް ވެރިވަނީ ހިނިތުންވުމެކެވެ.\n"މަންމަ ނިކުމެލަންދެން މަޑުކޮށްލައްޗެ އިނގޭ" ތުވާލި ހިފައިގެން ފާހާނާއަށް ވަންނަމުން އިނާޝާ ބުނެލިއެވެ. އަޒްކާ ބޯޖަހައިލިއެވެ.\n"ކީއްވެ ވާ އަތުން ތިކަނީ" އަޒްކާ އަހައިލިއެވެ.\n"މިއަތަށް ވަރަށް ބޮޑު ބިއްލޫރިގަނޑެއް ވަދެފަ އިނީ. މީނީނު... އަތް އުފުލާލީމަ ވަރަށް ތަދުވޭ. އެހެންނޫނަސް ކަނާއަތް ބޭނުންނުކުރެވޭ މީހުން ވާ އަތެއް ބޭނުންކުރާނީ" ހީލަމުން ނާހިދް ބުނެލިއެވެ. އޭނާ ފަހަރަކު އޮރެންޖްކޮޅެއް އަނގައަށް ލަމުން ހަފަމުން ދިޔައެވެ.\n"ވާއަތް ބޭނުންކުރުމަކީ ގޯހެއް" އަޒްކާ ތެދުވެ ނާހިދް އަތުން ތަށި އަތުލާފައި އޭނާ އަތުން ލަވަމުން ދިޔައެވެ. ނާހިދް ބަލާކަން އިނގޭތި އޭނާ ހުރީ އޮރެންޖްތައްޓަށް ބަލަހައްޓައިގެންނެވެ. ނިރާޝް ދެއްކި ވާހަކަތައް ނާހިދުގެ ހަނދާނަށް އައީ ކުއްލިއަކަށެވެ.\n"އަޒް ނިރާޝް ދަންނަނީ ކިހިނެއް؟" ނާހިދް އަހައިލިއެވެ.\n"ނިރާޝް... އެއީ ނަތާ ނަގާފައި ދެން އެންމެގާތް އެކުވެރިޔަކީ" އަޒްކާ ބުނެލިއެވެ.\n"ދިމާވީ ކިހިނެއް ކޮންތާކުން؟" ނާހިދް އަހައިލިއެވެ.\n"ނިރާޝް ހުރި ރަށުން" އަޒްކާ ބުނެލިއެވެ.\n"އެރަށަށް އަޒް ދިޔައީ ކީއްކުރަން. ކާކާ އެއްކޮށް؟" ނާހިދް އަހައިލިއެވެ.\n"ވަރަށް ބޮޑަށް ބަލިވީމަ. ދިމާވި ކަންތަކުން އަރައިގަންނަން މީހަކު އެހީތެރިވީ. އެރަށުން ހަގީގީ މާމައާ ބައްޕަ އިނގުނީ" އަޒްކާ ވާހަކަދައްކަމުން ދިޔައެވެ.\n"ނިރާޝް ބުނި ވަރަށް އެހެންކަހަލަ އެއްޗެއް. އަޒް އެއްވެސް ކަމެއް ސިއްރުކުރަންތަ؟ އައި މީން ބުނީ ވަރަށް ހިތްދަތި ދުވަސްތަކެއްގެ ވާހަކަ؟ ކިހިނެއްވީ؟ އަދިވެސް މާހިލް...." އެހިސާބަށް ބުނެފައި އޭނާ ހުއްޓައިލިއެވެ. މާހިލްގެ ނަން ކިޔަން އޭނާ ފޫހިވިއެވެ.\n"އެއީ އަހަރެން ދަންނަ މީހެއްނޫން. އެއީ ހަނދާންކުރަން ބޭނުންވާ ދުވަސްތަކެއްވެސް ނޫން. ނާހިދް އަހަރެންނާ ބެހޭގޮތުން އިނގެން ބޭނުންވިއްޔާ އަމިއްލައަށް ހޯދާ. އެ ހަގީގަތް އިނގުމަށްފަހު ނާހިދް ބޭނުމިއްޔާ އަހަރެން ހޯދަންއާދޭ. އޭރުން އަހަރެން ދުނިޔޭގެ ހުރިހާކަމެއް ހަނދާން ނައްތާލާފައި ހަމައެކަނި ނާހިދްގެ މީހަކަށް ވާނަން. ފަހަރެއްގައި ނާހިދް ތި ހީކުރާ ގޮތަކީ މުޅިން ހަގީގަތަކަށް ނުވެ ހިނގައިދާނެ" އަޒްކާ ވާހަކަދެއްކިއެވެ.\n"އަހަރ...އަހަރެން ކޮންކަމެއް އިނގެންވީ އަޒް އާ ބެހޭގޮތުން. މީހަކާ އިނދެގެން. ދަރިއަކު އެބަހުރި... އުޅެނީ އާއިލާ އާއެކު. ޒިންމާދާރު ވަޒީފާއެއްގަ. އިތުރަށް ކޮންކަމެއް؟" ނާހިދް ވާހަކަދެއްކިއެވެ.\n"އަހަރެން ނާހިދަށް ފިލައިގެން ދިޔަ ސަބަބު. އަހަރެން ނާހިދަށް ލަނޑު ދިން ސަބަބު. އަހަރެން އެވަރުގެ ނިންމުމެއް ނިންމާނީ ކީއްވެތަ ނާހިދް" އަޒްކާ ވާހަކަދެއްކިއެވެ.\n"އެ ސަބަބުވެސް އިނގޭ. އެއީ އަހަރެންދެކެ ކުޑަކޮށްވެސް އަޒްއަށް ލޯބިނުވެވޭތީ. އަދި ލައިކްވެސް ނުވާތީ. ގޯސްހެދުނީ އަހަރެންނަށް. މާބޮޑަށް ކަމަކަށް އެކްސްޕެކްޓް ކުރެވުނީ... ނޫންތަ؟" ނާހިދް އަހައިލިއެވެ.\n"ނޫން. ތިއިން އެއްވެސް ކަމެއްވެގެނެއްނޫން. އަހަރެން ކަމެއް ސިއްރު އެބަކުރަން. އެހަގީގަތް އިނގުމަށްފަހު ފަހަރެއްގައި ނާހިދްގެ ހިޔާލު ބަދަލުވެސްވެދާނެ. އަހަރެންގެ ބިރުގަންނަނީ އެހެންވެ" އަޒްކާ ބުނެލިއެވެ. ނާހިދަށް ވިސްނަންވީ އެއްޗެއް ނޭނގުމުން އިރުކޮޅަކު ހިމޭނުންއިނެވެ. ނާހިދްގެ އެ ހިމޭންކަން އަޒްކާގެ ހިތަށް އުނދަގުކުރަމުން ދިޔައެވެ. އިސާހިތަކު އޭނާގެ ދެލޮލުން ކަރުނަ ހިލި ރޮވިއްޖެއެވެ.\n"އަޒް ރޮނީތަ...؟" އަޒްކާ ދެލޮލުން ވެއްޓުނު ކަރުނަ ތިކި ފެނުމުން ނާހިދް އަހައިލިއެވެ.\n"އަހަރެން ދަނީ" އަޒްކާ އެނބުރުނީ ދޮރާއި ދިމާލަށެވެ. ނަމަވެސް ހުއްޓެން މަޖުބޫރުވީ ނާހިދް އަތުގައި ހިފެހެއްޓުމުންނެވެ.\n"ދޮގުނަހަދާ ތެދެއް ބުނެދީފާނަންތަ؟ އަޒްގެ ހަޒްބޭންޑް އަނިޔާކުރަނީތަ؟" ނާހިދް އަހައިލިއެވެ. އަޒްކާ ޖަވާބެއްނުދީ ނާހިދްގެ އަތް ފޮޅުވާލުމަށްފަހު ދުއްވައިގަތެވެ.\nއަނެއް ދުވަހެވެ. ވަޒީފާ ނިންމާފައި އަޒްކާ ގެއަށް ދިޔަމަގުމަތީގައި މާހިލް ފެނުނެވެ. އެހެންފަހަރުތަކާ ޚިލާފަށް މިފަހަރު މާހިލް ފެނުމުން އަޒްކާއަށް އިރުކޮޅަކު ބަލަހައްޓައިގެން ހުރެވުނެވެ. ވާނީވެސް އެހެންތާއެވެ. ހުދުކުލައިގެ ރޮނގުދެމި ގަމީހެއްގެ ދަށުން ކަޅު ކުލައިގެ ފަޓްލޫނެއްގައި ޑީސެންޓްކޮށް ހުއްޓާ އޭނާއަށް މާހިލް އެ ފެނުނީ ފުރަތަމަ ފަހަރަށެވެ. އިސްތަށިގަނޑުވެސް ތުނިކޮށް ކޮށާލާފައި ވާއިރު ލޮލުގައި އަވި އައިނެއްވެސް އިނެވެ.\n"މަޑުކޮށްލަދީފާނަންތަ؟" އަޒްކާ ފެނުމުން ސައިކަލުގައި އައި މާހިލް އަޒްކާ އާ ހަމަކޮށްލަން ބުނެލިއެވެ.\n"ބޭރުފުށުން ކަލެއަށް ކިތަންމެ ބަދަލެއް އައިސްފައި ހުއްޓަސް ކަލޭ ވާނީ ހަމަ ކަލެއަށް. ޔަގީން އަދިވެސް ތި ހަށިގަނޑުގެ ތެރޭގައި އުޅޭ ޝައިތާނާ މަރެއް ނުވާކަން" އަޒްކާގެ ރަހުމްކުޑަ ބަސްތަކުން މާހިލްގެ ހިތުގައި ރިއްސާލިއެވެ. އަޒްކާ ހިނގައިގަތުމުން ފަހަތުން މާހިލް ނުދިޔައެވެ. އޭނާ ސައިކަލު މަތީގައި އަޒްކާ ދެއްކި ވާހަތަކާ މެދު ވިސްނާލަން އިނުމަށްފަހު އަޒްކާގެ ފަހަތުން މަޑުމަޑުން ދުއްވަމުން ދިޔައެވެ. ބޭނުމަކަށްވީ އަޒްކާގެ އެޑްރެސް ބެލުމެވެ.\nނާހިދް ހޮސްޕިޓަލުން ދޫކޮށްލުމުގެ އެންމެފަހު ތައްޔާރީތައް ވަމުން ދިޔަ ވަގުތެވެ. ބޭނުންކުރި އެއްޗެހިތައް ކޮތަޅުތަކަށް އަޅާ ބަންދުކޮށްފައި ހުއްޓެވެ. ގެއިން ގެނައި ނާހިދްގެ ޓީޝާޓް މޯހަންދާސް ލެއްވިއެވެ. އޭރުވެސް ނާހިދް އިނީ ބަސްހުއްޓިފައެވެ. އޭނާގެ ސިކުނޑިއަށް އަޒްކާ ދެއްކި ވާހަކަތައް އުނދަގޫކުރަމުން އެބަދެއެވެ.\n"ދަރިފުޅާ...!! ކޯޗެއް ވިސްނަނީ؟' ނާހިދް އިންގޮތުން އޭނަގެ އިސްތަށިގަނޑުގައި ފުނަލުން އަޅަމުން ދިޔަ އިނާޝާ އަހައިލިއެވެ.\n"މަންމާ..! މަންމަވެސް ބައްޕަވެސް އަޒްކާ އުފަން ދަރިއެއްގޮތަށް ގަބޫލުކުރާއިރު އޭނާއަށް ލިބެމުންދާ އަނިޔާތަކުންވެސް ސަލާމަތްކޮށްދޭންވާނެއްނު" ނާހިދް ވާހަކަދެއްކިއެވެ.\n"އަނިޔާއޭ..." އެހެން ބުނެވުނީ އިނާޝާ އާއި މޯހަންދާސްއަށް އެކީގައެވެ.\n"އާނ.. އަޅުގަނޑަށް ހީވަނީ އަޒްކާގެ ފިރިމީހާ އޭނާއަށް ވަރަށް އަނިޔާ ކުރޭހެން. އެކަހަލަ ގޮތަކަށް އިއްޔެގަ ވާހަކަދެއްކި" ނާހިދް ބުނެލިއެވެ. އިނާޝާ ކައިރިއަށް އައީ ހިންޏެވެ.\n"އެމަންޖެގެ ފިރިއެއް ނުހުރޭ. ލިބުނު ދަރިފުޅުވެސް ދުނިޔޭގައި ނެތް. ނޭނގޭތަ ދަރިފުޅަށް" އިނާޝާ ބުނި ޖުމްލައާއެކު ނާހިދަށް އިނާޝާގެ މޫނަށް ބަލައިލެވުނީ ކުއްލިއަކަށެވެ.


Spainge kulhivaru noohehge emme sharafveri award ronaldo ah libijje - vNews.mv\nސްޕެއިންގެ ކުޅިވަރު ނޫހެއްގެ އެންމެ ޝަރަފްވެރި އެވޯޑު ރޮނާލްޑޯއަށް ލިބިއްޖެ\nއިސްމާޢީލް ޝާހު 30 July 2019, 13:49\nސްޕެއިންގެ ކުޅިވަރު ހަބަރުތައް ގެނެސްދޭ ނޫހެއް ކަމަށްވާ މަރކާ އިން ދޭ އެންމެ ޝަރަފްވެރި އެވޯޑު ކަމަށްވާ މަރކާ ލެޖެންޑް އެވޯޑު އިޓަލީގެ ޔުވެންޓަސްއަށް ކުޅެމުން އަންނަ ކްރިސްޓިއާނޯ ރޮނާލްޑޯއަށް ލިބިއްޖެ އެވެ.\nމި އެވޯޑަކީ ފުޓުބޯޅަ ހަޔާތުގައި ހޯދާފައިވާ ކާމިޔާބީތަކާއި އެ ކުޅުންތެރިއެއްގެ ކުޅިވަރު ތާރީހަށް ބެލުމަށްފަހު ދެވޭ އެވޯޑެކެވެ.\nމި އެވޯޑު ރޮނާލްޑޯއަށް ދީފައިވަނީ އޭނާ ކުރިން ކުޅުނު ކުލަބް ކަމަށްވާ ރެއާލް މެޑްރިޑް ނިސްބަތްވާ ސްޕެއިންގެ މެޑްރިޑްގަ އެވެ.\nއެވޯޑާ ހަވާލުވުމަށްފަހު ވާހަކަދައްކަމުން ރޮނާލްޑޯ ބުނީ މިއީ ވަރަށް އުފާވެރި ވަގުތުކޮޅެއް ކަމަށާއި މި އެވޯޑަކީ އޭނާއަށް ވަރަށް ހާއްސަ އެވޯޑެއް ކަމަށެވެ. އަދި ޓްރޮފީތައް ބަހައްޓާ ކެބިނެޓްގައި މި އެވޯޑަށް ހާއްސަ ޖާގައެއް ދީފައިވާ ކަމަށްވެސް ރޮނާލްޑޯ ވަނީ ފާހަގަކޮށްފަ އެވެ. އަދި އެނބުރި މެޑްރިޑަށް އައުމުން ތަފާތު އިހުސާސެއް ކުރެވުނު ކަމަށާއި މެޑްރިޑަކީ މިހާތަނަށް ދިރިއުޅުނު އެންމެ ރީތި އެއް ސިޓީ ކަމަށްވެސް ބުންޏެވެ.\nރޮނާލްޑޯ ބުނީ މި އެވޯޑު އޭނާއަށް ލިބުނީ ގިނަ ބައެއްގެ މަސައްކަތުން ކަމަށާއި މި ރަސްމިއްޔާތުން ރެއާލް މެޑްރިޑްގެ ރައީސް ފްލޮރެންޓީނޯ ޕެރޭޒް ފެނުމުން ވަރަށް އުފާވެރި އިހުސާސްތަކެއް ކުރެވުނު ކަމަށެވެ.\nރެއާލް މެޑްރިޑްގައި 10 އަހަރު ހޭދަކުރި ރޮނާލްޑޯ އެ ކުލަބާއެކު ހަތަރު ޗެމްޕިއަންސް ލީގު އަދި ދެ ލަލީގާގެ އިތުރުން ދެ ކޮޕަ ޑެލްރޭ ހޯދާފައިވެ އެވެ. އަދި ރެއާލަށް ކުޅެދިން 438 މެޗުން 450 ލަނޑު ކާމިޔާބުކޮށްދީފައިވެ އެވެ.


ކޮމިޝަންގެ ސެކްރެޓަރީ ޖެނެރަލް ކަމަށް ޑރ. މުޙައްމަދު އިބްރާހީމް ހަމަޖައްސައިފި\nމޯލްޑިވްސް ބްރޯޑްކާސްޓިންގ ކޮމިޝަންގެ އައު ސެކްރަޓަރީ ޖެނެރަލްގެ މަޤާމަށް ޑރ. މުޙައްމަދު އިބްރާހީމް ހަމަޖައްސައިފިއެވެ.\nބިޒްނަސް އެޑްމިނިސްޓްރޭޝަންގެ ދާއިރާއިން ޑޮކްޓަރޭޓް ޑިގްރީ ޙާސިލްކުރައްވާފައިވާ މުޙައްމަދު އިބްރާހީމް ކޮމިޝަންގެ ހުސްވެފައިވާ ސެކްރެޓަރީ ޖެނެރަލްގެ މަޤާމަށް ހަމަޖެއްސެވީ، މި މަޤާމަށް ކުރިމަތިލި ފަރާތްތަކާ ކުރެވުނު އިންޓަރވިއުގައި އެންމެ މަތިން މާކްސް ހޯއްދަވާފައިވާތީއެވެ. މުޙައްމަދު އިބްރާހީމް މީގެކުރިން ހުންނެވީ ޑްރަގް ކޯޓްގެ އެސިސްޓަންޓް ޑިރެކްޓަރގެ މަޤާމުގައެވެ.\nކޮމިޝަންގެ ސެކްރެޓަރީ ޖެނެރަލްގެ މަޤާމާ ޑރ. މުޙައްމަދު އިބްރާހީމް ހަވާލުވެޑައިގަތުމާ ގުޅިގެން، ކޮމިޝަންގެ މެމްބަރުންނާއެކު ތަޢާރަފްވުމުގެ ބައްދަލުވުމެއް މިއަދު ބޭއްވިއެވެ. މި ބައްދަލުވުމުގައި ކޮމިޝަންގެ މަސްޢޫލިއްޔަތުތަކާއި ސެކްރެޓަރީ ޖެނެރަލްގެ ޒިންމާތަކާ ގުޅޭ ގޮތުން ކޮމިޝަންގެ މެމްބަރުން ވާހަކަފުޅު ދެއްކެވިއެވެ.\nކޮމިޝަންގެ ސެކްރެޓަރީ ޖެނެރަލް ކަމުގެ މަޤާމު ހުސްވީ ކުރިން އެ މަޤާމުގައި ހުންނެވި މުޙައްމަދު ނާސިޙް، ސިވިލް ސަރވިސް ކޮމިޝަންގެ މެމްބަރުކަމަށް ހޮވިވަޑައިގަތުމާ ގުޅިގެން، ކޮމިޝަންގެ ސެކްރެޓަރީ ޖެނެރަލްގެ މަޤާމުން ވަކިވެވަޑައިގަތުމާ ގުޅިގެންނެވެ.


Council Election: Male ge veriyakah vaanee kaaku? | ThePress\nކައުންސިލް އިންތިހާބު: މާލޭގެ ވެރިޔަކަށް ވާނީ ކާކު؟\n03 April 2021, 12:27\nމާލޭ މޭޔަރު ކަަމަށް ވާދަ ކުރައްވާ އަނަސް (ކ) އަދި ޑރ. މުއިއްޒު\nފެށޭ ހަފްތާ ނިމޭއިރު އޮންނަ ކައުންސިލް އިންތިހާބަށް އެންމެންގެ ލޯތައް އަމާޒު ވެފައި ވާއިރު، އެ އިންތިހާބުގެ "ރަން ގޮނޑި" ކާމިޔާބު ކުރާނެ ފަރާތެއްގެ ބަހުސަކީ މިހާރު އެންމެ ހޫނު ގަދަ ބަހުސެވެ.\nއެ ގޮނޑިއަށް އިދިކޮޅު ޕީޕީއެމުން ވާދަ ކުރައްވަނީ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒެވެ. އޭނާ މިހާރު ވަނީ ވެބްސައިޓާއި، ވައިބާ ސްޓިކާސެޓާއި ލަވަ ލޯންޗް ކުރައްވާފައެވެ.\nއެ ގޮނޑިއަށް އަނެއް ކޮޅުން ވާދަ ކުރައްވަނީ އެމްޑީޕީގެ ކުރީގެ ސެކްރެޓަރީ ޖެނެރަލް އަނަސް އަބްދުއްސައްތާރެވެ. އޭނާވެސް ގެންދަވަނީ ބާރަށް ކެމްޕޭން ކުރައްވަމުންނެވެ.\nމާލޭ މޭޔަރުގެ ގޮނޑި ރަން ގޮނޑިއަކަށް ވަނީ ކީއްވެ؟\nމާލޭ ސިިޓީ އަކީ އެންމެ ހަލަބޮޑި ސިޓީއަށް ވުމުގެ އިތުރުން، މާލެ ސިޓީއަކީ އިގްތިސޯދީ މައި މަރުކަޒުވެސް މެއެވެ. އަދި ސިޔާސީ ހުރިހާ ސައްލާއެއްވެސް ހިންގާ ސިޓީއަށް ވުމުގެ އިތުރުން މޭޔަރު ކަމުގެ ގޮނޑިއަށް ވާދަ ކުރައްވާ ބޭފުޅުންގެ ސަބަބުން އެ ގޮނޑީގެ މުހިންމުކަން ބޮޑު ވެއެވެ. އެ ގޮނޑިއަށް ޕީޕީއެމްގެ ފަރާތުން ކުރީގެ ހައުސިން މިނިސްޓަރު ވާދަ ކުރެއްވުމަކީ އެ ގޮނޑިއާ މެދު ސަމާލުކަން ބޮޑުވި އެއް ސަބަބެވެ. އެ ގޮނޑީގެ މުހިންމުކަން އެއަށް ވުރެ ބޮޑުވި އަނެއް ސަބަބަކީ، އެ ގޮނޑިއަށް އެމްޑީޕީން ވާދަ ކުރައްވާ ކެންޑިޑޭޓާއެކު އެ ޕާޓީގެ ރައީސް މުހައްމަދު ނަޝީދު ނިކުމެ ވަޑައިގަތުމެމެވެ.\nއެ ގޮނޑި މުއިއްޒު ކާމިޔާބު ކުރައްވައިފި ނަމަ އެއީ އެމްޑީޕީއަށާއި ރައީސް ނަޝީދާއި ސަރުކާރަށް، މީން ޒަމާނެއްގައި ނުލިބޭނެ ފަދަ ބޮޑު ލަދެއް ލިބޭނެ ސަބަބަކަށް ވާއިރު، އެ ގޮނޑި އެމްޑީޕީން ނަގައިފި ނަމަ، އެއީ، ރައީސް ނަޝީދުގެ ކުރިފުޅު މައްޗަށް އެހެން ބޭފުޅަކަށް ހުއްޓި ވަޑައިގަތުމަށް އޮތް ދޮރު ބަންދުވާނެ ސަބަބަކަށްވެސް ވާނެއެވެ.\nއެ ގޮނޑި މުއިއްޒު ކާމިޔާބު ކުރައްވައިފި ނަމަ، ސާފުވާނެ އެއް ކަމަކީ، މާލޭގައި އެމްޑީޕީއާއި އެ ޕާޓީގެ ވެރިންނާއި ސަރުކާރަށް ތާއީދު ނެތް ކަމެވެ. އަދި ވަކިން ހާއްސަ ކޮށް ރައީސް ނަޝީދަށް އޮތް ތާއީދު ނެތް ކަމެވެ.\nޑރ. މުއިއްޒުގެ މިނިސްޓަރު ކަމުގައި ހައުސިން މިނިސްޓްރީން ކޮށްފައި ހުރި އެކިއެކި ކަންކަމުގެ ވާހަކަތަކުގެ ލިސްޓުތައް މިހާރުވެސް އެކިއެކި ނޫސްތަކާއި ސޯޝަލްމީޑިއާގައި ދަނީ ދައުރުވަމުންނެވެ.\nރައީސް ޔާމީނުގެ ވެރިކަން ނިމި، މިހާރުގެ ރައީސް އިބްރާހިމް މުހައްމަދު ސޯލިހު ހުވާ ކުރެއްވުމަށް3ދުވަހަށް ވެފައި ވަނިކޮށް، ރައްޔިތިންގެ ތެރެއިން ގިނަ ބަޔަކު ހައުސިން މިނިސްޓްރީ ދޮށަށް ގެންގޮސް، ބޯހިޔާވަހިކަން ދޭން ބުނެ 1 ރޭ 1 ދުވާ ވާންދެން ނިދިޔަ ނުދީ ކިއު ޖެއްސުވުމާއި، އަދި ޖެހިގެން އައި ދުވަހު، އެޗްޑީސީއަށް ދިޔައިމާ ފްލެޓް ދިނުމުގެ ކަންކަން ހަމަޖެހޭނެއޭ ބުނެ، އެމީހުންނަށް ޓޯކަން މެޝިނަކުން ނަންބަރުތަކެއް ހަދާ އޭގައި އެ މިނިސްޓްރީގެ ސްޓޭމްޕް ޖަހާފައި ފޮނުވުމާއި، އަދި ޔާމީންގެ ކެމްޕޭން ދުވަސް ވަރު މާ ކަނޑުން ގޯތި ކަނޑާފައި ދޭން އުޅުމާއި މުއިއްޒުގެ މިނިސްޓަރު ކަމުގައި އިއުލާނު ކުރި ފްލެޓް ލިސްޓްތަކުގައި އެއް އާއިލާއެއްގެ އެތައް ބަޔަކު ހިމެނުމާއި، ފްލެޓް ފޯމުތަކުގެ ތެރެއިން މައުލޫމާތު ފުރިހަމަ ނުވާ ފޯމުތަކަށް ވެސް ފްލެޓް ދިނުން ފަދަ ބޮޑެތި އެތައް މައްސަލަތަކެއް މުއިއްޒާ ގުޅުވައިގެން އަންނަނީ ފާހަގަ ކުރަމުންނެވެ. އަދި ސީދާ މިނިސްޓަރުގެ ލިސްޓަކަށް ފްލެޓް ދިން ކަމަށާއި، ނުފޫޒުގެ ތެރެއިން އެތައް ކަމެއް ހިންގެވި ކަމުގެ ވާހަކަތައް އެހުރީ ފެންނާށެވެ.\n"ހެޔޮ ނުވާނެ ތި މުއިއްޒާ ކައިރި ވާކަށް، އެހެރީ، ހުޅުމާލެގަ އަމީން އެވެނިއު ކައިރިން ދާއިރު ހުންނަ ބްލޮކް. މުޅިން މިނިސްޓަރު ލިސްޓަށް ދީފަ ހުރި ފްލެޓް، މަ ހުރިން އެރޭ ކިއު ހިނގަމުން ދިޔަ އިރު. އާއިލާގެ އެންމެން ގޮވައިގެން ގޮސް ތިބީ މީހުން، އެއީ އެހާ ގިނަ އިރު ތިބެން ޖެހޭތީ، ކިއު ފުރިއްޖެ އެރޭ ދަންވަރު 12 ޖެހި އިރު، ފޯމް ބަލައިގަތުމާ ނަންބަރު ދޫކުރުން އޮތީ އަނެއް ދުވަހުގެ ހެނދުނު. މީހަކަށް ދެނީ އެންމެ ނަންބަރެއް. ދެން އެކަކު ބަލި ވީމާ އަނެކަކު ކިއުއަށް އަރަމުން ދެކަމު ހާޖަތަށްވެސް ނުގޮސް އެތާ ތިބީ. ޖެހިގެން އައި ދުވަހު މީހުންގަނޑު އަރައިގަތީމައި ދިނީ ޓޯކަން މެޝިނުން އެނަގާ ކިއު ނަންބަރު. އޭގާ މިނިސްޓްރީ ތައްގަނޑު ޖަހާފަ ބުނީ ދާށޯ އެޗްޑީސީއަށް އޭރުން ހަމަ ޖެހޭނޯ."\nހައުސިން މިނިސްޓްރީގައި ކުރިން އުޅުނު މުވައްޒަފެއް\nއެ ދުވަހު އެޗްޑީސީ ދޮށަށް ވެސް އެތައް ބަޔަކު އެއްވިއެވެ. އަދި އިހުތިޖާޖުތައް ހިނގާ އެކަން މައިތިރި ކުރަން ފުލުހުންވެސް ނުކުތެވެ.\nމުއިއްޒާ ގުޅޭ ގޮތުން މާލޭގެ ނަން ހިނގާ ބައެއް އެހެން ބޭފުޅުންވެސް ވާހަކަ ދައްކަވާފައި އެބަ ހުއްޓެވެ. އެގޮތުން، ރައްޔިތުންގެ މަޖިލީހުގެ ކުރީގެ ނައިބު ރައީސް ރީކޯ މޫސާ މަނިކާއި، މާލެ ސިޓީގެ ފުރަތަމަ މޭޔަރު ސަރަނގު އާދަމް މަނިކު ވިދާޅުވެފައި ވަނީ މުއިއްޒު ހޮވައިގެން ފެންނާނެ އާ ކަމެއް ނެތް ކަމަށާއި، އާ ވިސްނުމެއްވެސް ނެތް ކަމަށެވެ.\nމުއިއްޒުގެ މިނިސްޓަރު ކަމުގެ ދައުރުގައި މާލޭގެ ދެކުނު ފަރާތުން ނެރެއް ކެނޑުމާއި ހުޅަނގު ދެކުނު ކޮޅުން ބައެއް ހިއްކުމާއި މާލޭގައި ޕާކުތަކެއް ހެދިއެވެ. ބައެއް މަސައްކަތް ގާތް ރައްޓެހިންނާއި މިނިސްޓްރީގައި އޭރު އުޅުނު ބައެއް ސްޓާފުން ނަގައިގެން ކުރިއެވެ. އޭގެ އިތުރުން މުއިއްޒު އޭރު މަޝްހޫރު ވީ "ހޮޅި މުއިއްޒު" ގެ ގޮތުގައެވެ. އެއީ މާލޭގެ ހުރިހާ މަގެއްގައި ހެން އެސްލޯނު ހޮޅި އަޅާފައި އޮވެގެން ހަރުވި ނަމެކެވެ.\nރީކޯ މޫސައާއި ސަރަނގު ވިދާޅުވާ ފަދައިން މުއިއްޒުއަށް ލިބިވަޑައިގެންނެވި7އަހަރުގެ ދައުރުގައި މާލޭގައި ޕާކުތަކެއް ހެދުން ފިޔަވާ ދެން އޮތީ ހުސް ހޮޅިއެވެ. މުއިއްޒުގެ ކެމްޕޭނު މެނިފެސްޓޯގައި ވެސް ހުރީ ޕާކުތަކާއި މައިޒާންތައް ހެދުމާއި ޗާލު މާލެ ސިޓީއާއި ރައްޔިތުން އެދޭ އަމާޒު ފަދަ ސްލޯގަންތަކެވެ.\nމާލޭ މޭޔަރު ކަމަށް އެމްޑީޕީން ވާދަ ކުރައްވާ އަނަސް އަކީ، ސިޔާސީ އެފަދަ މަގާމަކަށް މުޅިން އާ މޫނެކެވެ. އެމްޑީޕީގެ އިސް މަގާމެއްގައި ހުންނެވި ނަމަވެސް މިނިސްޓަރު ފެންވަރުގެ މަގާމެއް ފުރުއްވާފައި ނެތުމަކީ، އާ ވިސްނުންތަކާއެކު ޒުވާން ޖޯޝުގައި ކަންކަން ކުރައްވަން ލިބޭ ފުރުސަތެކެވެ. އަނަސްގެ މެނިފެސްޓޯގެ ބައެއް ކަންކަމަށް ބަލާނަމަ އާ ހިޔާލުތައް އެބަ ހުއްޓެވެ. މާލޭގައި ނޭބާހްޑް ވޮޗެއް ހެދުން ފަދަ، މާލޭގެ ލޭންޑް ޔޫސް ޕްލޭނަށް މާލޭގެ ރައްޔިތުންގެ ހިޔާލު އަޑުއަހަން ޓައުން ހޯލެއް ހެދުން ފަދަ، މާލޭ، ހުޅުމާލެ އަދި ވިލިމާލޭގެ ބާރުވެރިކަން މާލެ ސިޓީ ކައުންސިލަށް ނެގުން ފަދަ އާ ކަންކަމެވެ.\nމާލެ ސިޓީގެ މޭޔަރާއި މެނިފެސްޓޯ\nމާލެ ސިޓީގެ މޭޔަރު ކަމަށް ކުރިމަތި ލައްވާފައި ވާ ދެ ބޭފުޅުން ކުރެ އެކެއްގެ މެނިފެސްޓޯގައިވެސް މާ ފާހަގަ ކޮށްލެވޭ މުހިންމު ސިޔާސަތެއް ނެތެވެ.\nމާލެ އަކީ ތޮއްޖެހި ފުރި ބާރުވެފައި އޮތް ތަނަކަށް ވާއިރު ބައި މަދުކުރަން، ކުރާނެ ކަމަކާއި، މާލޭގެ ފަޅުގެ ބޭނުން ހެޔޮ ގޮތުގައި ހިފުމަށްޓަކައި ކުރާނެ ކަމަކާއި، އުޅނަދުތައް ތަރުތީބު ކުރާނެ ގޮތެއް ނެތެވެ. މާލޭގެ ޓްރެފިކް ހައްލު ކުރުމަށްޓަކައި، ގެންގުޅޭނެ ސިޔާސަތެއް ނުވަތަ އާ ހިޔާލެއްވެސް ނެތެވެ. މީގެ އިތުރުން މާލޭގައި އޮތް ކުށުގެ ވެށި ނައްތާލުމަށް ކުރާނެ ކަމެއްވެސް އަމުދުން ނެތެވެ. އިޖުތިމާއީ ފޭރާން ރަނގަޅު ކޮށް، އަމާން މާލެ އެއް ހޯދައި ދިނުމާއެކު، ތަފާތު އެކިއެކި ދާއިރާތަކުން ދޭ ހިދުމަތްތައް އަވަސް ކޮށް ފުރިހަމަ ކުރާނެ ގޮތްތަކެއްވެސް ނެތެވެ. އަމުދުން އެހެން މިހެން އުޅޭ ބިދޭސީންގެ ކަންކަން ހައްލު ކުރާނެ ފޯމިއުލާއެއްވެސް ނެތެވެ.\nމާލޭގެ މޭޔަރަކީ، މުޅި މާލޭގެ ވެރިމީހައަށް ވާ އިރު، މޭޔަރުގެ ގޮނޑިއަށް ވަޑައިގަންނަވާ ބޭފުޅުންގެ ތަފާތު ތަސައްވުރެއް އޮންނަން ޖެހޭ ކަމަށް ރައްޔިތުންގެ ތެރެއިން ގިނަ ބަޔަކު ގަބޫލު ކުރެއެވެ.\n"ހޮވޭނީ މުއިއްޒު، މަށެއް ވޯޓެއް ނުދޭނަށް އެމްޑީޕީ މީހަކަށް، މަ އެމްޑީޕީ، މެންބަރެއް މީ، އެކަމަކު ނުދޭނަން ވޯޓެއް"\nމާލޭގެ މޭޔަރަކަށް ހޮވޭނީ ކާކުތޯ ބައެއް މީހުންނާ ސުވާލު ކޮށްލުމުން އެއްބަޔަކު ބުނީ މުއިއްޒު ކަމަށެވެ. އޭގެ ތެރޭގައި އެމްޑީޕީގެ އިސް ބައެއް މެންބަރުންނާއި އާންމު މެންބަރުންވެސް ހިމެނެއެވެ. އެމީހުން މުއިއްޒު ހޮވެން ދޫކޮށްލަނީ ކީއްވެތޯ އެހުމުން ބުނީ، ކުރިން ޕީޕީއެމްގެ ވެރިކަން އޮތް އިރު އެމީހުންނަށް ކުރާނެ މަސައްކަތް ލިބި ޖީބަށް ލާނެ ލާރި ލިބުނު ނަމަވެސް، މި ވެރިކަމުގައި އެމީހުން ތިބީ ހުސް އަތާ ކަމަށެވެ. އެއީ އަނަސް ގޯސްވެގެން ނޫން ކަމަށާއި ނަމަވެސް ސަބަބަކީ އާންމުދަނީއެއް ނުލިބުން ކަމަށް ބުންޏެވެ.\nވަކި ޕާޓީއަކަށް ނިސްބަތް ނުވާ މާލޭގެ ބައެއް މީހުން ބުނީ، ރަނގަޅީ މުއިއްޒު ކަމަށެވެ. ސަބަބެއް ކަމަށް އެމީހުން ބުނީ މުއިއްޒުއާއި އަނަސް، އަޅާ ކިޔާއިރު މުއިއްޒު މާ ރަނގަޅު ކަމަށެވެ.\nމާލޭ މޭޔަރުގެ ގޮނޑި މުހިންމު ވެ ރަން ވެފައި ވާ މި ދަނޑިވަޅުގައި ވޯޓު ލާން ނުދާން ނިންމައިގެން ތިބި ބަޔަކުވެސް އެބަ ތިއްބެއެވެ. އެމީހުންގެ ތެރޭގައި ގިނައީ އެމްޑީޕީގެ މެންބަރުންނެވެ.\nއިންތިހާބުގެ ވަގުތު ކުޑަތައްވެ ހިޔާލުތައް ކަފިކަފި ވެފައި ވީ ނަމަވެސް މާލޭގައި ބައި ހެވީ އެމްޑީޕީގައެވެ. މެންބަރުންވެސް ގިނައެވެ. ކެމްޕޭނު ފޯރިވެސް ގަދައީ އެމްޑީޕީގައެވެ. އެހެންވީމާ މިފަހަރު މާލޭގެ ވެރިޔަކަށް ވާނީ މުއިއްޒުތޯ އަނަސްތޯ ބަލަން ތިބޭށެވެ.\nމާލެ ސިޓީ މާލެ ސިޓީ ކައުންސިލް މާލެ ސިޓީ މޭޔަރު ލޯކަލް ކައުންސިލް އިންތިހާބު 2020 ސިޔާސީ\nކީއްވެތޯ އަލްހާންގެ ވާހަކަ ހިމަނާނުލީ\nޒިންމާދާރުކަމެއްނެތް ޒާތީ ތަޢައްސުބުން ފުރިފައިވާ އެންޓި ކެމްޕެއިންގެ ލިޔުމެއް. އެކޮއި އަޝްރަފް އިހަށް އާދޭ ދައިތަ ކައިރިއަށް ނޫސްވެރިކަން ދަސްކުރަން.\nމީދެން ވަރަށް ބޮޑަށް ޒާތީ ތަޢްސުބު ބާއްވައިގެން ލިޔުނު އާރޓީކަލް އެއް ހެން ވަރަށް ޔަޤިން ކުރެވޭ. މުޢިއްޒުގެ އެންޓި ވާހަކތައް ލިއުނުއިރު އަނަސްގެ މިނިފެސްޓޯ! ވީމާ، އިދުރީސްގެ އަޝްރަފު އަށް އަނަސްދިން ހަދިޔާ އަހަރެމެންނަށް ތަސައްވުރު ކުރެވޭ. އަދިވެސް ބުއްދީގެ ލޯހުޅުވޭކަށް ނުވޭތަ މި އިދުރީސްބޭގެ ހަގު ސޮރަށް.\nމީތި ލިއުނުމީހާވެސް ހޮޅިމުއިޒު ހޮވިދާނެތީ ބިރުންހުރިހެން ހާދަ ހީވެއޭ. ދެން ނެތްތަ ލިޔާނެ އިތުރު އެއްޗެއް.\nމިލިއުމަކީ އެކިޔާ އެންޓި ކެންޕޭނުގެ ހިޔަނިވެސް އެޅިފައިނެތް ހުއްދަ ލިއުމެއް ދޮގެއްތޯ؟


ރިލްވާނުގެ މައްސަލައިގެ ތަހުގީގަށް ބައެއް ސާމްޕަލްތައް ބޭރަށް ފޮނުވަނީ | Help Find Ahmed Rilwan (@moyameehaa)\nރިލްވާނުގެ މައްސަލައިގެ ތަހުގީގަށް ބައެއް ސާމްޕަލްތައް ބޭރަށް ފޮނުވަނީ\nވީނުވީއެއް ނޭނގި ގެއްލިގެން ހޯދަމުންދާ ނޫސްވެރިޔާ އަހުމަދު ރިލްވާން މައްސަލައިގެ ތަހުގީގަށް ބޭނުންވާ މާއްދީ ހެކި ހޯދުމަށް ޓަކައި ބައެއް ސާމްޕަލްތައް ރާއްޖެއިން ބޭރަށް ފޮނުވުމުގެ މަސައްކަތް ކުރަމުން އަންނަ ކަމަށް ފުލުހުން މިރޭ ބުނެފި އެވެ.\nމިދިޔަ މަހުގެ އަށް ވަނަ ދުވަހުގެ ރޭ ގެއްލުނު “މިނިވަން ނިއުސް”ގެ ނޫސްވެރިޔާ ރިލްވާން ގެއްލިގެން ހޯދާތާ މަހެއް ވާން ކައިރިވެފައިވާއިރު، އޭނާ ހޯދުމަށް ފުލުހުން ދަނީ އަތްފުނާ އަޅަމުންނެވެ. އެ ތަހުގީގާ ބެހޭ މައުލޫމާތު އާންމުކުރުމަށް ޓަކައި ފުލުހުން މިރޭ ނެރުނު ނޫސް ބަޔާނެއްގައި ބުނެފައި ވަނީ ބައެއް ކާރުތައް ބަލައި ދެ ކާރެއް ފުލުހުންގެ ބެލުމުގެ ދަށަށް ގެންގޮސްފައިވާ ކަމަށެވެ. އަދި ބުނެފައި ވަނީ ދެ ކާރުން ނަގާފައިވާ ސާމްޕަލްތައް ތަހުލީލު ކުރަމުންދާ ކަމަށެވެ.\n“އަޙްމަދު ރިޟްވާން ޢަބްދުﷲ ގެއްލުނުފަހުން، އޭނާއާ ގުޅުން ހުރިކަމަށް ތަޙްޤީޤަށް ބެލެވޭ އެއްވެސް ނިޝާނެއް ފެނޭތޯ ހުޅުމާލޭގެ ފަޅުތެރެއާއި، ހުޅުމާލޭ ކައިރި ސަރަހައްދުތަކުގެ 521 މިނިޓްގެ ޑައިވް ކުރެވިފައިވެއެވެ. މިޑައިވްތަކާއި ފީނުންތަކުގައި ޖުމްލަ 267197.5 އަކަމީޓަރުގެ މޫދުގެ ސަރަހައްދެއް ވަނީ ބެލިފައެވެ. މީގެ އިތުރުން މިހާތަނަށް ހުޅުމާލޭ ފަޅުގެ ސަރަހައްދުގައި އަޅާފައި އޮތް ސަފާރީތަކާއި އޮޑިދޯނިފަހަރު ބަލައި ފާސްކުރެވިފައި ވެއެވެ. މިމައްސަލައާއި ގުޅިގެން 18 އުޅަނދެއް ވަނީ ބަލައި ފާސްކުރެވިފައެވެ،” ބަޔާނުގައި ވެ އެވެ. “އަދި މިމައްސަލައިގެ ތަޙްޤީޤަށް ޙާޟިރުކުރަން ބޭނުންވާ4މީހަކު ރާއްޖެއިން ބޭރަށް ނުދެވޭގޮތަށް ކޯޓު އަމުރެއްގެ ދަށުން ވަނީ ފުރުން މަނާކުރެވިފައެވެ. މީގެ އިތުރުން އަޙްމަދު ރިޟްވާން ޢަބްދުﷲ ދަތުރުކޮށްފައިވާކަމަށް ބެލެވޭ މަގުތަކުގައި ހުރި ސެލް ޓަވަރުތަކަށް ހިޓްވެފައިވާ 638000 އަށްވުރެ ގިނަ ފޯނުނަންބަރުތައް އެނަލައިޒް ކުރެވެމުންދެއެވެ.”\nބަޔާނުގައި އިތުރަށް ބުނެފައި ވަނީ ރިލްވާން ހޯދުމަށް ޓަކައި ކުރަމުން އަންނަ މަސައްކަތްތަކުގެ ތެރެއިން، މިހާތަނަށް 111 މީހަކާ ސުވާލުކޮށް ބަޔާން ނަގާފައިވާ ކަމަށާއި 318 މީހަކާ ސުވާލުކޮށް މައުލޫމާތު ނަގާފައިވާ ކަމަށެވެ. އަދި އޭނާ ވަކިން ދިރިއުޅޭ އެޕާޓްމެންޓް ހުންނަ ހުޅުމާލޭގައި މީހުން އުޅޭ 77 އެޕާޓްމެންޓަށް ގޮސް އެތަންތަނުގައި އުޅޭ މީހުންނާ ވެސް ސުވާލުކޮށްފައިވާ ކަމަށެވެ.\nފުލުހުން ބުނީ މާލެއިން އަށް ގެއެއް ބަލައި ފާސްކޮށްފައިވާ ކަމަށާއި ހުޅުމާލޭގެ ގޭގެ އާއި ގުދަންތަކާއި ގަރާޖްތައް ހިމަނައިގެން 139 ތަނެއް ފާސްކޮށްފައިވާ ކަމަށެވެ. އަދި މުޅި ހުޅުމާލޭގެ ބީޗް ސަރަހައްދާއި ހުރިހާ ހުސް ބިންތަކާއި މޫދާއި ކަނޑުގެ ސަރަހައްދު ވެސް ޑައިވްކޮށްގެން ބަލައިފައިވާ ކަމަށެވެ. އަދި ހުޅުމާލޭ ކައިރީގައި އޮތް ފަރުކޮޅުފުށީގެ ހުރިހާ ސަރަހައްދެއް އެކި ފަހަރުމަތިން ބަލައިފައިވާނެ ކަމަށް ވެސް ބަޔާނުގައި ބުނެފައި ވެ އެވެ. މީގެ އިތުރުން ވިލިނގިލީގެ ބައެއް ހުސް ބިންތަކާއި ގޮނޑުދޮށާއި ހަތަރު ގެއަކާއި ބައެއް އެހެން ރަށްރަށުގެ ގެސްޓް ހައުސްތަކާއި ގެތަކެއް ވެސް ފާސްކޮށްފައިވާ ކަމަށް ފުލުހުން ބުންޏެވެ.\nފުލުހުން ބުނީ އޭނާ އެންމެ ފަހުން ފެނުނު ސަރަހައްދުތަކުގެ ސީސީޓީވީ ފުޓޭޖް ނަގައި، ދިރާސާކޮށްފައިވާ ކަމަށާއި އޭނާ ހުޅުމާލޭ ފެރީ ޓާމިނަލަށް ދިޔަ ކަމަށް ބެލެވޭ ހުރިހާ މަގެއްގައި ލިބެން ހުރި ސީސީޓީވީ ކެމެރާތަކުގެ ފުޓޭޖް ނަގައި ދިރާސާ ކުރަމުން އަންނަ ކަމަށެވެ. އެގޮތުން 48 ތަނެއްގައި ހުރި 101 ކެމެރާއަކުން 719 ގަޑިއިރުގެ ވީޑިއޯ ފުޓޭޖް އެއްކޮށް ބަލަމުންދާ ކަމަށް ބަޔާނުގައި ވެ އެވެ.\nރިލްވާން އެންމެ ފަހުން ފެނިފައި ވަނީ އޮގަސްޓް 8 ވަނަ ދުވަހުގެ ރޭ 00:55 ހާއިރު ހުޅުމާލޭ ފެރީ ޓާމިނަލް ތެރެއިންނެވެ. އެއަށް ފަހު އޭނާގެ ޚަބަރެއް ނުވެގެން އާއިލާ އިން ވެސް އަންނަނީ ހޯދަމުންނެވެ.\nފުލުހުން ބުނީ 28 އަހަރުގެ ޒުވާނާ ހޯދުމަށް ފުލުހުންގެ ހާއްސަ ޓީމަކުން މަސައްކަތް ކުރަމުން އަންނަ ކަމަށާއި މައްސަލަ ތަހުގީގު ކުރުމުގައި ސްޕްޝަލް ކްރައިމް ކޮމާންޑްގެ ހާއްސަ ޓީމެއް ވެސް އެކުލަވާލައިފައިވާ ކަމަށެވެ. މީގެ އިތުރުން އިންޓެލިޖެންސާއި ފޮރެންސިކް ޑިޕާޓްމެންޓްގެ ގިނަ އަދަދެއްގެ ފުލުހުން ހަރަކާތްތެރިވަމުންދާ ކަމަށް ބަޔާނުގައި ވެ އެވެ.


“ކޮމިޝަންތައް އުފެއްދީ ވަކި ބަޔަކަށް ވަޒީފާ ދޭން، ކޮރަޕްޝަން ސިޔާސަތު ވަނީ ފެއިލް ވެފައި” – Dhen.mv\n"ކޮމިޝަންތައް އުފެއްދީ ވަކި ބަޔަކަށް ވަޒީފާ ދޭން، ކޮރަޕްޝަން ސިޔާސަތު ވަނީ ފެއިލް ވެފައި"\nރައީސް އިބްރާހިމް މުހައްމަދު ސޯލިހުގެ ސަރުކާރުން ކޮންމެ ކަމަކަށް ކޮމިޝަނެއް އުފެއްދީ ވަކި ބަޔަކަށް ވަޒީފާ ދިނުމުގެ ބޭނުމުގައި ކަމަށް އިދިކޮޅު ޕީއެންސީގެ ނައިބު ރައީސް އަދި މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވެއްޖެއެވެ.\nއާދަމް ޝަރީފް މިހެން ވިދާޅުވީ ދައުލަތުން ގެއްލިފައިވާ މުދަލާއި ފައިސާތައް ހޯދުމުގެ ގޮތުން ރައީސް އުފެއްދެވި އެސެޓް ރިކަވަރީ ކޮމިޝަނުގެ މެމްބަރުކަމުން އާސް އަބްދުﷲ އިސްތިއުފާ ދެއްވުމާ ގުޅިގެންނެވެ.\nއާސް ކުރެއްވި ޓުވީޓެއްގައި އޭނާ ވިދާޅުވެފައިވަނީ މިފަދަ ކޮމިޝަނެއްގައި މަސައްކަތްކުރުމުގެ ފުރުޞަތު ދެއްވީތީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް ޝުކުރު އަދާކުރައްވާ ކަމުގައެވެ. އަދި މިހާރު މަޤާމުން އިސްތިއުފާދެއްވިކަން އަންގަވައި ރައީސް ޞާލިޙަށް ސިޓީއެއް ފޮނުއްވާފައިވާ ކަމުގައެވެ. ނަމަވެސް އޭނާ މަޤާމުން އިސްތިއުފާ ދެއްވީ ކީއްވެ ކަމެއް އެޓުވީޓުގައި ވިދާޅުވެފައެއް ނުވެއެވެ.\nއާދަމް ޝަރީފް ކުރެއްވި ޓްވީޓެއްގައި ވިދާޅުވީ އެސެޓް ރިކަވަރީ ކޮމިޝަނަށް ކަމެއް ނުކުރެވުނީ އަމިއްލަ މަސްލަހަތު އިސްކުރަންޖެހޭތީ ކަމަށެވެ. އަދި ސަރުކާރުގެ ކޮރަޕްޝަން ސިޔާސަތު ފެއިލްވެފައިވާ ކަމަށްވެސް އޭނާ ވިދާޅުވިއެވެ.\n"ކޮމިޝަންތަކަކީ ވަކި ބަޔަކަށް ވަޒީފާދޭން އުފެއްދި ތަންތަން، އެސެޓް ރިކަވަރީ ކޮމިޝަންއިން ކަމެއް ނުކުރެވެނީ އަމިއްލަ މަސްލަހަތު އިސްކުރަން ޖެހޭތީ. ކޮރަޕްޝަން ސިޔާސަތު ވަނީ ފެއިލް ވެފައި." އާދަމް ޝަރީފް ވިދާޅުވިއެވެ.\nކޮރަޕްޝަންގެ މައްސަލަތައް ބަލާ ކޮމިޝަނުން އާސް އިސްތިއުފާ ދެއްވުމުން މިހާރު އެ ކޮމިޝަނުގައި ތިއްބެވީ ކޮމިޝަންގެ ރައީސް އަހްމަދު އަސްހަދު އާއި ނަދީމް އިބްރާހީމާއި އައިޝަތު ހަނާ ވަހީދު އަދި ފާތިމަތު ސަރީރާ އަލީ ޝަރީފުއެވެ.


Yemen gai ulhey houtheennakee kon baeh? | Mihaaru\nޔަމަންގެ ހޫތީ ހަނގުރާމަވެރިންތަކެއް ހަތިޔާރާ އެކު.\nޔަމަންގައި އުޅޭ ހޫތީންނަކީ ކޮން ބައެއް؟\n12 ޖެނުއަރީ 2017 - 06:324comments\nޔަމަންގެ ޙޫޘީން ނުވަތަ އަޅުގަނޑުމެން މި ކިޔާ ހޫތީންނަކީ ޔަމަން ސަރުކާރަށް ވުރެ ވެސް ބާރު ގަދަ ބައެކެވެ. ވެރިކަން ފުރޮޅާލައި އިންތިހާބު ކުރެވިފައިވާ ރައީސް ގައުމުން ބޭރުވާ ހިސާބަށް ކަންތައް ދާނީ ބާރު ގަދަވީމަތާ އެވެ. އެހެން ވިއްޔާ ހޫތީންނަކީ ކޮން ބައެއް ހެއްޔެވެ؟\nހޫތީންނަކީ ދީނީ، އިޖްތިމާއީ އަދި ހަތިޔާރު އެޅި ސިޔާސީ ޖަމާއަތެކެވެ. އުފެދުނީ 1992 ވަނަ އަހަރުގެ ތެރޭގައި "އަންޞާރުﷲ"ގެ ނަމުގަ އެވެ. ޖަމާއަތުގެ ބާނީއަކީ ޝީއީންގެ މަޒްހަބެއް ކަމަށްވާ ޒައިދީ މަޒްހަބުގެ ދީނީ އިލްމުވެރިއެއް ކަމަށްވާ ބަދަރުއްދީން އަލް ޙޫޘީގެ ދަރި ހުސައިން އަލް ޙޫޘީ އެވެ. އަންޞާރުﷲ"ގެ ނަމުގައި އުފެދުނު ޖަމާއަތަށް ޙޫޘީ މި ނަން ދީފައިވަނީ ހުސައިން ޙޫޘީ އަށް ނިސްބަތް ކޮށެވެ.\nހޫތީ ޖަމާއަތް އުފެދުނީއްސުރެ އެމީހުންގެ މައި މަރުކަޒެއްގެ ގޮތުގައި ބަލަމުން އައީ ޔަމަންގެ ހުޅަނގު އުތުރުގައި އޮންނަ ޞަޢްދާ ސަހަރެވެ. މިހާރުގެ ހަނގުރާމައިގައި ބައިވެރިވުމުގެ ކުރިން ވެސް ހޫތީން ވަނީ ކުރީގެ ރައީސް އަލީ އަބްދުﷲ ސާލިހްގެ ވެރިކަމާ ދެކޮޅަށް 2004 ވަނަ އަހަރާއި 2010 ވަނަ އަހަރާ ދެމެދު ހަ ހަނގުރާމައެއް ކޮށްފަ އެވެ.\nޔަމަންގެ ހޫތީ ހަނގުރާމަވެރިންގެ ބަޔަކު ސަންއާގެ ތެރޭގައި ހަރަކާތްތެރިވަނީ. ފޮޓޯ ރޮއިޓާސް\nނަމަވެސް ޔަމަންގެ މިހާރުގެ ސަރުކާރާ ދެކޮޅަށް ހޫތީން ކުރާ ހަނގުރާމައިގައި 2014 ވަނަ އަހަރުން ފެށިގެން އެމީހުންގެ އެންމެ މުހިންމު ބައިވެރިއަކީ އަލީ އަބްދުﷲ ސާލިހާއި އޭނާ އަށް ވަފާތެރި ހަނގުރާމަވެރިންނެވެ.\nހޫތީން ނިސްބަތްވަނީ ޝީއީންގެ ޒައިދީ މަޒްހަބަށް ނުވަތަ ގަބީލާ އަށެވެ. މިއީ ޝީއީ މަޒްހަބުތަކުގެ ތެރެއިން ސުންނަތު ޖަމާއަތުގެ މަޒްހަބުތަކާ އެންމެ އެއްގޮތް މަޒްހަބެވެ. ނަމަވެސް ޢަގީދާގެ ގޮތުން ބަލާއިރު ޒައިދީންގެ ތެރޭގައި ގިނައީ އީރާނާއި އިރާގާއި ލުބްނާންގައި އޮތް ޝީއީންގެ މަޒްހަބުތަކުގެ އަގީދާ އަށް އީމާންވާ މީހުންނެވެ. އެހެންކަމުން ޔަމަންގެ ހަނގުރާމައިގައި ވެސް އީރާންގެ ތާއީދާއި މަދަދު ހޫތީންނަށް ލިބެ އެވެ.\nޔަމަންގެ ރައީސް އަބްދު ރައްބޫ މަންސޫރުގެ ވެރިކަމާ ދެކޮޅަށް ހޫތީން ތެދުވީ 2014 ވަނަ އަހަރުގެ ތެރޭގަ އެވެ. އަދި ހަނގުރާމަ ފުޅާ ކުރަމުން ގޮސް އެ އަހަރުގެ ސެޕްޓެމްބަރު މަހުގެ ތެރޭގައި ވެރިރަށް ސަންއާ ވެސް އެމީހުންގެ ބާރުގެ ދަށަށް ގެންދިޔަ އެވެ. އެ ކާމިޔާބީ ހޯދުނީ ކުރީގެ ރައީސް އަލީ އަބްދުﷲ ސާލިހަށް ވަފާތެރި ސިފައިންގެ ފަރާތުން ހޫތީންގެ ހަމަލާތަކަށް މާ ބޮޑު ދެކޮޅު ހެދުންތަކެއް ކުރިމަތި ނުވުމުންނެވެ.\nހަނގުރާމައިގައި ހޫތީން ކުރިއަރަމުން ގޮސް ޔަމަންގެ ރިއާސީ ގަނޑުވަރު ވެސް އެމީހުންގެ ބާރުގެ ދަށަށް ގެންދިޔަ އެވެ. ގާނޫނު ހަދާ މަޖިލިސް އުވާލައި ސަރުކާރުގެ އޮފީސްތައް ބަންދުކޮށް، ރައީސް އަބްދު ރައްބޫ މަންސޫރު ގޭގައި ހިސޯރު ކުރި އެވެ. ނަމަވެސް ރައީސް އަބްދު ރައްބޫ އަށް ވަފާތެރި ސިފައިންގެ އެހީގައި ފިއްލަވައިގެން އަދަން އަށް ވަޑައިގެން އެ ރަށުގައި ވެރިކަން ހިންގަވަން ފެއްޓެވި އެވެ.\nސަންއާ އަށް ހޫތީ އަތް ގަދަކުރުމާ އެކު، އަރަބި އަދި ހުޅަނގުގެ ގައުމުތަކުގެ އެމްބަސީތައް އެ ގައުމުތަކުން ބަންދުކޮށް ޑިޕްލޮމޭޓުން ވެސް ބޭލުމުން ސަންއާ އާއި ބައިނަލްއަގުވާމީ ދުނިޔެއާ ދެމެދު ގުޅުން ކެނޑިގެން ދިޔަ އެވެ. ވަގުތުގެ ނާޖާއިޒު ފައިދާ ނަގައި، އީރާނުން ވައިގެ މަގުން ސަންއާ އަށް އެހީގެ ތަކެތި ފޯރުވަން ފެށި އެވެ.\nއޭގެ ތެރޭގައި ހޫތީންނަށް ބޭނުންވާ ތެޔޮ ހިމެނެ އެވެ. އަދި ވަކިން ޚާއްސަކޮށް ހޫތީންގެ ބާރުގެ ދަށުގައި އޮތް ރަށްތަކަށް ކަރަންޓު ފޯރުކޮށްދިނުމަށްޓަކައި އިންޖީނުގެތައް ހަދައިދީ އީރާންގެ ނުފޫޒު ފުޅާކުރި އެވެ. އީރާނުން ބުނަމުން އައީ ޔަމަންގެ އާންމު ރައްޔިތުން ގެނައި އިންގިލާބަށް އެހީތެރިވެދެނީ ކަމަށެވެ.\nޔަމަން ސަރުކާރާ ދެކޮޅަށް ހަނގުރާމަ ކުރާ ހޫތީންގެ ބަޔަކު ހަތިޔާރާ އެކު ސަންއާގައި. ރޮއިޓާސް\nމި ހަނގުރާމައިގައި ހޫތީންގެ މައިގަނޑު ޝިއާރަކީ؛ "ﷲ އަކްބަރު، އެމެރިކާ އަށް ހުރީ މަރު، އިސްރާއީލަށް ހުރީ މަރު، ޔަހޫދީންނަށް ލައުނަތް ހުރި، އިސްލާމް ދީނަށް ނަސްރު ދެއްވާށި،" މިއެވެ.\nހޫތީންގެ މައިގަނޑު އަމާޒަކީ ޔަމަންގައި ޚިލާފަތެއްގެ ގޮތުގައި އެމީހުންގެ އަމިއްލަ ވެރިކަމެއް ގާއިމު ކުރުމެވެ. އެމީހުން ގަބޫލުކުރާ ގޮތުގައި، ކީރިތި ރަސޫލާގެ ކާފަ ދެދަރިކަލުން ކަމަށްވާ ހަސަންގެފާނާއި ހުސައިންގެފާނުގެ އާއިލާ އިން އުފެދުނު ހާޝިމީ ދަރިފަސްކޮޅުން މިހާރު ދުނިޔޭގައި ތިބި ހަމައެކަނި ބަޔަކީ ހޫތީންނެވެ. އަދި އެމީހުންނަކީ ޝީއީންގެ ޒައިދީ މަޒްހަބުން އުފެދުނު މަމާލީކުންގެ ދަރިފަސްކޮޅެއް ކަމަށް ދެކޭތީ، ހޫތީންނަކީ ޚިލާފަތަށް އައުލާކަން ބޮޑު ބައެއް ކަމުގައި ދެކެ އެވެ.\nއިތުރު ލިޔުންތައް ޔަމަން މިލިޓަރީ ޓެރަރިޒަމް އީރާން\nއީރާނުން ޓެރަރިސްޓް ޖަމާއަތްތަކަށް ހަތިޔާރު ވިއްކާ


vnews - 100 ah vure gina bridge isaahithaku vetteidhaane: India Highways Minister\n100 އަށްވުރެ ގިނަ ބްރިޖް އިސާހިތަކު ވެއްޓިދާނެ: އިންޑިއާގެ ހައިވޭޒް މިނިސްޓަރ\nއިންޑިއާގެ އުތުރުއިރުމަތީ ސްޓޭޓެއް ކަމަށްވާ ނާގަލޭންޑްގެ ބްރިޖެއް މިދިޔަ ޖުލައިމަހުގެ 12 ވަނަ ދުވަހު ވެއްޓިފައި - ފޮޓޯ: އޭ.އެފް.ޕީ\nއިންޑިއާގެ އެކި ކަންކޮޅުތަކުގައި ބިނާކޮށްފައިވާ ބްރިޖްތަކުގެ ތެރެއިން 100 އަށްވުރެ ގިނަ ބްރިޖް ވަރަށް ބޮޑަށް ހަލާކުވެ މިހާރު ވެއްޓެން ގާތްވެފައިވާ ކަމަށް އިންޑިއާ ސަރުކާރުން ބުނެފިއެވެ.\nއިންޑިއާ ސަރުކާރުގެ ހައިވޭޒް މިނިސްޓަރ ނިޓިން ގަދްކާރީ ޕާލަމެންޓްގައި ވާހަކަފުޅު ދައްކަވަމުން ވިދާޅުވީ، ހަލާކުވެފައިވާ ބްރިޖްތައް ކޮންމެ ވަގުތަކުވެސް ވެއްޓިދާނޭ ކަމަށެވެ.\nގަދްކާރީ ވިދާޅުވީ، އިންޑިއާގެ އެކި ކަންކޮޅުތަކުގައި ބިނާކޮށްފައިވާ 160،000 ބްރިޖްގެ ސަލާމަތީ އޮޑިޓެއް މިހާރު ހަދާފައިވާ ކަމަށެވެ. "އޮޑިޓުން ދެއްކިގޮތުގައި 100 އަށްވުރެ ގިނަ ބްރިޖްވަނީ ވަރަށް ބޮޑަށް ހަލާކުވެ ހާލަތު ގޯސްވެފައި. މި ބްރިޖްތައް ކޮންމެ ވަގުތަކުވެސް ވެއްޓިދާނެ. މިކަމަށް މިހިނދުން މިހިނދަށް ސަމާލުކަން ދޭންޖެހޭ" ނިޓިން ގަދްކާރީ ވިދާޅުވިއެވެ.\nއިންޑިއާގައި ބިނާކޮށްފައިވާ ބްރިޖްތަކުގެ ސަލާމަތީ އޮޑިޓެއް ހައިވޭޒް މިނިސްޓްރީން ފަށާފައިވަނީ މިދިޔަ އަހަރުގެ ތެރޭގައެވެ. އެއީ، ބްރިޖް ވެއްޓުމުގެ ހާދިސާތައް ހިނގުން އިންޑިއާގައި އާންމު ކަމަކަށް ވެފައިވާތީއެވެ.\nއިންޑިއާގައި އިނގިރޭސީން ވެރިކަންކުރި ދުވަސްވަރު ބިނާކޮށްފައިވާ ބައެއް ބްރިޖްތައް ރަނގަޅަށް ނުބެލެހެއްޓުމުގެ ސަބަބުންވަނީ ވެއްޓިފައެވެ. ބައެއް ބްރިޖްތައް ބިނާކުރިއިރު ރަނގަޅަށް ނުބެލުމާއި، ބްރިޖް ބިނާކުރުމަށް ފެންވަރުދަށް ސާމާނު ބޭނުން ކުރުމުގެ ސަބަބުންވެސް ވެއްޓިފައި ވެއެވެ.\nއިންޑިއާގެ ހުޅަނގުގެ ސްޓޭޓެއް ކަމަށްވާ ގޯއާގައި ކޯރެއް ހުރަސްކޮށް ބިނާކޮށްފައިވާ ބްރިޖެއް މިދިޔަ މެއިމަހު ވެއްޓި ދެމީހުން މަރުވެ އެތައްބަޔަކު ޒަޚަމްވިއެވެ.\nމީގެއިތުރުން، މިދިޔަ އަހަރުގެ އޮގަސްޓްމަހުގެ ތެރޭގައި ގޯއާއާއި މުމްބާއީ ގުޅުވައިދޭ ބްރިޖް މަގެއް ވެއްޓުމުގެ ސަބަބުން ބްރިޖްމަތިން އާންމުން ގޮވައިގެން ދަތުރުކޮށްފައިދިޔަ ދެބަހާއި، ކާރެއް ކޯރުގެ ތެރެއަށް ވެއްޓި 38 މީހުން މަރުވެފައި ވެއެވެ.


Insaanun beynunvaa hurihaa kamehge feshumakee thauleem: Raees Solih\nއިންސާނުން ބޭނުންވާ ހުރިހާ ކަމެއްގެ ފެށުމަކީ ތައުލީމު: ރައީސް ޞާލިހު\nއިންސާނުން ބޭނުންވާ ހުރިހާ ކަމެއްގެ ފެށުމަކީ ތައުލީމުކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ނ. މިލަދޫ ހިދާޔާ ސްކޫލްގެ ރަން ޔޫބީލް ފާހަގަކުރުމަށް އެރަށު ސްކޫލްގައި މިއަދު ހެނދުނު ބޭއްވެވި ޖަލްސާގައި ވާހަކަފުޅު ދައްކަވަމުންނެވެ.\nރައީސުލްޖުމްހޫރިއްޔާ އިންސާނުން ބޭނުންވާ ހުރިހާ ކަމެއްގެ ފެށުމަކީ، ތަޢުލީމު ކަމަށާއި، އެހެން ހުރިހާ ކަމަކަށްވުރެ، ތަޢުލީމް ދިނުން މުހިންމު ވަނީ ހުރިހާ ފަންނުތަކެއްގެ މީހުން އުފެއްދެނީ، އެފަންނެއްގެ ޢިލްމު ޙާޞިލްކޮށްދީގެންކަމަށް ވާތީ ކަމުގައެވެ. އެހެންކަމުން، ތަރައްޤީވާން ބޭނުންނަމަ އަދި ތަހުޒީބީ ބަޔަކަށްވާން އެދޭ ނަމަ، އެންމެ ފުރަތަމަ ކުރަންވީ ކަމަކީ އުނގެނި ދަސްކުރުންކަމުގައި އެމަނިކުފާނު ވިދާޅުވިއެވެ.\nޖިންސީ ގޯނާގެ މައްސަލަ ބޮޑުވެފައިވަނީ ޒަމާނުއްސުރެ އެކަމާއި މެދު އަޅާނުލާ އޮތުމުން: ރައީސް ޞާލިހު010 hours ago\nޖިންސީ ގޯނާގެ މައްސަލަތަކަށް އޮތީ ޒީރޯ ޓޮލަރެންސް: ރައީސް01 day ago\nކައުންސިލުތަކުގެ މެޖޯރިޓީ ނުލިބިއްޖެނަމަ ވައުދުތައް ފުއްދަން ދަތިވާނެ: ރައީސް31 week ago\nކުޅުދުއްފުށީ ޓާޝަރީ ހޮސްޕިޓަލު ހިންގަން އާ އިމާރާތެއް އަޅާނަން: ރައީސް01 week ago\nހަނިމާދޫ އިންޓަރނޭޝަނަލް އެއާޕޯޓު އަނެއްކާވެސް އިންޓަރނޭޝަނަލް ކުރާނެކަމަށް ރައީސް ވިދާޅުވެއްޖެ01 week ago\nކުޑަހުވަދޫގައި އުމުރުން ދުވަސްވީ މީހަކު ނިޔާވެފައި އޮއްވާ ފެނިއްޖެ026 minutes ago


Jaluthakuge audit report ninmaa home ministry aai havaalu koffi - vNews.mv\nޖަލުތަކުގެ އޮޑިޓް ރިޕޯޓު ނިންމާ ހޯމް މިނިސްޓްރީއާ ހަވާލުކޮށްފި\nއާމިނަތު ޝަފީޢާ 15 April 2019, 14:24\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވެރިކަމާ ހަވާލުވެ އުފެއްދެވި ޖަލުތަކުގެ އޮޑިޓް ކޮމިޓީން، ރާއްޖޭގެ ޖަލުތަކުގެ އޮޑިޓް ރިޕޯޓު އެކުލަވާލާ ހޯމް މިނިސްޓްރީއާ މިއަދު ހަވާލުކޮށްފި އެވެ.\nމިނިސްޓްރީ އޮފް ހޯމް އެފެއާޒްގައި މިއަދު ބޭއްވި ރަސްމިއްޔާތުގައި ހޯމް މިނިސްޓްރީގެ ފަރާތުން ޖަލުތަކުގެ އޮޑިޓް ރިޕޯޓާ ހަވާލުވެވަޑައިގަތީ ހޯމް މިނިސްޓަރު އިމްރާން އަބްދުﷲ އެވެ.\nމި ރިޕޯޓު އެކުލެވިގެންވަނީ 390 ސޮފްހާގެ މައްޗަށެވެ. އޮޑިޓް ރިޕޯޓުގައި ކޮމިޝަނުގެ ހޯދުންތަކުގެ މައްޗަށް ބިނާކޮށް ޖަލުތަކުގެ އުސޫލުތައް އިސްލާހުކުރުމަށާއި ޖަލުތަކުގެ ހާލަތު ރަނގަޅުކުރުމަށް 182 ހުށަހެޅުމެއް ހުށަހަޅާފައިވާނެ ކަމަށް އެ ކޮމިޝަނުން މައުލޫމާތުދެ އެވެ. މިހުށަހެޅުންތަކުގެ ތެރެއިން އެންމެ ގިނައިން ހުންނާނީ ޖަލުތަކުގައި ދިމާވާ ސިއްހީ މައްސަލަތައް ރަނގަޅުކުރުމާއި ޖަލުތަކުގެ އާންމު ހާލަތު ރަނގަޅުކުރުމާ ގުޅޭ އިސްލާހުތަކެއް ކަމަށްވެސް ކޮމިޝަނުން މައުލޫމާތުދެ އެވެ.\nއޮޑިޓް ރިޕޯޓާ ހަވާލުވެވަޑައިގަތުމަށްފަހު ހޯމް މިނިސްޓަރު އިމްރާން އަބްދުﷲ ވިދާޅުވީ ރައީސް އިބްރާހިމް މުހައްމަދު ސޯލިހު ވެރިކަމަށް އިންތިޚާބުވީއިރު ރާއްޖޭގެ ޖަލުތަކުގެ ހާލަތު އޮތީ ވަރަށް ގޯސްކޮށް ކަމަށެވެ. އެހެންކަމުން ޖަލުތަކުގެ ހާލަތު ރަނގަޅުކުރުމަށް ހާއްސަ އިސްކަމެއް ދެއްވައިގެން ރާއީސް ސޯލިހު ކުރެއްވި މަސައްކަތްތަކުގެ ތެރެއިން އުފެއްދެވި ކޮމިޝަނުގެ މަސައްކަތް މިއަދު ވަރަށް ފުރިހަމައަށް ނިންމާލާފައިވާ ކަމަށްވެސް ވިދާޅުވި އެވެ.\nމިނިސްޓަރު އިމްރާން ވިދާޅުވީ ޖަލުތަކުގެ ހާލަތު ރަނގަޅު ކުރެވޭނެ ކަމަށާއި އޮޑިޓް ރިޕޯޓުގައި ފާހަގަކޮށްފައިވާ ކަންކަމަށް ހައްލެއް ހޯދާނެ ކަމަށެވެ.\n"މާތް ﷲ އިރާދަކުރެއްވިއްޔާ މިފޮތަކީ ފޮތް ހަރުގަނޑަށް އިތުރުކޮށްލެވޭ ފޮތެއްގެ ގޮތުގައި ދޫނުކޮށްލާނަން. މި ރިޕޯޓުގައި ފާހަގަކުރެވިފައި ހުރި ކަންކަމަށް ބަލާ ޖަލުތައް ރަނގަޅު ކުރުމުގެ މައިގަނޑު އަސާސަކީ މި ރިޕޯޓު ކަމުގައި ހަދާނަން،" މިނިސްޓަރު ވިދާޅުވި އެވެ.\nއިމްރާން ވިދާޅުވީ ޖަލުތަކުގެ އޮޑިޓް ރިޕޯޓު އާންމުންނަށް ފެންނަން ހުންނާނެހެން އާންމު ކުރައްވާނެނެ ކަމަށެވެ. ރާއްޖޭގެ ޖަލުތަކުގެ ހާލަތު، ދުނިޔޭގެ ފެންވަރުގެ ޖަލުތަކާ އެއްގޮތަށް ރަނގަޅު ކުރެވޭނެ ކަމަށްވެސް މިނިސްޓަރު ވިދާޅުވި އެވެ.\nްޮއޮޑިޓް ރިޕޯޓު އެކުލަވާލުމުގައި ގާނޫނުތަކާއި ގަވައިދުތަކާއި، ކަމާގުޅުންހުރި ބައެއް މުއާހަދާތަކާއި، ޖަލުތަކުގައި ހަދާފައިވާ ބައެއް އުސޫލުތަކާއި، މިނިވަން މިއައްސަސާތަކުގެ ހުށަހެޅުންތަކާއި، ދައުލަތުން ބައިނަލްއަގުވާމީ މުއާހަދާތަކާ ގުޅިގެން ހުށަހަޅާފައިވާ ރިޕޯޓުތަކުގެ މައްޗަށް ދިރާސާ ކޮށްފައިވާނެ ކަމަށްވެސް ކޮމިޝަނުން މައުލޫމާތުދެ އެވެ. އެއަށްފަހު ރިޕޯޓަށް މަައުލޫމާތު ދިނުމަށް އާންމު ބޭފުޅުންނަށް ފުރުސަތު ހުޅުވާލި ކަމަށްވެސް ކޮމިޝަނުން މައުލޫމާތުދެ އެވެ. އެގޮތުން ގިނަ އަދަދެއްގެ އާންމުންގެ އެހީތެރިކަން ރިޕޯޓު އެކުލަވާލުމުގައި ލިބުނުކަން ކޮމިޝަނުން ފާހަގަކޮށްފައިވެ އެވެ.\nރާއްޖޭގެ ޖަލުތަކުގެ ހާލަތު ރަނގަޅު ކުރުމަކީ ރާއީސް އިބްރާހިމް މުހައްމަދު ސޯލިހުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ.


Re-registration listah 78 shakuvaa hushahelhunu: EC\nރީ-ރަޖިސްޓްރޭޝަން ލިސްޓަށް 78 ޝަކުވާ ހުށަހެޅުނު: އީސީ\nރިޖެކްޓް ކުރި 5000 ފޯމު ވަނީ ހުށަހެޅިފައި\n78964 މީހުން ރީ-ރަޖިސްޓަރ ކުރެވިފައިވޭ\nކ. މާލެ 8 ސެޕްޓެންބަރ 2018 | ހޮނިހިރު 14:51 2,042\nބާޖަމާލުއްދީންގައި ރީރަޖިސްޓްރޭޝަންގެ ކަންކަން ކުރިއަށްދަނީ - ރާއްޖެ އެމްވީ\nރީ-ރަޖިސްޓްރޭޝަން ލިސްޓަށް ޝަކުވާގެ ގޮތުގައި ހުށަހެޅިފައި ވަނީ 78 ޝަކުވާ ކަމަށް އިލެކްޝަންސް ކޮމިޝަނުން ބުނެފިއެވެ.\nއިލެކްޝަންސް ކޮމިޝަނުގެ ޕްރެސް ކޮންފަރެންސްގައި ވާހަކަދައްކަވަމުން އެކޮމިޝަނުގެ ރައީސް އަހުމަދު ޝަރީފު ވިދާޅުވީ، ރީރަޖިސްޓްރޭޝަނަށް ހުޅުވައިލި މުއްދަތުގައި ވޯޓާސް ލިސްޓާ ގުޅޭ ގޮތުން ނުވަ ޝަކުވާއެއް ހުށަހެޅިފައިވާ ކަމަށެވެ.\n"އަޅުގަނޑުމެން ރިޖެކްޓްކުރީމެއްނޫންތޯ 5626 ފޯމު. އެ ފޯމުތައް ވެސް އައި. އެއީ ޝަކުވާގެ ގޮތުގައި އަޅުގަނޑުމެން ކައުންޓެއް ނުކުރަން. ޝަކުވާގެ ގޮތުގައި ބަލަނީ ރަޖިސްޓަރ ކުރެވިފައިވާ ތަން ނޫން އެހެންތަނެއް ފިޔަވާ ރަޖިސްޓްރީ ކުރެވިފައިވާ ފަރާތްތައް،" ޝަރީފު ވިދާޅުވިއެވެ.\nރީ-ރަޖިސްޓްރޭޝަނަށް ހުޅުވާލި މުއްދަތުގައި 95639 ފޯމު ހުށަހަޅާފައިވާ އިރު ރަށްވެހިވެފައިވާ ރަށް ނޫން އެހެން ތަނެއްގައި ރަޖިސްޓްރީކޮށްފައި ވަނީ 78964 މީހުން ކަމަށް އެކޮމިޝަނުން ބުނެފައެވެ.\nއިންތިހާބުގައި 472 ވޯޓު ފޮށި ބެހެއްޓިގެންދާނެއެވެ. އެގޮތުން މާލެ ސިޓީގައި 122 ވޯޓު ފޮށި ބަހައްޓާނެއެވެ. މާލޭގެ ރައްޔިތުންނަށް 55 ފޮށި ބަހައްޓާ އިރު މާލޭގައި ދިރިއުޅޭ އަތޮޅުތަކުގެ ރައްޔިތުންނަށް 67 ފޮށި މާލޭގައި ބެހެއްޓުމަށް ވަނީ ހަމަޖެހިފައެވެ.


ޚާއްސަ ކުރެވިފައިވާ ހޮސްޕިޓަލްތަކަށް ދެ މަސްތެރޭ ބޮޑެތި...\nޚާއްސަ ކުރެވިފައިވާ ހޮސްޕިޓަލްތަކަށް ދެ މަސްތެރޭ ބޮޑެތި ބަދަލުތަކެއް އަންނާނެ: އަމީން\nއެ ހޮސްޕިޓަލްތަކައް ޑޮކްޓަރުންނާއި ނަރުހުން ހޯދަމުންދާ ކަމަށް ވިދާޅުވި\n16 މެއި 2019 | ބުރާސްފަތި 23:58\nހެލްތު މިނިސްޓަރ އަބްދުﷲ އަމީން\nކުރިއަށް އޮތް ދެ މަސްދުވަހުގެ ތެރޭގައި ޚާއްސަ ކުރެވިފައިވާ ބޮޑެތި ހޮސްޕިޓަލްތަކަށް ބޮޑެތި ބަދަލުތަކެއް އަންނާނެ ކަމަށް ހެލްތު މިނިސްޓަރ އަބްދުﷲ އަމީން ވިދާޅުވެއްޖެއެވެ.\nހެލްތު މިނިސްޓްރީގައި ބުރާސްފަތި ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ހެލްތު މިނިސްޓަރ އަމީން ވިދާޅުވީ ދެ މަސް ދުވަސް ތެރޭގައި ޚާއްސަ ބޮޑެތި ބަދަލުތަކެއް ގެންނަން ނިންމާފައިވާ ހޮސްޕިޓަލްތަކައް ޑޮކްޓަރުންނާއި ނަރުހުން ހަމަ ކުރުމުގެ މަސައްކަތް ކުރަމުން އަންނަ ކަމަށެވެ. އަދި އެ ހޮސްޕިޓަލްތަކަށް ބޭނުންވާ ވަސީލަތްތައް ހަމަކުރުމުގެ މަސައްކަތް ކުރަމުން އަންނަ ކަމަށެވެ.\nނަމަވެސް އެއީ ކޮން ހޮސްޕިޓަލްތަކެއް ކަން މިނިސްޓަރ ވިދާޅެއް ނުވެއެވެ. މިނިސްޓަރ ވިދާޅުވީ ހޮސްޕިޓަލްތަކުގެ ނަންތައް ފަހުން ހާމަކުރާނެ ކަމަށެވެ.\nރާއްޖޭގެ ސިއްހީ ނިޒާމް އޮތީ ވަރަށް ބޮޑަށް ބޮއްސުންލައިގެން ގޮސްފައި ކަމަށާއި، މަސައްކަތް ކުރައްވަނީ ސިއްހީ ނިޒާމަކީ ރައްޔިތުންގެ އިތުބާރު ލިބިފައި އޮތް ނިޒާމަކަށް ހެދުމަށް ކަމަށް މިނިސްޓަރ ވިދާޅުވިއެވެ.\nމަގާމާއި ހަވާލުވެވަޑައިގެންނެވި ފަހުން ސިއްހީ ނިޒާމް ރަނގަޅު ކުރުމަށް ކަމާ ބެހޭ އިދާރާތަކާއި މަޝްވަރާކޮށްފައިވާނެ ކަމަށާއި، އާ މަޖިލީހާ އެކު ސިއްހީ ނިޒާމް ރަނގަޅު ކުރުމަށް ހުރި ގޮންޖެހުންތަކަށް ހައްލެއް އަންނާނެ ކަމަށް ބެލެވޭ ކަމަށް މިނިސްޓަރ ވިދާޅުވިއެވެ.\n"ކަމާއި ބެހޭ އިދާރާތަކާއި މަޝާވަރާ ކުރެވުނު. މަޝްވަރާ ކުރެވި ޚިޔާލު ބަދަލުކުރެވިފައިވަނީ، އާ މަޖިލީހާ އެކު ބަދަލުތަކެއް އަންނާނެ ކަމަށް. ޕްރައިމަރީ ކެއަރ އަށް ވަރަށް އިސްކަންދޭނަން. އެކަން ބަޖެޓްގައި ހިމަނަން މަސައްކަތް ކުރާނަން " މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ރާއްޖޭގެ ސިއްހީ ނިޒާމް ބޮއްސުންލައިގެން ގޮސްފައިވަނީ ފާއިތުވި ސަރުކާރުތަކުން އަތޮޅުތަކުގެ ސިއްހީ ނިޒާމް އޮޔާ ދާން ދޫކޮށްލާފައި އޮތުމުން ކަމަށެވެ.\n" އަތޮޅުގެ ސިއްހީ ނިޒާމް އޮތީ އޮޔާ ދާން ދޫކޮށްލާފައި. އަތޮޅުގެ ހޮސްޕިޓަލްތަކުން އެކަށީގެންވާ ހިދްމަތެއް ނުދެވޭ. ވަރަށް ހާލުގައި އެ ހޮސްޕިޓަލްތައް އޮތީ. އެކަންތައް ރަނގަޅު ކުރުމަށް މަސައްކަތް ކުރަމުން މި ދަނީ" މިނިސްޓަރ ވިދާޅުވިއެވެ.\nސިއްހީ ނިޒާމް ހައްލުކުރުމަށް ކުރަމުންދާ މަސައްކަތް ވަރަށް އަވަހަށް ރައްޔިތުންނަށް ފެންނަން ފަށާނެ ކަމަށް މިނިސްޓަރ ވިދާޅުވިއެވެ.


މޫދަށް އެރިއެޅުނިކޮށް ގެބެމުންދިޔަ ޒުވާނަކު ސަލާމަތްކޮށް ހޮސްޕިޓަލަށް ގެންގޮސްފިMikal News\n13 އޯގަސްޓް 2019, 18:44 |\nމިއަދު ހަވީރު ފުވައްމުލަކު ތޫޑު ސަރަހައްދުގެ މޫދަށް އެރިއުޅެނިކޮށް ގެބެމުންދިޔަ ޒުވާނަކު ސަލާމަތްކޮށް ހޮސްޕިޓަލަށް ގެންގޮސް ފަރުވާދީފިއެވެ. މިއަދު މެންދުރުފަހު 2.30 އެހާކަށްހާއިރު ހިގި މިހާދިސާގައި ގެބެނީ ދ.އަތޮޅު ޒުވާނެއްކަމަށް މިކަލް ނޫހަށް މައުލޫމާތު ލިބެއެވެ.\nއެޒުވާނާ ގެބެމުންދަނިކޮށް ސަލާމަތްކޮށް ފައިވަނީ އެވަގުތު އެތަނުގައި ތިބިމީހުންނެވެ. އީދު އުފާފާޅުކުރުމަށް ގިނަ އަދަދެއްގެ ބަޔަކު ތޫޑު ސަރަހައްދަށް ގޮސްތިބިކަމަށްވެއެވެ. މިއަދު މޫސުން ގޯސްނޫންނަމަވެސް ރާޅު ބޮޑުކަން މިކަލް ނޫހުގެ ރިޕޯޓަރު ފާހަގަކުރެއްވިއެވެ.\nފުވައްމުލަކު ހޮސްޕިޓަލުގެ އޮފިޝަލް ވިދާޅުވީ ޒުވާނަކަށް ފަރުވާދެމުން ދާކަމަށާއި އެޒުވާނާގެ ހާލު ރަގަޅުކަމަށެވެ.\nދަންނަ ނުދަންނަ 13 އޯގަސްޓް 2019 22:08\nދޮގުމަައުލޫމާތެއް:ގެނބުނީ އައްޑޫ ކުޑަކުއްޖެއް އެކުއްޖާ ހާލުރަނގަޅު އެކުއްޖާ ހޮސްޕިޓަލަކައް ނުގެންދޭ. ހޮސްޕިޓަލައް ގެންދިޔައީ އެކުއްޖާ ސަލާމަތް ކުރަން ފުރަތަމަ މޫދައް އެރި މަސައްކަތް ކުރި ޒުވާނާ. ދ އަތޮޅެެއްވެސްނޫން .ހދ ހަނިމާދޫ ޒުވާނެއް އެއީ އޭނަ ގެނބުނީއެއްވެސްނޫން. ނޭވާއުނދަގޫވާ ޒުވާނެއްވީމަ މާބޮޑައް ވަރުބަލިވެ ނޭވާލާން އުނދަގޫވެ ބޯއަނބުރާ ހޮޑުލެވޭތީ ހޮސްޕިޓަލައް ގެންދިޔައީ


SC bench ah: emme kuree gai mi beyfulhun!\nސުޕްރީމް ކޯޓުގެ ބެންޗުގެ ދެ މަގާމު ހުސްކޮށް އޮތްއިރު އެކަމަށް ވާދަވެރިކަން ބޮޑުވާނެ --\nމިހާރު ހުސްކޮށް ހުރި ސުޕްރީމް ކޯޓުގެ ބެންޗުގެ ދެ ގޮނޑިއަކީ މި ވަގުތު އެންމެ ބޮޑު ވާދަވެރިކަމެއް އަދި އެންމެ ގިނަ ބައެއްގެ ލޯތައް އަމާޒުވެފައިވާ ދެ ގޮނޑި އެވެ. ގާނޫނީ ބޭފުޅުންގެ މެދުގައި މިކަމާމެދު މަޝްވަރާތައް ކުރަމުން އަންނައިރު އާންމު ރައްޔިތުންނަށް ވެސް މި ދެ ގޮނޑީގެ މުހިންމުކަން ވަރަށް ބޮޑެވެ. މިހެންކަން އޮތްއިރު މި ދެ ގޮނޑިއަށް ލިސްޓެއް މިހާރު އެބަ އޮތެވެ.\nއިތުބާރު ހުރި މަސްދަރުތަކުން އަވަސްއަށް ކަށަވަރުވާ ގޮތުގައި ކުރީގެ ބަންޑާރަ ނައިބު ހުސްނުއް ސުއޫދަކީ ލިސްޓްގެ އެންމެ ކުރީގައި އޮތް އެއް ބޭފުޅެކެވެ. ދެން ހައިކޯޓުގެ ކުރީގެ ފަނޑިޔާރު އަޒްމިރަލްޑާ ޒާހިރެވެ. އެއަށްފަހު ވެސް އޮތީ އަންހެން ބޭފުޅެކެވެ. މިހާރު ބާ ކައުންސިލްގެ މެންބަރު އަދި ކުރީގެ ގާޒީ އައިޝާ ސުޖޫން މުހައްމަދެވެ. މައުލޫމާތު ލިބޭ ގޮތުގައި އެންމެ ގިނަ ބޭފުޅުން، ސުޕްރީމް ކޯޓުގެ ފަނޑިޔާރު ކަމަށް ގެންނަން ލޮބީ ކުރައްވަމުން ދަނީ މި ތިން ބޭފުޅުންނަށެވެ.\nސުޕްރީމް ކޯޓަށް ފަނޑިޔާރުން އައްޔަން ކުރަން ގާނޫނު އަސާސީގައި ލިޔެފައިވާ އިޖުރާއަތަކީ ޖުޑީޝަލް ސާވިސް ކޮމިޝަން (ޖޭއެސްސީ) އަށް ފެންނަ ނަންތަކެއް ރައީސްއަށް ލަފާ އެރުވުމެވެ. އެއަށްފަހު އެ ލަފާގެ މަތިން ރައީސް އެ ނަންތައް ރައްޔިތުންގެ މަޖިލީހަށް ފޮނުވާނެ އެވެ. ނަންތަކަށް ރުހުން ދޭނީ މަޖިލީހުންނެވެ.\nމި އިޖުރާއަތާ އެއްގޮތަށް ޖޭއެސްސީއިން މިހާރު ވެސް ދަނީ ރައީސަށް ލަފާ އަރުވާނެ ނަންތަކާ ގުޅޭ ގޮތުން ދިރާސާ ކުރައްވަމުން ކަމަށްވެ އެވެ. ވަރަށް އަވަހަށް އެ ކޮމިޝަނުން އެ ލަފާ ދެއްވާނެ އެވެ. އެ ލަފާ އަވަހަށް ރައީސް އިބްރާހިމް މުހައްމަދު ސޯލިހުއާ ހަމައަށް ދާނެ އެވެ.\nމިފަހުން ރައްޔިތުންގެ މަޖިލީހުން ފާސްކޮށް، ރައީސް ތަސްދީގު ކުރެއްވި އިސްލާހުގައިވާ ގޮތުން ސުޕްރީމް ކޯޓުގެ ފަސް ފަނޑިޔާރުންގެ ބަދަލުގައި ދެން ތިއްބަވާނީ ހަތް ފަނޑިޔާރުންނެވެ. އެ އިސްލާހުގައި ފަނޑިޔާރުން އައްޔަން ކުރަން ޖެހޭނެ ވަކި މުއްދަތެއް ކަނޑައެއް ނާޅަ އެވެ. ނަމަވެސް އާންމުކޮށް މިފަދަ ބަދަލުތައް ގެންނަ އިސްލާހުތަކުގައި ވަކި މުއްދަތެއް ކަނޑައަޅަ އެވެ.\nމައުމޫންގެ ވަކީލް ސުއޫދު: އޭނާގެ ނަން ވަނީ ފަނޑިޔާރު ކަމުގެ މަގާމަށް އައިސްފަ\nއިރުބާރު ހިފޭ ލިސްޓުން ކުރި ހޯއްދަވާ، ސުއޫދަކީ މީގެ ދުވަސްކޮޅެއް ކުރިން ބާ ކައުންސިލްގެ ރައީސް ކަމަށް ވާދަ ކުރެއްވި ބޭފުޅެކެވެ. ގާނޫނީ ވަކީލުން ވޯޓުލީ އިންތިހާބުގައި މައުމޫން ހަމީދާ ވާދަ ކުރައްވާ ނާކާމިޔާބުވެ ވަޑައިގަތީ އެވެ. ސުއޫދަކީ މިހާރު ވެސް ރައީސް އުފައްދަވާފައިވާ ގޮތް ނޭނގޭ މަރުތަކުގެ ހަގީގަތް ހޯދުމުގެ ރިޔާސީ ކޮމިޝަންގެ ރައީސެވެ.\nސުއޫދަކީ ދައުލަތުގެ ގިނަ މަގާމުތައް އަދާ ކުރައްވައި ޝަރުއީ ދާއިރާގެ ތެރޭގައި މަސައްކަތް ކުރައްވާތާ ވަރަށް ދުވަސްވެފައިވާ ބޭފުޅެކެވެ. އަމިއްލަ މަސައްކަތުން ޝަރުއީ ދާއިރާއަށް ގިނަ އުފެއްދުންތަކެއް ވެސް ދޫކުރައްވާފައިވާ ބޭފުޅެކެވެ. އަދި، ޝަރުއީ ދާއިރާ އިސްލާހު ކުރުމާމެދު ވަރަށް ގިނައިން ވަކާލާތު ކުރައްވާ ބޭފުޅެކެވެ. ސުޕްރީމް ކޯޓަށް ވެސް އާންމުކޮށް ފާޑުވިދާޅުވާ ބޭފުޅެކެވެ.\nދެން ހުންނެވި އަޒްމިރަލްޑާއަކީ ހައިކޯޓުގެ ފަނޑިޔާރު ކަމުގައި ހުންނެވިއިރު ގިނަ ބަޔެއްގެ އިހްތިރާމް ހޯއްދެވި ފަނޑިޔާރެކެވެ. ރައްޔިތުން މަޖިލީހުގެ ކުރީގެ ރައީސް އަހުމަދު ޒާހިރުގެ ދަރިކަނބަލުން އަޒްމިރަލްޑާއަކީ އިނގިރޭސިވިލާތުން ގާނޫނީ ދާއިރާއިން ޕީއެޗްޑީ ހާސިލް ކުރައްވާފައިވާ ބޭފުޅެކެވެ. ފަނޑިޔާރު ކަމުގެ ކުރިން ބަންޑާރަ ނައިބު އޮފީހުގައި މަސައްކަތް ކުރެއްވި އެވެ.\nއަޒްމިރަލްޑާ: އޭނާއަކީ ގާނޫނީ ބޭފުޅުންގެ މެދުގައި މަގުބޫލް ބޭފުޅެއް\nހައިކޯޓުގައި މަަސައްކަތް ކުރައްވަމުން ގެންދެވި ހަމައެކަނި އަންހެން ފަނޑިޔާރު އަޒްމިރަލްޑާ، ކުއްލި ގޮތަކަށް ދެކުނު ގޮފި ހަދައި އައްޑޫ ސިޓީއަށް ފޮނުވާލީ ވެސް އޭނާއަކީ "ގަނެނުލެވޭނެ" ފަނޑިޔާރަކަށްވާތީ ކަމަށް ބުނެ އުޅެ އެވެ.\nއޭރު ހައިކޯޓު ދެކުނު ގޮތްޕަށް ފޮނުވާލި ބައެއް ފަނޑިޔާރުން ވެސް އެކަމަށް އެއްބަސްވެ އެވެ. އެކަމަކީ ހައިކޯޓު ރޫޅާލުމަށް ސިޔާސީ ބަޔަކު ކުރި ކަމެއް ކަމަށް އެ ފަނޑިޔާރުން ސިފަ ކުރެ އެވެ. އެތަނަށް ފޮނުވާލި ވަކި މުއްދަތެއް ނޭނގި، އެކަމަށް ޖަވާބެއް ހޯއްދެއްވުމަށް ކުރެއްވި މަސައްކަތްތަކަށް ކުރިއެރުމެއް ނުލިބުމުން އަޒްމިރަލްޑާ އޭރު ފަނޑިޔާރު ކަމުން އިސްތިއުފާ ދެއްވީ އެވެ.\nއޭގެފަހުން އަމިއްލަ ލޯފާމެއް ހައްދަވައިގެން ގެންދަވަނީ މަސައްކަތް ކުރައްވަމުންނެވެ. އޭނާއަކީ ގާނޫނީ ވަކީލުންގެ މެދުގައި ވެސް ވަރަށް އިހުތިރާމް ބޮޑު ބޭފުޅެކެވެ. ދެން ލިސްޓްގައި އޮތް ސުޖޫންއަކީ ވެސް ހަމަ އެހެން ގާނޫނީ ބޭފުޅުންގެ މެދުގައި މަގުބޫލު ބޭފުޅެކެވެ. އޭނާއަކީ އެންމެ ފުރަތަމަ އަންހެން ގާޒީ ވެސްމެ އެވެ. ސްކޫލް ދުވަސްވަރު ރީއްޗަށް ލަވަ ވިދާޅުވި ސުޖޫންއަށް ގާޒީކަން ލިބި ވަޑައިގެންނެވީ ރައީސް މައުމޫންގެ ވެރި ކަމުގައި ޖުލައި 11، 2007 ގައެވެ.\nސުޖޫންއާ ގުޅޭ އެންމެ ފާހަގަކޮށްލެވޭ ހާދިސާއަކީ އޭނާ ހޭޔަންބޯއަށް ދެއްވި އިންޓަވިއުގައި ފަސް މިލިއަން ޑޮލަރުގެ ރިޝްވަތަށް އޭނާ އިންކާރު ކުރެއްވި ކަމަށް ވިދާޅުވި ވިދާޅުވުމެވެ. މުހިންމު ހުކުމްތަކެއް ސިވިލް ކޯޓުގައި ކުރެއްވި ސުޖޫންގެ އެ ވާހަކަ އެންޓި ކޮރަޕްޝަން ކޮމިޝަނުން ތަހުގީގު ވެސް ކުރި އެވެ. އޭނާ އިސްތިއުފާ ދެއްވީ އޭގެ ދުވަސްކޮޅެއް ފަހުންނެވެ. އޭރު އޭނާ ވަނީ ސުޕްރީމް ކޯޓުގެ ދެ ފަނޑިޔާރުން ވަކި ކުރުމަށް އޭރުގެ ރައްޔިތުންގެ މަޖިލީހުން ކުރަމުންދިޔަ މަސައްކަތާ ދެކޮޅަށް ސިވިލް ކޯޓުން ފާސްކުރި ގަރާރުގައި ވެސް ސޮއި ކުރައްވާފަ އެވެ.\nއަބަދުވެސް އަނިޔާވެރި އަމަލުތަކާ ދެކޮޅަށް ވަކާލާތަކު ކުރައްވަމުން ވަޑައިގެންނެވި ސުޖޫން ވަނީ އަނިޔާވެރި އަމަލުތަކާ ދެކޮޅަށް މަސައްކަތްކުރާ އދ. ގެ ސަބް-ކޮމެޓީ (އެސްޕީޓީ) އަށް ދެ ފަހަރަށް އިންތިހާބުވެ ވަޑައިގެންފަ އެވެ.\nބާ ކައުންސިލްގެ އެގްޒެކެޓިވް ކޮމިޓީގެ މެންބަރުންނާއެކު ސުޖޫން: އޭނާ ވަނީ ވަކީލުންގެ ތާއިދު ހޯދައި ކާމިޔާބު ހޯދާފަ\nގާނޫނީ ވަކީލަކު ވިދާޅުވީ ގިނަ ބަޔަކު ލޮބީ ކުރައްވާ ތިން ބޭފުޅުންނަކީ ވެސް މަގާމަށް ވަރަށް އެކަށީގެންވާ ތިން ބޭފުޅުންނެވެ. އަދި އޭގެ ތެރޭގައި އަންހެން ބޭފުޅުން ހިމެނުމަކީ ވަރަށް މުހިންމު އަދި ބޭނުންތެރި ކަމެއްގެ ގޮތުގައި ފާހަގަ ކުރެއްވި އެވެ. ނަމަވެސް އިދިކޮޅު ފަރާތްތަކުން މިކަމާ މިހާރު ވެސް ވަނީ ފާޑުކިޔަން ފަށާފަ އެވެ.\nޕީޕީއެމްއިން އެންމެ ފަހުން ބޭއްވި ނޫސްވެރިންގެ ބައްދަލުވުމުގައި ނުސީދާ ގޮތެއްގައި ސުއޫދަށް ފާޑުކިޔެ އެވެ. "އެމްޑީޕީ ކުލަޖެހިފައި" ތިބި ބޭފުޅުން ސުޕްރީމް ކޯޓަށް ގެނައުމަށް މި ސަރުކާރުން މަސައްކަތް ކުރަމުންދާ ކަމެއް ކަމަށާއި އޭރުން ރައްޔިތުންނަށް ލިބޭނެ އިންސާފެއް އޮންނާނެ ކަމާމެދު އެ ޕާޓީއިން ސުވާލު އުފެއްދި އެވެ.\nއިހު އޮތް ސުޕްރީމް ކޯޓުގެ ހަތް ފަނޑިޔާރުންގެ ބެންޗު ފަހަކަށް ތިރިކޮށް ދެ ފަނޑިޔާރުން މަގާމުން ބޭރުކޮށްލީ މިދިޔަ ރައްޔިތުންގެ މަޖިލީހުންނެވެ. އެއީ އެ ފަނޑިޔާރުންނަށް ދިން ސިޔާސީ އަނިޔާއެއް ކަމަށް ބުނެ ބައެއް ބޭފުޅުން ވަނީ އެ ދެ ފަނޑިޔާރުން އަލުން ގެނައުމަށް ވެސް ގޮވާލައްވާފަ އެވެ. ސަރުކާރުން ބުނާހާ ގޮތެއް ނުހެދުމުން ދިން އަނިޔާއެއް ކަމަށް ވިދާޅުވެ ޑރ. މުހައްމަދު އިޔާޒު ވިދާޅުވީ އެންމެ ރަނގަޅު ގޮތަކީ އެ ދެ ފަނޑިޔާރުން އަލުން މަގާމަށް ގެނައުމެވެ.\nނަމަވެސް އެއީ މާ ތާއީދު ލިބޭނެ ހުށަހެޅުމެއް ކަމަކަށް ނުބެލެވެ އެވެ. އަދި އެކަމަށް އަހުމަދު ފާއިޒު ހުސައިނާއި އަހުމަދު މުއުތަސިމް އަދުނާން ވެސް މިހާތަނަށް ޝައުގުވެރިކަން ފާޅު ކުރައްވައި އެއްޗެއް ވިދާޅުވެފައެއް ނުވެ އެވެ.\nހައިކޯޓުގެ ފަނޑިޔާރުން ކުރީ ސަފުގައި: އެތަނުން ފަނޑިޔާރަކު ބެންޗަށް ވަޑައިގަތުން ވެސް އެކަށީގެންވޭ\nލިސްޓްގެ އެންމެ ކުރީގައި ތިން ބޭފުޅުން އުޅުއްވާއިރު މިހާރު ހުސް ދެ ޖާގަ އޮތް ނަމަވެސް އަދިވެސް ސުޕްރީމް ކޯޓުގެ ބެންޗުން ހުސް ގޮނޑިއެއް ފެނުނުން ވަރަށް އެކަށީގެންވެ އެވެ. ސުޕްރީމް ކޯޓުގެ މިހާރުގެ ފަނޑިޔާރު އަބްދުﷲ ދީދީއަށް ވަނީ ބޮޑެތި ތުހުމަތުތަކެއް ކުރެވިފަ އެވެ. އޭނާގެ މައްސަލަ ޖޭއެސްސީގެ ތަހުގީގު ކޮމެޓީއިން ބެލުމަށްފަހު މަގާމުން ވަކި ކުރަން މަޖިލީހަށް ހުށަހަޅަން ޖޭއެސްސީގެ މެންބަރުންނަށް ވަނީ ލަފާ އަރުވާފަ އެވެ. އެ ލަފާ ބަލައިގަނެ ފަނޑިޔާރަށް ޖަވާބުދާރީވާން މިހާރު އޮތީ ފުރުސަތު ދީފަ އެވެ. ސުޕްރީމް ކޯޓުގެ އެހެން ތިން ފަނޑިޔާރެއްގެ ސުލޫކީ މައްސަލަތަކެއް ވެސް ޖޭއެސްސީގައި އެބަ އޮތެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ސުޕްރީމް ކޯޓަށް އަލަށް ގެނައި ދެ ފަނޑިޔާރުންނަކީ ވެސް ހައިކޯޓުން ނެގި ދެ ފަނޑިޔާރުންނެވެ. އެހެންވީއިރު މިފަހަރު ވެސް ސުޕްރީމް ކޯޓުގެ ބެންޗަށް ހައިކޯޓުން ފަނޑިޔާރަކު ވަޑައިގަންނަވާ ގޮތަށް ވެގެން ދިޔުމަކީ ވެސް އެކަށީގެންވާ ކަމެކެވެ. ހައިކޯޓުގައި ވެސް ގާނޫނީ ބޭފުޅުންގެ ނަޒަރުގައި ސުޕްރީމް ކޯޓަށް ގާބިލް ދެތިން ފަނޑިޔާރުން އެބަ ތިއްބެވި އެވެ. އެގޮތުން ބައެއް ބޭފުޅުން ގެންނަވާ ނަންތަކުގެ ތެރޭގައި ފަނޑިޔާރު އަބްދުﷲ ހަމީދާއި ކުރިން ހައިކޯޓުގެ އިސް ފަނޑިޔާރުކަން ކުރެއްވި އަލީ ސަމީރުގެ ނަން ހިމެނެ އެވެ.\nކޮންމެއަކަސް ސުޕްރީމް ކޯޓުގެ ބެންޗަށް ކޮން ގޮތަކަށް ބަދަލު އައި ނަމަވެސް އެވެގެން ދާނީ ވަރަށް ޝައުގުވެރި، މުހިންމު ބަދަލަކަށެވެ. އަންހެން ބޭފުޅަކު ވަޑައިގެންފިނަމަ ތާރީހީ ވެސް ބަދަލަކަށެވެ. ޝަރުއީ ދާއިރާގެ އިސްލާހަށް އެންމެން ވެސް ބޭނުންވެފައިވާއިރު ޝަރުއީ ދާއިރާގެ ބެލެނިވެރި ފަރާތުގެ ފަނޑިޔާރުންގެ ބެންޗުވެގެން ދާނީ އެންމެ މުހިންމު ބެންޗަށެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ސުޕްރީމް ކޯޓް + ޖޭއެސްސީ ހުސްނުއް ސުއޫދު ޝަރުއީ ދާއިރާ ރިފޯމް ކުރުން ޝަރުއީ ދާއިރާ


09 hours 17 mins agoޤާސިމް އިބްރާހީމްއަކީ ހަށިކޮޅަށްވުރެ ހިތްޕުޅު ބޮޑު ބޭފުޅެއް: އެކޭ09 hours 33 mins agoދުނޔޭގެ އެންމެ ފަލަ އަންހެނާ ޔޫއޭއީގެ ހޮސްޕިޓަލަކުން ޖާގަ ހޯދަނީ ކެންސަރު ހުރިކަން އެނގުނީވެސް4ވަނަ ސްޓޭޖްގަ- ދުޢާއިން ރަނގަޅުވުމުން ޑޮކްޓަރުންގެ ހައިރާންކަން އިންތިހާއަށް!\nދަރިއެއް ނުލިބޭނެ ކަމަށްވެސް ބުނި- އެކަމަކު މިއޮތީ ދަރިފުޅު!\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 39 ސިކުންތު ދުބާއީގައި މަސައްކަތްކުރާ ބޭންކަރެއް ކަމަށްވާ ރަޝީދާއަކީ މަޤާމުގައި ކުރިއެރުން ހޯދަމުން އައި އަންހެނެކެވެ. އަމިއްލަ މަސައްކަތުން ވަނީ ކޮންސަލްޓަންސީ ފާމެއް ވެސް ހުޅުވައިފައެވެ. ބަލިވެގެން ދުވަހަކުވެސް ބޭސްކުރަން ޖެހިފައެއްވެސް ނުވެއެވެ. ރޯގާތަކާއި އާންމު ބަލިތަކެއްވެސް ނުޖެހެއެވެ. ރަޝީދާގެ އުމުރުން 26 އަަހަރުގައި އޭނާގެ ހަޔާތުގައިވެސް ފުރަތަމަ ފަހަރަށް ޑޮކްޓަރަށް ދެއްކީ ގައިގެ ބައެއް ތަންތަނުގައި ގޮށްލާތީއެވެ. އަދި ބައެއް ތަންތަނަށް ތަދުވާތީއެވެ. ޑޮކްޓަރުން ޓެސްޓްތައް ހެދުމަށްފަހު ބުނީ ކެންސަރުގެ ބާވަތެއް ކަމަށްވާ "ހޮޑްކިންސް ލިމްފޯމާ" ޖެހި4ވަނަ ސްޓޭޖަށް ފެތުރިފައިވާ ކަަމަށެވެ. އަދި ދިރި ހުންނާނީ މަދު ދުވަސްކޮޅަކު ކަމަށެވެ. ރަޝީދާ އަކީ އިނގިރޭސިވިލާތަށް ނިޞްބަތްވާ އަންހެނަކަށްވާތީ ރަޝީދާ އަވަސް އަވަހަށް ދިއައީ އާއިލާ އާއި ބައްދަލުކުރުމަށެވެ. އަދި އިނގިރޭސިވިލާތުގެ ޑޮކްޓަރުން ބުނާ ބަހެއް ވެސް ބަލައިލުމަށެވެ. ރަޝީދާ ބުނީ އިނގިރޭސި ވިލާތުގެ ޑޮކްޓަރުންވެސް ޓެސްޓްތައް ހެދުމަށްފަހު ބުނީ ހަމަ އެއްގޮތަކަށް ކަމަށެވެ. "އެދުވަހު އަހަރެންގެ ހާލުގެ ވާހަކަ ކިޔައި ދިނުމުން ޢާއިލާގެ އެންމެންވެސް ފެށީ ރޯން. ރޮއިރޮއި ވަރުބަލިވިމާ ފެށީ ﷲއަށް ދުޢާކުރަން."\nރަޝީދާ ބުނީ ޑޮކްޓަރުން ކޮންމެ ގޮތަކަށް ނިންމި ނަމަވެސް ދިރިހުރިހައި ދުވަހަކު ﷲގެ ޙަޟްރަތުން އުންމީދު ކަނޑައި ނުލަން ﷲ އަންގަވާފައިވާތީ އޭނާ ދެމިހުރީ ދުޢާކުރުން މަތީގައި ކަމަށެވެ. އަދި އާއިލާގެ އެންމެންވެސް ދިއައީ ދުޢާކުރަމުން ކަމަށެވެ. "ޑޮކްޓަރު ބުނިގޮތަށް ފަރުވާ ހޯދަމުން ގެންދިއައީ.3މަސްފަހުން ބުނީ ރަނގަޅުވާހެން ހީވެއޭ.6މަސްފަހުން ހުރިހާ ޓެސްޓްތަކެއް ހަދާފައި ބުނީ އެކުގައި ކެންސަރު ފިލައިފިއޭ. މިހާރަކު ކެންސަރުގެ އެއްވެސް އަސަރެއް ނެތޭ. އެއީ އަހަރެންނާއި ޢާއިލާއިން ކުރި ދުޢާ މާތްﷲ އިޖާބަ ކުރެއްވެވީ. އިލާހީ މުއުޖިޒާތެއް އެއީ، ދެން އެހެން ކޮންކަމެއް. އެމީހުން ބުނި އަހަރެން ދުނިޔޭގަ ހުންނާނީ ވަރަށް މަދު ދުވަސްކޮޅަކުއޭ. ރަނގަޅެއް ނުވާނެއޭ.4ވަނަ ސްޓޭޖޭ. އަހަރެންގެ މަތިން އުންމީދު ކަނޑާލައި އެކީ މާޔޫސްކުރުވި." ރަޝީދާ ބުނީ އޭނާއަށް ޖެހުނު ކެންސަރުގެ ސަބަބުން ދަރިއަކު ނުލިބޭނެ ކަމަށްވެސް ބުނި ކަމަށާއި ނަމަވެސް އަބަދުވެސް އޭނާގެ އެންމެ ބޮޑު އުންމީދަކީ ކައިވެންޏެއްކޮށް ދަރިއަކު ޙޯދުން ކަމަށެވެ. އެހެންކަމުން އެކަން ފަހިކޮށްދެއްވަވާތޯ ދުއާކުރުންމަތީގައި ދެމިހުރީ ކަމަށެވެ. "އަހަރެން ކައިވެނިވެސް ކުރީ. މިއޮތީ މިހާރު7ހަފްތާގެ ދަރިފުޅު. އަބްޔާން! މާތްﷲގެ މިންވަރުފުޅު މާމަތިވެރި. މާތްﷲއަށް އިޚްލާޞްތެރިވެ ވާގިއެދޭނަމަ ﷲ އެމީހަކު ދޫކޮށެއް ނުލައްވަވާނެ!" ރަޝީދާ ބުނީ އޭނާއަށް ކެންސަރު ޖެހުނުކަން އެއީ އެނާއަށް ލިބުނު ވަރަށް ބޮޑު ފިލާވަޅެއް ކަމަށެވެ. "އަހަރެން އެއިގެ ކުރިން އަަބަދުވެސް ވިސްނަމުން އައީ މަސައްކަތާއިމެދު. މަސައްކަތުގަ ކުރިއެރުން ހޯދަން. ކެންސަރުގެ ސަބަބުން ދަތި ހާލުގައި އުޅޭ މީހުންނާއިމެދު ވިސްނަން ފެށުނު. ދެން އަހަރެން ވާނީ އިންސާނިއްޔަތަށް ޚިދުމަތްކުރާ އަންހެނަކަށް. ﷲއަށްޓަކައި ގިނަ މަސައްކަތްތަކެއް ކުރާ ﷲގެ ފުރިހަމަ ޚާދިމަކަށް." ރަޝީދާ މިހާރު ވަނީ އިނގިރޭސި ވިލާތުގައި ޗެރިޓީ ފައުންޑޭޝަނެއް އުފައްދައިފައެވެ. އެ ފައުންޑޭޝަނުން ގެންދަނީ ޞިއްޙީ އަދި ތައުލީމީ ކަންކަމުގައި ދުނިޔޭގެ ކަންކޮޅުތަކުގައި ތިބި މީހުންނަށް އެހީތެރިވަމުންނެވެ. ކޮމެންޓް ކުރެއްވުމަށް


Mahloof Minivankuran ithihaadhun sarukaarah hushahalhanee | Mihaaru\nމަހްލޫފް މުޒާހަރާއެއްގައި ބައިވެރިވެވަޑައިގަންނަވަނީ. ދިހަ މަހުގެ ޖަލު ހުކުމެއް އިއްވާފައިވާ މަހްލޫފު ހައި ކޯޓަށް ހުށަހެޅި މައްސަލައިގެ އިސްތިއުނާފް ފެށުން ލަސްވާތީ އާއިލާ އިން ކަންބޮޑުވުންފާޅުކުރޭ. - ފޮޓޯ: ފޭސްބުކް/މަހްލޫފް\nމަހުލޫފް މިނިވަން ކުރަން އިއްތިހާދުން ސަރުކާރަށް ހުށަހަޅަނީ\n04 އޮކްޓޯބަރ 2016 - 11:54 17 comments\nމަހްލޫފަށް ހަ މަހުގެ ޖަލު ހުކުމް އިއްވީ މިދިޔަ އަހަރުގެ މާޗް މަހުގެ ތެރޭގައި ކުރި މުޒާހަރާއެއްގައި ފުލުހުން ބަންދުކޮށްފައިވާ ސަރަހައްދަކަށް ވަން ކަން ސާބިތުވުމުންނެވެ. އޭގެފަހުން ހަތަރު މަހާއި 24 ދުވަހުގެ ޖަލު ހުކުމް އޭނާ އަށް އައީ އެ މައްސަލާގައި ފުލުހުންގެ ބަންދުގައި ހުރިއިރު ފުލުހުންގެ ވެހިކަލަށް އަރަން ދެކޮޅު ހަދައި، ފިލަން އުޅުނު ކަން ސާބިތުވުމުންނެވެ.\nމަހްލޫފްގެ އަނބިކަނބަލުން ނަޒްރާ ނަސީމް (ނަޒޫ) މިއަދު ވިދާޅުވީ ނުހައްގު ގޮތުގައި އަދަބު ލިބެމުންދާ މަހްލޫފް މިނިވަން ވާނެ މަގެއް އަދި ފެންނަން ނެތް ކަމަށެވެ. ފުރަތަމަ އިއްވި ހުކުމް އިސްތިއުނާފްކުރަން ހައި ކޯޓަށް ހުށަހަޅާފައިވީ ނަމަވެސް މިހާތަނަށް ވެސް އެއްވެސް ޖަވާބެއް ލިބިފައި ނުވާ ކަމަށް އޭނާ ވިދާޅުވި އެވެ.\n"އިސްތިއުނާފަށް ހުށަހެޅިތާ ވެސް މިހާރު ދެ މަސް ވެއްޖެ. ވަކީލުން އެދިފައި ވަނީ އަނެއް ހުކުމް ފެށުމުގެ ކުރިން އިސްތިއުނާފް ނިންމައިދޭން. އެކަމަކު ހަބަރެއް ނުވޭ،" ނަޒޫ ވިދާޅުވި އެވެ.\nކޯޓުގައި އިސްތިއުނާފްކުރިއަސް މަހްލޫފް މިނިވަންކުރާނެ ކަމުގެ އުއްމީދު ކުޑަ ކަމަށް ނަޒޫ ވިދާޅުވި އެވެ. އެހެންވެ، ދެން އޮތް ގޮތަކީ ކުށެއް ނެތި ހައްޔަރުކޮށް ހުކުމް އިއްވާފައިވާ ސިޔާސީ ކުށްވެރިން، ކޮމަންވެލްތު ފަދަ ތަންތަނުން ގޮވާލާފައިވާ ގޮތަށް ސަރުކާރުން މިނިވަންކުރުން ކަމަށް ވެސް އޭނާ ވިދާޅުވި އެވެ.\n"މަޝްވަރާތަކުގައި މަހްލޫފް މިނިވަންކުރަން ސަރުކާރުގައި އެދޭނެ ކަމުގެ ޔަގީންކަން އޮތީ ލިބިފައި،" ނަޒޫ ވިދާޅުވި އެވެ.\nކޮމަންވެލްތުން ގޮވާލާފައިވާ ގޮތަށް ސަރުކާރާއި އިދިކޮޅު ފަރާތްތަކުގެ މަޝްވަރާ މި މަހު މެދު ތެރޭގައި ފަށަން ވަނީ ނިންމައިފަ އެވެ. އަދި މަޝްވަރާގެ މޭޒަށް އިދިކޮޅު ފަރާތްތަކުން ހުށަހަޅާ ހުރިހާ ކަމަކާ ވާހަކަ ދައްކައިގެން ހައްލު ހޯދަން ތައްޔާރު ކަމަށް ސަރުކާރުން ވަނީ ބުނެފަ އެވެ.\nމަހްލޫފަހަށް ދެ ހުކުމެއް އިއްވީ، ރައީސް އަބްދުﷲ ޔާމީން ވެރިކަންކުރައްވާ ގޮތާ މެދު ފާޑުވިދާޅުވެ، އިދިކޮޅު ހަރަކާތްތަކުގެ އެންމެ ކުރީ ސަފުގައި ހަރަކާތްތެރިވެވަޑައިގަންނަވަމުން ގެންދަވަނިކޮށެވެ. އިދިކޮޅު ގިނަ ބަޔަކު މަހްލޫފް ސިފަކުރަނީ، ޑިމޮކްރަސީ އަށް ލޯބިކުރާ، ރައްޔިތުންނަށް ގެއްލުންވާ ނިންމުންތަކާ ދެކޮޅު ހައްދަވަން ކެރިވަޑައިގަންނަވާ ބޭފުޅެއްގެ ގޮތުގަ އެވެ.\nނަޒޫ ވިދާޅުވި ގޮތުގައި މަހްލޫފްގެ ސިއްހީ ހާލަތަށް ބަލައި ވެސް އޭނާ މިނިވަންކޮށްދޭން ޖެހެ އެވެ. ޖަލަށް ގެންދިޔަ ފަހުން މަހްލޫފްގެ އެލާޖިކްވުމުގެ މައްސަލަތަކެއް ކުރިމަތިވެފައިވާއިރު ކަރަށް ދިމާވި މައްސަލައެއްގައި ކޮންމެ ދުވަހަކު މާލެ ގެނެސް ފިޒިއޮތެރަޕީ ހަދަމުން އަންނަ ކަމަށް ވެސް ވިދާޅުވި އެވެ.\nދެ ހުކުމާ އެކު މަހްލޫފްގެ މެމްބަރުކަމުގެ ގޮނޑި ނުގެއްލުނަސް ހުކުމުގެ މުއްދަތުގައި އޭނާއަށް މަޖިލީހުގެ ޖަލްސާތަކާއި ކޮމެޓީތަކަށް ހާޒިރެއް ނުވެވޭނެ އެވެ. މަޖިލީހުގެ މެމްބަރުކަމުގެ ގޮނޑި ގެއްލެނީ އެއް އަހަރަށް ވުރެ ދިގު ހުކުމެއް އައުމުންނެވެ.\nއިތުރު ލިޔުންތައް އެމްޑީޕީ ކްރިމިނަލް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު އަދާލަތު ޕާޓީ މާފުށީ ޖަލު ސިޔާސީ މަޝްވަރާތައް މޯލްޑިވްސް ޔުނައިޓެޑް އޮޕޮޒިޝަން


Vakeelun ge bill ves emme fahun thaashi vefai?! | Mihaaru\nމަޖިލިހުގެ އިދާރާ: ވަކީލުންގެ ބިލް ފާސްކުރަން އެތައް ފަހަރަކު އެޖެންޑާ ކުރުމަށް ފަހު އެންމެ ފަހު ވަގުތު ވަނީ އަނބުރާ ކޮމެޓީއަށް ފޮނުވާލާފައި -- ފޮޓޯ/މިހާރު\n13 މާޗް 2019 - 08:16 8 comments\nއެންމެ ފަހުން، ވަކީލުންގެ ބިލަށް ވެސް މިވީ އެފަދަ ގޮތެކެވެ.\nވޯޓަށް އެހޭ މިންވަރަށް މެމްބަރުން ހާޒިރު ނުވެގެން އުޅުމަށް ފަހު އެންމެ ފަހު ވަގުތު ވަކީލުންގެ ބިލް ވެސް ކޮމެޓީ މަރުހަލާއަށް އަނބުރާ ފޮނުވާލީ އެ ބިލް އަވަހަށް ފާސްކުރަން އެތައް ވަކީލުންނެއް ގޮވާލަމުން ދަނިކޮށެވެ. ބިލް އަނބުރާ ފޮނުވާލީ ގާނޫނު އަސާސީއާ ޚިލާފް ބައެއް ކަންތައްތައް ހުރިކަން ފާހަގަވި ކަމަށް ބުނެ އެވެ. އެކަމަކު ކޮމެޓީ މަރުހަލާގައި އާންމުންނާއި އެކި ފަރާތްތަކުގެ ޚިޔާލު ހޯދުމަށް ފަހު އެކި ބަދަލުތައް ބިލަށް ގެނެސްފައިވެ އެވެ.\nއެ ބިލް އަނބުރާ ކޮމެޓީއަށް ފޮނުވާލި ސަބަބުތަކުގެ ތެރެއިން ފާހަގަކުރާ އެއް ކަމަކީ ވަކީލުންގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގައި އިންނަވާ މެމްބަރު ލަތީފާ ގާސިމްގެ ދައުރު ހަމަވުމުގެ ކުރިން އޭނާގެ މެމްބަރުކަން ގެއްލޭ ގޮތަށް އޮތުމެވެ. އެ ބިލް އޮތް ގޮތުން އެ ބިލް ގާނޫނަކަށް ވުމާ އެކު ލަތީފާގެ މެމްބަރުކަން ގެއްލި، ވަކީލުންގެ ފަރާތުން އާ މެމްބަރަކު ޖޭއެސްސީއަށް ހޮވުމަށް ވަކި މުއްދަތެއްގެ ތެރޭގައި އިންތިޚާބު ބާއްވަން ޖެހެ އެވެ.\nގާނޫނު އަސާސީގެ 161 ވަނަ މާއްދާގެ ހ. ބުނާ ގޮތުން ޖޭއެސްސީގައި ވަކީލުންގެ ފަރާތުން އިންނަވާ މެމްބަރަކީ ފަސް އަހަރުގެ ދައުރަކަށް އިންތިޚާބު ކޮށްފައިވާ މެމްބަރެއް ކަމަށް ވާއިރު، ލަތީފާގެ ޖޭއެސްސީގެ މެމްބަރު ކަމުގެ އެ ދައުރު ހަމަވަނީ އަންނަ ނޮވެމްބަރު މަހަށެވެ. އެހެންވެ، އެ ބިލް އޮތް ގޮތުން ގާނޫނު އަސާސީގައި ބުނާ މުއްދަތު ހަމަވުމުގެ ކުރިން ޖޭއެސްސީގެ މެމްބަރަކު މަގާމުން ވަކިވެގެންދެ އެވެ.\nއެކަމަކު ކޮމެޓީ މަރުހަލާގައި އެ ބިލުގެ މަސައްކަތް ކުރަމުން ދިޔައިރު އެ މައްސަލަ ފާހަގަނުކޮށް ތިބުމަށް ފަހު ބިލް ތަޅުމާ ހަމައަށް ދިއުމުން އެތައް ފަހަރަކު އެޖެންޑާކޮށް އަނބުރާ ކޮމެޓީއަށް ފޮނުވާލި ސަބަބާ މެދު ސުވާލު އުފެދެ އެވެ. ކޮމެޓީ މަރުހަލާގައި އާންމުންގެ ޚިޔާލަށް ހުޅުވާލައި، ބަންޑާރަ ނައިބާއި ގާނޫނީ ބޭފުޅުންގެ ޚިޔާލު ވެސް އެ ބިލަށް ހޯދައި، ބިލަށް ބަދަލުތައް ގެންނަމުން ދިޔައިރު އެކަން އޭރު އިސްލާހު ނުކުރީ ކީއްވެގެންތޯ ސުވާލު އުފެދެ އެވެ.\nރާއްޖޭގެ އިސް ވަކީލުންތަކެއް ސުޕްރީމް ކޯޓުން ނުކުންނަނީ: ވަކީލުންގެ ކަންބޮޑުވުންތައް ގިނަ -- ފޮޓޯ/މިހާރު\nރިޔާސީ ކޮމިޝަންގެ ބިލެކޭ އެއްގޮތަށް، ވަކީލުންގެ ބިލުގެ ވެސް ވެގެން ދިޔައީ ސަރުކާރު ކޯލިޝަންގެ ލީޑަރުންގެ މެދުގައި ހޫނު ބަހުގެ ހަމަލާތަކެއް ބަދަލުކުރި ކަމަކަށެވެ. ޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމަށް ކުރީގެ ރައީސް މުހައްމަދު ނަޝީދުގެ ތުހުމަތުގެ އިނގިލި އަމާޒު ކުރެއްވިއިރު، ގާސިމް ގެންދަވަނީ އެ ބިލު މިހާރު އޮތް ގޮތަށް ފާސް ނުކުރެވޭނެ ކަމަށް ވިދާޅުވަމުންނެވެ.\nވަކީލުންގެ ގާނޫނެއް ވުޖޫދުވުމަކީ މިއަދާ ހަމައަށް ވެސް ގާނޫނީ ދާއިރާ އާއި ވަކީލުން އެންމެ ބޮޑަށް އެދެމުން ދިޔަ އެއް ކަމެވެ. ސަބަބެއް ނެތިއެއް ނޫނެވެ. ގާނޫނެއް ނެތުމުން ވަކީލުންގެ ސީދާ ބައިވެރިވުމެއް ނެތި، ވަކީލުންގެ ކަންކަން އެކި ދުވަސްވަރު އެކި މުއައްސަސާތަކުން ރެގިއުލޭޓް ކުރަމުން ދިއުމާއި ވަކީލުންނާ މެދު ކުއްލިއަކަށް އެޅިގެންދާ ފިޔަވަޅުތަކަކީ ވަކީލުން ފާޅު ކުރަމުން އަންނަ އެންމެ ބޮޑު އެއް ކަންބޮޑުވުމެވެ. އެކަމަށް ހައްލެއް ގެެންނަން ވަކީލުން އަމިއްލައަށް ރެގިއުލޭޓްކުރާ ބާ ކައުންސިލެއް އުފެދެން އޮތީ މިހާރު މަޖިލީހުގައި އޮތް ގާނޫނީ ޚިދުމަތުގެ ބިލް ފާސްވެގެންނެވެ.\nއެތައް އަހަރެއް ވަންދެން ގިނަ ވަކީލުން އެދިއެދި ތިބި އެ ބިލް އަނެއްކާވެސް ލަސްކުރުމުން ގިނަ ވަކީލުން ފާޑުކިޔުން ވަނީ އަމާޒުވެފަ އެވެ. ބައެއް ބޭފުޅުންގެ ނަޒަރުގައި އެ ބިލް އަނބުރާ ފޮނުވާލީ ވަކީލުން އަމިއްލައަށް ރެގިއުލޭޓްކުރާ ބާ ކައުންސިލެއް އުފައްދަން ހުރަސް އެޅުމުގެ ގޮތުންނެވެ. އަދި އެކި ސަބަބުތައް ދައްކައިގެން ބިލް ފާސްވިޔަ ނުދޭން މަސައްކަތް ކުރަނީ ކަމަށް ވެސް ބައެއް ބޭފުޅުން ތުހުމަތު ކުރެ އެވެ.\n"އެންމެ ވަކީލެއް މަގާމުގައި ބެހެއްޓުމުގެ ބޭނުމުގައި އެހެން ހުރިހާ ވަކީލުންގެ ހައްގު ހިފެހެއްޓުމަކީ މުޅި ޕްރޮފެޝަނަށް ގޮންޖެހުން،" ވަކީލް ހިސާން ހުސައިން ވިދާޅުވި އެވެ.\nސަރުކާރުގެ ފަރާތުން މަޖިލީހަށް ބިލް ހުށަހެޅުއްވި މެމްބަރު އަދި އެ ބިލް ދިރާސާކުރާ މަޖިލީހުގެ މިނިވަން މުއައްސަސާތަކާ ބެހޭ ކޮމެޓީގެ ވެސް މެމްބަރު އިމްތިޔާޒް ފަހުމީ (އިންތި) ވިދާޅުވި ގޮތުން އެ ބިލް އަނބުރާ ކޮމެޓީއަށް ފޮނުވާލީ ގިނަ ފަރާތްތަކެއްގެ ޚިޔާލު ކޮމެޓީ މަރުހަލާގައި ހޯދައި، ބިލަށް އެކި ބަދަލުތައް ވެސް ގެނައި ފަހުންނެވެ. އަދި އެ ބިލް ކޮމެޓީއަށް އަނބުރާ ފޮނުވާލީ އެ ބިލް ފާސްވިޔަ ނުދޭން ބައެއް ބޭފުޅުން ބޭނުންވާތީ ކަމަށް ވެސް އޭނާ ތުހުމަތުކުރައްވަ އެވެ.\nއެކަމަކު އޭނާ ވެސް އެއްބަސްވެވަޑައިގަންނަވާ ގޮތުގައި ލަތީފާގެ ދައުރު ހަމަވުމުގެ ކުރިން އޮޓަމެޓިކުން އޭނާގެ މެމްބަރުކަން ގެއްލޭ ގޮތަށް އެ ބިލުގައި އޮތް އޮތުން ބަދަލުކުރަން ޖެހެ އެވެ. އެހެންވެ، އެ މަސައްކަތް ކޮމެޓީ މަރުހަލާގައި ކުރާނެ ކަމަށް އޭނާ ވިދާޅުވި އެވެ.\n"އޮޑިޓަ ޖެނެރަލަށް ޓާގެޓް ކޮށްގެން އޮޑިޓަ ޖެނެރަލްގެ މަގާމު ގެއްލޭ ގޮތަށް ކުއްލިއަކަށް މާއްދާއެއް ފާސްކުރި ކުރުމަށް އޭރު އަޅުގަނޑުމެން ދެކޮޅުހަދަމުން ދިޔައިން. މިހާރު ވެސް އަޅުގަނޑުމެން ހަދާ ގާނޫނަކުން މީހެއްގެ މަގާމު ކުއްލިއަކަށް ގެއްލޭ ގޮތަކަށް އަޅުގަނޑުމެންގެ ތާއީދެއް ނެތް. އެހެން ނަމަވެސް އުސޫލީ ބަދަލުތަކެއް ގެންނަން ބޭނުންވީ،" އިންތި ދާދި ފަހުން ވިދާޅުވެފައިވެ އެވެ.\nރިޔާސީ ކޮމިޝަންގެ ބިލަށް ފަހު މިހާރު ހުރި ބިލްތަކުގެ ތެރެއިން އެންމެ މުހިންމު ބިލަކީ ޔަގީނުން ވެސް ގާނޫނީ ޚިދުމަތުގެ ބިލެވެ. އެކަމަކު މިހާރު ކަން ހިނގަމުން ދާ ގޮތުން، ރިޔާސީ ކޮމިޝަންގެ ބިލަށް ވެގެން ދިޔަ ގޮތް ގާނޫނީ ޚިދުމަތުގެ ބިލަށް ވެސް ވެގެން ދަނީތޯ، މިއީ އުފެދޭ ސުވާލެކެވެ. އެހެން ކަމަށް ވާ ނަމަ ރަނގަޅު ބަދަލުތަކަށް ރައްޔިތުންގެ މަޖިލިހުން އަނެއްކާވެސް އަޅަމުން އެދަނީ ހުރަހެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ޖުޑީޝަލް ސާވިސް ކޮމިޝަން ވަކީލުން


zhahaa ge ithubaaru nehkamuge voate nagaa kahala gothakah raees nasheedh vaahakafulhu dhahkavaifi\nކޮވިޑް-19: ހުޅުމާލޭ ޖަލުން6މީހަކު ...\nފިޝަރީޒް މިނިސްޓަރ ޒަހާ ވަހީދުގެ އިތުބާރު ނެތްކަމުގެ ވޯޓަކަށް ދާކަހަލަ އިޝާރާތެއް ރައްޔިތުންގެ މަޖްލިސްގެ ރައީސް އަދި ކުރީގެ ރައީސް ނަޝީދު މިއަދުކުރައްވައިފިއެވެ.\nއެފަދަ އިޝާރާތެއް ކުރައްވަމުން ރައީސް ނަޝީދު މަޖްލިސްގެ ތަޅުމުގައި ވިދާޅުވީ ފިޝަރީޒް މިނިސްޓަރ ޒަހާ ވަހީދަށް މަސްއޫލިއްޔަތު އަދާ ކުރެވިފައި ނުވާ ކަމަށާއި ވަޒީރުގެ މަސްއޫލިއްޔަތު އަދާ ނުކުރެއްވުމުން ރައްޔިތުންގެ މަޖިލީހުގެ މެންބަރުން އަޅުއްވަން ޖެހޭ ފިޔަވަޅު މެންބަރުންނަށް ވަރަށް ސާފުވާނެ ކަމަށެވެ.\nމިދިޔަ އަހަރުގެ ސެޕްޓެމްބަރު މަހު ތަސްދީގު ކުރި މަސްވެރިކަމުގެ އާ ގާނޫނުގައި ބުނާ ގޮތުން އެ ގާނޫނުގެ ދަށުން ހަދަން ޖެހޭ ގަވާއިދުތައް ހަ މަސް ދުވަހުގެ ތެރޭގައި ނިންމައި ޝާއިއު ކުރަން ޖެހެއެވެ. އެކަމަކު އެ މުއްދަތުގައި އެ މަސައްކަތް ކުރެވިފައި ނުވާތީ، ގަވާއިދު ކޮމިޓީން އެ މައްސަލަ ބަލައި ވަޒީރުގެ މަސްއޫލިއްޔަތު އަދާ ނުކުރާ ކަމަށް މީގެ ކުރިން ވެސް ކަނޑައެޅިއެވެ.\nއޭގެ ފަހުން މަސްވެރިކަމުގެ އެ ގަވާއިދުތައް އެކުލަވާލައި ނިންމައި ބަންޑާރަ ނައިބުގެ އޮފީހަށް ލަފައަކަށް އެދި ފޮނުވި ކަމަށް މަޖިލީހަށް ސިޓީއަކުން މިނިސްޓަރ ޒަހާ އެންގެވިއެވެ.\nމަޖިލީހުގެ ޖަލްސާގައި ރައީސް ނަޝީދު އަލުން އެ މައްސަލަ ފާހަގަކުރައްވާ ވާހަކަފުޅު ދައްކަވަމުން ވިދާޅުވި އަދި ވެސް އެކަމާބެހޭ ގަވާއިދު ފިޝަރީޒް މިނިޓްރީން ގެޒެޓް ކޮށްފައި ނެތެވެ. އެހެންކަމުން މިނިސްޓަރު ޒަހާގެ މަސްއޫލިއްޔަތު އަދާ ކުރެވިފައި ނުވާ ކަމަށް އެމަނިކުފާނު ވިދާޅުވިއެވެ. ދެން އަޅަން ޖެހޭ ފިޔަވަޅު މަޖިލީހުގެ މެންބަރުންނަށް ސާފުވާނެ ކަމަށް ވެސް ވިދާޅުވިއެވެ.\n“އަޅުގަނޑުމެނަށް މި މައްސަލަ ސަރުކާރުގެ މަސްއޫލިއްޔަތު އަދާ ކުރާ މިންވަރު ބަލާ ކޮމިޓީއަށް ފޮނުވިދާނެ، އެކަމަކު އެ ކޮމިޓީން ވެސް އަނެއްކާ ނިންމަން އޮންނާނީ ވަޒީރުގެ މަސްއޫލިއްޔަތު އަދާ ނުކުރެވޭ ކަމަށް، އަޅުގަނޑު މަޖިލީހުގެ މެންބަރުން އަންގަން އޮތީ ވަޒީރު މަސްއޫލިއްޔަތު އަދާ ނުކުރީމަ ކަން ކުރަން ޖެހޭ ގޮތް ސާފުވާން ވާނެ،” ނަޝީދު ވިދާޅުވިއެވެ.\nޒަހާއަކީ ސަރުކާރު ކޯލިޝަންގައި ހިމެނޭ ކުރީގެ ރައީސް މައުމޫން އަބްދުލް ގައްޔޫމްގެ އެމްއާރުއެމްގެ ސްލޮޓެއްގައި ވަޒީރު ކަމުގައި ހުންނެވި ބޭފުޅެކެވެ. ރައްޔިތުންގެ މަޖިލީހުގެ ސުޕަ މެޖޯރިޓީ ހަމައެކަނި އެމްޑީޕީއަށް އޮތްއިރު، ކޯލިޝަންގެ އެހެން ޕާޓީތަކުގެ ވަޒީރުންނަށް ރައީސް ނަޝީދާއި އެމްޑީޕީގެ މަޖިލިސް މެންބަރުން އަބަދުވެސް ވަރަށް ބޮޑަށް ފާޑުވިދާޅުވެއެވެ.


Maaveyo miskiy hulhuvaifi\nމާވެޔޮ މިސްކިތް ހުޅުވައިފި\nމަސްޖިދުލް އަލީ ހުސައިން (މާވެޔޮ މިސްކިތް) ހުޅުވުން -- އަވަސް ފޮޓޯ\nއަލް މަސްޖިދުލް އަލީ ހުސައިން (މާވެޔޮ މިސްކިތް) މިއަދު ހުޅުވައިފި އެވެ.\nމިއަދު އަސުރު ނަމާދަށް އެ މިސްކިތް ހުޅުވައިދެއްވީ އިސްލާމިކް މިނިސްޓަރު ޑރ. އަހުމަދު ޒާހިރެވެ.\nމާވެޔޮ މަގުގައި، ކުރީގައި ހުރި މިސްކިތް ތަޅާލުމަށްފަހު އިމާރާތް ކޮށްފައިވާ ހަތް ބުރީގެ މި މިސްކިތަކީ މިވަގުތު މާލޭގައި ހުރި އެންމެ ރީތި އެއް މިސްކިތެވެ.\nމަސްޖިދުލް އަލީ ހުސައިން (މާވެޔޮ މިސްކިތް) -- އަވަސް ފޮޓޯ\nމި މިސްކިތަކީ ވިޔަފާރިވެރިޔާ މުހައްމަދު އަލީ ޖަނާހު، އޭނާގެ ބައްޕަގެ ހަނދާނުގައި ބިނާކުރެއްވި މިސްކިތެކެވެ. މިސްކިތުގެ ނަންވެސް ހާއްސަކޮށްފައިވަނީ އޭނާގެ ބައްޕަގެ ނަމަށެވެ.\nމިސްކިތް ހުޅުވުމަށް ބޭއްވި ރަސްމިއްޔާތުގައި ކުރީގެ ވަޒީރު އުމަރު ޒާހިރުވެސް ބައިވެރިވެވަޑައިގެންނެވިއެވެ.


މެސީ ބާސެލޯނާ ދޫކޮށްލަނީ - DhiDaily\nދުނިޔޭގެ އެންމެ މޮޅު ކުޅުންެތެރިޔާގެ މަޤާމު އެތައްފަހަރަކު ހޯދާފައިވާ ލިޔޮނެލް މެސީ، އޭނާގެ ފުޓުބޯޅަ ކެރިޔަރުގެ ފެށުން އަދި އަދާ ޖެހެންދެންވެސް ކުޅެމުން އަންނަ ބާސެލޯނާ ދޫކޮށްލުމަށް ނިންމައިފިއެވެ. މިކަން ބާސެލޯނާއިންވެސް ވަނީ ކަށަވަރުކޮށްދީފައެވެ.\nބާސެލޯނާއިން ބުނެފައިވާ ގޮތުގައި، މެސީ މި ޓްރާންސްފަރ މާރކެޓުގައި ބާސެލޯނާ ދޫކޮށްލަންވަނީ ތައްޔާރުވެފައެެވެ. އެސޯސޮއޭޝަން ޕްރެސް އިން ރިޕޯޓުކުރާގޮތުގައި، ބާސެލޯނާއިން މެސީއާއި ވަނީ އަންގާރަ ދުވަހު ބައްދަލުކޮށްފައެވެ. އަދި އޭނާ ވަނީ ބާސެލޯނާ ދުކޮށްލުމަށް ލިޔެކިޔުންތައްވެސް ހުށަހަޅާފައެވެ.\nމެސީއާއި ބެހޭގޮތުން ސްޕެނިޝް މީޑީޔާގައި ބުނަމުންދަނީ މެސީގެ ކޮންޓްރެކްޓުގައި ވާ ގޮތުގެ މަތިން އޭނާ ބާސެލޮނާ ދޫކޮށްލުމަށް އެ ކޮންޓްރެކްޓް ބާތިލުކޮށްލާނެ ކަމަށެވެ. ދުނިޔޭގެ މޮޅު ކުޅުންތެރިޔާގެ މަޤާމު ބާސެލޯނާގައި ހުރެގެން މެސީ ވަނީ6ފަހަރު ހޯދާފައެެވެ. އަދި މި ވަގުތު މެސީ މި ކުލަބު ދޫކޮށްލުމުން ގިނަ ސަޕޯޓަރުން ތިބީ މިކަމާ ވަރަށް ބޮޑަށް މާޔޫސްވެފައެވެ.\n33 އަހަަރުގެ މެސީގެ ކޮންޓްރެކްޓްގައި ވާ ގޮތުގައި މި ސީޒަން ނިމުމުން މެސީ އަށް ބާސެލޯނާ ދޫކޮށްލެވޭނެއެވެ. އަދި ޖޫން މަސް ފަހަނައަޅައި ދިޔުމުގެ ސަބަބުން، ގިނަ ބަޔަކު ޤަބޫލުކުރި ގޮތުގައި، މެސީ އަދި އެއް ސީޒަނަށް ކުލަބުގައި މަޑުކުރާނެއެވެ.\nމެސީވަނީ ބާސެލޯނާގެ ޖާރޒީގައި 731 މެޗު ކުޅެދީ 634 ގޯލު ޖަހާދީފައެވެ.


Thaa'eedhu hodhan PPM ge issverin geyge ah\nޕީޕީއެމްގެ ދޮރުން ދޮރަށް ހިނގުމުގެ ހަރަކާތުގެ ތެރެއިން --\nކުރިއަށް އޮތް ލޯކަލް ކައުންސިލް އިންތިހާބުގައި ވާދަކުރާ އިދިކޮޅު ޕީޕީއެމްގެ ކެންޑިޑޭޓުންނަށް ތާއީދު ހޯދުމަށް ޕީޕީއެމް އާއި ޕީއެންސީގެ ލީޑާޝިޕްގެ އިސް ވެރިން ދޮރުން ދޮރަށް ހިނގުމުގެ ހާއްސަ ހަރަކާތެެއް ކުރިއަށް ގެންގޮސްފި އެވެ.\nއަންނަ ހޮނިހިރު ދުވަހު ބޭއްވުމަށް ހަމަޖެހިފައިވާ ކައުންސިލް އިންތިހާބުގައި ވާދަކުރަން ކެންޑިޑޭޓުން ނެރެފައިވަނީ ޕީޕީއެމްގެ ޓިކެޓްގައެވެ. އިންތިހާބުގައި މާލޭގައި ގިނަ ދާއިރާތަކަކަށް ޕީޕީއެމްގެ ކެންޑިޑޭޓުން ނެރެފައިވެއެވެ. އަދި މާލޭގެ މޭޔަރު ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ޕީޕީއެމްގެ ޓިކެޓްގައި ވާދަ ކުރެއެވެ.\nމިއަދު ކުރިއަށް ގެންދިޔަ ދޮރުން ދޮރަށް ހިނގުމުގެ ހަރަކާތުގައި ޕްރޮގްރެސިވް ކޮންގްރެސް ކޯލިޝަންގެ ދެ އެޑްވައިޒުން ކަމަށްވާ ކުރީގެ ރައީސް ޑރ. މުހައްމަދު ވަހީދު ހަސަން މަނިކު އާއި ކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު ބައިވެރިވެވަޑައިގެންނެވިއެވެ. އަދި އިދިކޮޅު ކޯލިޝަންގެ އެކްޓިން ލީޑަރު އަބްދުއްރަހީމް އަބްދުﷲ އާއި ދެ ޕާޓީގެ މަޖިލީސް މެންބަރުންނާއި ކައުންސިލް މެންބަރުން އަދި މާލެ ސިޓީގެ އެކި ދާއިރާތަކަށް ކުރިމަތިލާފައިވާ ކެންޑިޑޭޓުން ބައިވެރިވެފައިވެއެވެ.\nއަވަސްއާ ވާހަކަދައްކަމުން ޕީޕީއެމްގެ އިސް ތަރުޖަމާން ހީނާ ވަލީދު ވިދާޅުވީ ދޮރުން ދޮރަށް ހިނގުމުގެ އިތުރުން މަގުމަތިންވެސް އާންމުންނާއި ބައްދަލުކޮށް ކެންޑިޑޭޓުންނަށް ތާއީދު ހޯދުމަށް މަސައްކަތް ކޮށްފައިވާ ކަމަށެވެ.\n"މިއަދުގެ ހަރަކާތް ވަރަށް ކާމިޔާބު. ވަރަށް ގިނަ އާންމުންނާއި ބައްދަލްވެ ކެންޑިޑޭޓުންނަށް ކާމިޔާބު ހޯދުމަށް މަސައްކަތްތަކެއް ކުރެވިފައިވޭ. އިރާދަކުރެއްވިއްޔާ ކުރިއަށް އޮތީ އަޅުގަނޑުމެންނަށް ކާމިޔާބު އިންތިހާބެއް،" ހީނާ ވިދާޅުވިއެވެ.\nކެންޑިޑޭޓުންނަށް ތާއީދު ހޯދުމަށް ސަރުކާރު ހިންގާ މައި ޕާޓީ އެމްޑީޕީންވެސް ގެންދަނީ ގިނަ ހަރަކާތްތަކެއް ހިންގަމުންނެވެ. ޕާޓީގެ އިސް ބޭފުޅުންނާއި ސަރުކާރުގެ އިސްވެރިން ބައިވެރިވެވަޑައިގެން ދޮރުން ދޮރަށް ހިނގުމުގެ ހަރަކާތްތައް އެޕާޓީންވެސް ކުރިއަށް ގެންދެއެވެ.\nމި ފަހަރުގެ އިންތިހާބުގައިވެސް އެންމެ ގިނަ ބައެއްގެ ނަޒަރު ހުއްޓިފައިވަނީ މާލެ ސިޓީއަށެވެ. ހާއްސަކޮށް މޭޔަރުގެ ގޮނޑިއަށެވެ.\nޕީޕީއެމް ޑރ. މުހައްމަދު ޖަމީލް އަހުމަދު އަބްދުއްރަހީމް އަބްދުﷲ + ލޯކަލް ކައުންސިލްތަކުގެ އިންތިހާބު ރައީސް ޑރ. މުހައްމަދު ވަހީދު ހަސަން މަނިކު އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ


Dhevana Quarter Ga BML Ah 299 Million Rufiya Ge Faidhaa Eh - Vaguthu\nމި އަހަރުގެ ދެވަނަ ކުއާޓަރުގައި ބޭންކް އޮފް މޯލްޑިވްސް (ބީއެމްއެލް) އަށް ސާފު ފައިދާގެ ގޮތުގައި 299 މިލިއަން ރުފިޔާގެ ފައިދާއެއް ލިބިއްޖެއެވެ.\nބީއެމްއެލްގެ "ކުއާޓަލީ ރިޕޯޓު" ގައި ބުނާ ގޮތުން، ދެ ވަނަ ކުއާޓާގައި ވަނީ މައިގަނޑު ހުރިހާ ދާއިރާއަކުން ލިބުނު ކުރިއެރުންތަކާ އެކު ކުއާޓާގައި ހިންގުމުގެ ފައިދާއާ އެކު 496 މިލިއަން ރުފިޔާ ލިބިފައިވާ ކަމަށެވެ.\nއެއީ މިދިޔަ އަހަރުގެ ދެ ވަނަ ކުއާޓަރާ އަޅާބަލާއިރު 38 އިންސައްތަ އިތުރު އަދަދެކެވެ.\nޓެކްސްއަށް ކެނޑުމަށްފަހު ފައިދާގެ ގޮތުގައި ބޭންކަށް 299 މިލިއަން ރުފިޔާ ލިބުނެވެ. އެއީ މިދިޔަ އަހަރުގެ ދެވަނަ ކުއާޓަރުގައި ލިބުނު 106.2 މިލިއަން ރުފިޔާގެ ސާފު ފައިދާއާ އަޅާބަލާއިރު 181 އިންސައްތަ އިތުރު އަދަދެކެވެ.\nބީއެމްއެލްގެ ވިއުގަ ފުޅާ ކުރުމަށާއި ރާއްޖެ އަށް ބޭންކިން ހިދުމަތް ފުޅާ ކުރުމަށް ބީއެމްއެލް އިން ވަނީ ފަސް ރަށެއްގައި ސެލްފް ސާވިސް ބޭންކިން އޭޓީއެމް ސެންޓަރު ބަހައްޓައިފައެވެ. އެއީ ހދ. މަކުނުދޫ، ށ. ކޮމަންޑޫ، ކ. ހިންމަފުށި އަދި ކ. ދިއްފުއްޓެވެ.\nމީގެއިތުރުން ބީއެމްއެލް އިން ވަނީ 12 ރަށެއްގައި އެޖެންޓް ބޭންކިން މެދުވެރިކޮށް ފައިސާ ޖަމާ ކުރުމާއި ފައިސާ ދެއްކުމުގެ ހިދުމަތް ލިބޭނެ މަގުފަހިކޮށް މި ހިދުމަތް ފުޅާކޮށްފައެވެ. މިހާރު ބީއެމްއެލް އިން އަންނަނީ 200 އަށް ވުރެ ގިނަ ކޭޝް އެޖެންޓުން މެދުވެރިކޮށް ފައިސާ ނެގުމުގެ ހިދުމަތާއި 60 އަށް ވުރެ ގިނަ އެޖެންޓުން މެދުވެރިކޮށް ފައިސާ ޖަމާ ކުރުމުގެ އިތުރުން ފައިސާ ދެއްކުމުގެ ހިދުމަތް އެއްވެސް ފީއަކާ ނުލައި ކަސްޓަމަރުންނަށް ފޯރުކޮށްދެމުންނެވެ.\nބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވިދާޅުވީ މި އަހަރުގެ ފުރަތަމަ ހަ މަސް ދުވަހު ހޯދުނު ނަތީޖާއާ މެދު ހިތްހަމަޖެހޭ ކަމަށެވެ. އަދި ބީއެމްއެލް އަށް ކުރިއެރުން ލިބެމުންދާ ކަމީ ލިބޭ އުފަލެއް ކަމުގައި އޭނާ ވިދާޅުވިއެވެ.\nބީއެމްއެލް އަށް އަދިވެސް ގޮންޖެހުންތައް ކުރިމަތިވާނެ ކަން ފާހަގަކޮށް ސީއީއޯ ވިދާޅުވީ މި ދަތިތަކާ އެކު މިކަމުން އަރައިގަނެ ދެމެހެއްޓެނިވި ކުރިއެރުމެއް ހޯދުމުގެ ހިތްވަރާއި ގާބިލްކަން ޓީމުގައި އެބަހުރި ކަމަށެވެ.\n"އަހަރެންގެ ބޭންކް ކޮމިއުނިޓީ ފަންޑު" ޕްރޮގްރާމްގެ ދަށުން މި ކުއާޓާގައި ބީއެމްއެލް އިން ވަނީ އިތުރު ފަސް ޕްރޮޖެކްޓް ހޮވައިފައެވެ. މި ޕްރޮގްރާމް ހިންގަމުން އަންނަތާ ތިން އަހަރުވެފައިވާ އިރު މިހާތަނަށް 50 ޕްރޮޖެކްޓަށް ވަނީ މާލީ އެހީތެރިކަން ދީފައެވެ.\nމީގެއިތުރުން މުޖުތަމައު އަށް އެހީތެރިވުމަށް ކުރާ މަސައްކަތުގެ ދަށުން 150 ކުދިންނަށް އެހީތެރިކަން ފޯރުކޮށްދިނުމަށް ބޭންކުން ވަނީ 100،000ރ. އެޑްވޮކޭޓިން ދަ ރައިޓްސް އޮފް ޗިލްޑްރަން (އާކް) އަށް ހަދިޔާކޮށްފައެވެ.


England Charity akun Lego Block mathee husfayaa hingaane bayaku hoadhanee - One Online\nލެގޯ ބްލޮކް މަތީ ހުސްފައިގައި ހިނގުން --\nއިނގިރޭސި ޗެރިޓީއަކުން ލެގޯ ބްލޮކް މަތީ ހުސްފަޔާ ހިނގާނެ ބަޔަކު ހޯދަނީ\nލެގޯ ބްލޮކް މަތީ ހުސްފަޔާ ހިނގާނެ ވޮލެންޓިއަރުން ހޯދަމުގެ މަސައްކަތް އިނގިރޭސި ޗެރިޓީއަކުން ފަށައިފިއެވެ.\nއިނގިރޭސިވިލާތުގެ ކައުޑްވެލް ޗިލްޑްރަން ނަމަކަށް ކިޔާ ޗެރިޓީ ކުންފުންޏަކުން ހާއްސަ އެހީއަށް ބޭނުންވާ ކުޑަކުދިންނަށް އެހީ ހޯދުމަށް ކުރިޔަށް ގެންދާ މި ހަރަކާތް ބޭއްވުމަށް ހަމަޖެހިފައިވަނީ އަންނަ މަހުގެ 20 ވަނަ ދުވަހުއެވެ.\nލެގޯ ބްލޮކް މަތީ ހުސްފައިގައި ހިނގާ މިހަރަކާތުގައި ބައިވެރިވުމަށް އެދޭ ފަރާތްތަކަށް ގޭގައި ތިބެގެން އޮންލައިން ކޮށް ބައިވެރިވެވޭނެއެވެ. ކައުޑްވެލް ޗިލްޑްރަން އިން ވަނީ ލެގޯ ބްލޮކް މަތީ ހުސްފައިގައި ރައްކާތެރިކަމާއެކު ހިނގާނެ ގޮތުގެ ޑެމޯ ވީޑިއޯއެއްވެސް ތައާރަފު ކޮށްފައެވެ.\nކައުޑްވެލް ޗިލްޑްރަންގެ އޮފިޝަލަކު ވަނީ މިއީ ކޮންމެ މީހަކުވެސް ހަޔާތުގެ ކޮންމެވެސް ހިސާބެގައި ތަޖުރިބާ ކޮށްފައިވާނެ ކަމެއް ކަމަށާއި ބައެއް ފަހަރު ވަރަށް ވޭން ހުރި ކަމެއްކަމުގައި ބުނެފައެވެ.\nއިނގިރޭސިވިލާތުގެ ފަޔާވޯކްސް އާއި ގުޅިގެން ހިންގުމަށް ހަމަޖައްސާފައިވާ މިހަރަކާތުގެ ސަބަބުން ބުރަ އަދި އުނދަގޫ ހަރުފަތެއް ހުރަސްކުރުމުގައި އުފުލަން ޖެހޭ ވޭން އިހުސާސް ކުރުވާނެ ކަމަށް އޮފިޝަލު ވަނީ ބުނެފައެވެ. އަދި މިއީ މަޖާ އާއިލީ އިވެންޓަކަށް ވެގެންދާނެ ކަމަށްވެސް ވަނީ ބުނެފައެވެ.\nކައުޑްވެލް ޗިލްޑްރަންގެ މި އިވެންޓު ވެބްސްޓްރީމް ކުރުމަށް ވަނީ ނިންމާފައެވެ.\nގުޅޭ ޓެގު އިނގިރޭސިވިލާތް ކުޑަކުދީން


ވުޟޫ ކުރުމަށް ސުންނަތުން ސާބިތުވާ ގޮތް ވިދާޅުވެ ދީފާންނަށް ތޯ؟ | Adam Shameem\nސެކްޝަން | ސުވާލާއި ޖަވާބު - ޠޮހާރަތު\nއަޅުގަނޑުމެންނަށް ދަސްވެފައި މިއޮންނަނީ ވުލޫ ކުރާއިރު ބޮލުގައި3ފަހަރު ފެންލުން އަދި ކަންފަތުގައި ވެސް3ފަހަރު ފެންލުމެވެ. ނަމަވެސް އަޅުގަނޑުމެންނަށް ފެނޭ ބައެއް މީހުން ބޮލުގަ އާއި ކަންފަތުގައި 1 ފަހަރު ފެންލާތަން.. ވީމާ، ވުލޫކުރުމަށް ސުންނަތުން ސާބިތުވާ ގޮތް ވިދާޅުވެ ދީފާންނަށް ތޯ؟\n4- ކޯދޮވުމާއި އެކުގައި ނޭފަތަށް ފެންލުން.. - އަނގަޔާއި ނޭފަތަށް ފެންލާނީ ކަނާއަތުންނެވެ. އަތްގޮށީގެ އެއްބައި އަނގަޔަށް ލައި އަނެއްބައި ލާނީ ނޭފަށެވެ. އެއަށްފަހު ކޯދޮވެ، ވާއަތުން ނޭފަތް ފޮޅާނީއެވެ. ރޯދައިގެ ހާލަތުގައި މެނުވީ ނޭފަތަށް ފެންލާއިރު ވީހައި ބޮޑަށް ފެން އަރުވަން ވާނެއެވެ.\n5- މޫނު ދޮވުން.. - އެއީ ނިތްކުރިން، ބޮލުގެ އިސްތަށި ފަޅާ ހިސާބުން ފެށިގެން ދަތްދޮޅީގެ ދަށާއި ހަމައަށެވެ. އަދި ހުރަހަށް އެއް ކަންފަތުން އަނެއް ކަންފަތާއި ހަމައަށެވެ. މޫނާއި އެކުގައި ބޮޑުކޮށް ނުވަތަ ބޯކޮށް ތުނބުޅި ހުރި މީހެއްނަމަ ތުނބުޅި ދޮންނާކަށް ނުޖެހޭނެއެވެ. އެފަދަ މީހާ ޖެހޭނީ ތަޚުލީލު ކުރަންވާނެއެވެ. އެއީ އަތްގޮށްޓެއްގެ ފެނާއިއެކު ތުނބުޅީގެ ތެރެއަށް އަތުގެ އިނގިލިތައް ވައްދައި މަތިން ތިރިއަށް ނުވަތަ އެއްފަރާތުން އަނެއް ފަރާތަށް އަތް ހިންގައިލުމެވެ. ތުނބުޅި ނުބަހައްޓާ މީހެއް ނަމަ ނުވަތަ ކުޑަކޮށް ފަޅާފައިވާ މީހެއްނަމަ އިސްވެ ދިޔަ މޫނުގެ ހުރިހައި ހިސާބެއް ދޮންނަން ވާނެއެވެ\n.6- ދެއަތް އުޅަނބޮށްޓާއި އެކުގައި ދޮވުން..\n7- މުޅި ބޮލުގައި ފެންފުހުން.. - ފެންފުހޭނީ ދެއަތްތިލައިން، ނިތްކުރިން ފަށައިގެން ފަހަތަށް ކަނދުރާއާއި ހަމައަށް ގެންގޮސް، އެހިސާބުން އަނބުރައި ނިތްކުރިއާއި ހަމައަށް އަތް ގެންނާނީއެވެ. ދެން ދެއަތުގެ ޝަހާދަތް އިނގިލިން ކަންފަތުގެ އެތެރެފުށުގައި، އަދި ބޮޑުވައި އިނގިލިން ކަތްފަތުގެ ބޭރުފުށުގައި ފޮހެލާނީއެވެ. ކަންފަތަކީ ބޮލުގެ ބައެކެވެ. ކަންފަތުގައި ފެން ފުހޭނީ ބޮލުގައި ފުހުނު ފެނުންނެވެ. ކަންފަތުގައި ވަކިން އާފެން ލުމެއް ނުވެއެވެ. - ނިތްކުރީގެ އިސްތަށިކޮޅުގައި އެކަނި ފެންލުމަކީ ސުންނަތާއި ޚިލާފު ކަމެކެވެ. ހަމައެފަދައިން ބޮލާއި ކަންފަތާއި ވަކިން ފެންލުމަކީވެސް ސާބިތުވާ ގޮތެއް ނޫނެވެ.\n8- ދެފައިތިލަ ތަނބިކަށްޓާއި އެކު ދޮވުން.. - ފައިތިލަ ދޮންނައިރު އަތުގެ ކުޑަވައިއިނގިލިން ފައިގެ އިނގިލިތަކުގެ ދޭތެރެތައް ތަޚުލީލު ކޮށް އުނގުޅަން ވާނެއެވެ. - ފައި ދޮންނައިރު ތަނބިކަށްޓާއި އެކުގައި ރަނގަޅަށް ދޮންނަން ވާނެއެވެ. ތަނބިކަށީގައި ރަނގަޅަށް ފެން ނުޖެހުމަކީ ނަރަކައިގެ ވަޢީދު ހުރި ކަމެކެވެ.އިސްޓާކީނުގައި ޚުއްފުގައި ހުރި ނަމަ ވުޟޫކުރުމަށްޓަކައި އިސްޓާކީނު ބާލައި، ފައި ދޮންނާކަށް ނުޖެހޭނެއެވެ. އަދިކިޔެއް އިސްޓާކީނުގައި ފެން ފުހެލުމުން ފުދެއެވެ. ދެއަތުގެ އިނގިލިތަކުން ދެފައިތިލައިގެ މަތިފުށުގައި ކާއްތައިލާނީއެވެ. ޝަރުޠަކީ އިސްޓާކީނަށް އަރާއިރު ވުޟޫ މަތީގައި ހުރުމެވެ. އެއަށްފަހު ވުޟޫ ގެއްލިއްޖެ ނަމަ ރަށްވެއްސަކަށް އެއްރޭ އެއްދުއާ ވަންދެން (ފަސް ނަމާދު) އިސްޓާކީނުގައި ފެން ފުހެގެން ކުރެވޭނެއެވެ. އެއަށްފަހު އިސްޓާކީނު ބާލައި ވުޟޫގައި ފައި ދޮންނަން ވާނެއެވެ. އަދި ދަތުރު ވެރިއެއްނަމަ ތިންރޭ ތިން ދުވާލެވެ.- ވުޟޫ ފުރިހަމަ ކޮށް އަވަދިވެގެން ((أَشْهَدُ أَنْ لاَ إِلَهَ إِلاَّ الله وَحْدَهُ لاَ شَرِيْكَ لَهُ وَأشهد أَنَّ مُحَمَّدًا عَبْدُهُ وَرَسَولُه، اللَّهُمَّ اجْعَلْنِي مِنَ التَّوَّابِيْنَ وَاجْعَلْنِي مِنَ الْمُتَطَهِّرِيْنَ)) ކިޔައިފި މީހަކަށްޓަކައި ސުވަރުގޭގެ ދޮރުކޮޅުތައް ހުޅުވެއެވެ. ނުވަތަ ((سُبْحَانَكَ اللهم وَبِحَمْدِكَ أشهد أن لا إله إلا أَنْتَ أَسْتَغْفِرُكَ وَأَتُوبُ إِلَيْكَ)) މިފަދައިން ކިޔުން ސުންނަތްވެގެން ވެއެވެ. - ވުޟޫގެ ގުނަވަންތަކުގެތެރެއިން ދޮންނަ ކޮންމެ ގުނަވަނެއް އެއް ފަހަރު ނުވަތަ ދެފަހަރު ނުވަތަ ތިން ފަހަރު ދޮވުން ސާބިތެވެ. މަދުނުވާވަރަށް ފެން ހުރި ނަމަ މޮޅުއިތުރު ގޮތަކީ ތިންފަހަރު ދޮވުމެވެ. އެއަށްވުރެ އިތުރު ކުރުމަކީ ހުއްދަކަމެއް ނޫނެވެ. - ފެން ފޮހޭ ގުނަވަންތަކާއި ދޮވެވޭ ގުނަވަންތަކުގައި ފެން ފޮހެވޭ ހާލަތްތަކުގައި ފޮހޭނީ އެއްފަހަރުއެވެ. އެގޮތުން ބޮލާއި ކަންފަތަކީ ދޮންނަ ގުނަވަނެއް ނޫނެވެ. ފެން ފުހޭ ގުނަވަނެކެވެ. ބޮލާއި ކަންފަތުގައި ފެންފުހުމުގައި އިތުރު އެކަލޭގެފާނުންގެ އަރިހުން ސާބިތުވާ ގޮތަކީ އާންމުކޮށް އެއްމެ ފަހަކު ފެން ފުހުމެވެ. ބޮލާއި ކަންފަތުގައި އާދަވެގެން ތިން ފަހަރު އަދި އާދަވެގެން ބޮލާއި ކަންފަތް ވަކިފެނަކުން ފެން ފުހުމަކީ رسول الله صلى الله عليه وسلم ގެ އަރިހުން ސާބިތުވާ ކަމެއް ނޫނެވެ.- ޠަހާރަތާއި ޒީނަތްތެރިކަމާއި ރިވެތި ކޮންމެ ކަމެއް ކުރުމުގައި އިސްކުރާނީ ކަނާއަތެވެ.- ވުޟޫގައި ގުނަވަންތައް ތަރުތީބުން ކުރުމާއި މުވާލާތުކޮށް (ވިދިވިދިގެން) ކުރަން ވާނެއެވެ. މުވާލާތު ކުރުމަކީ: ކުރީ ދޮވުނު ގުނަވަން ނުހިކެނީސް ޖެހިގެން އިން ގުނަވަން ދޮވުމެވެ.މިއީ رسول الله صلى الله عليه وسلم ވުޟޫ ކުރެއްވެވި ގޮތްކަމުގައި މާތް މަތިވެރި އަޞްޙާބުންގެ އަރިހުން ސާބިތުވާ ގޮތް، ރިވާޔަތްތަކުގައި ވާގޮތަށް، އަދި ޢިލްމުވެރިންގެ ތަޙުޤީޤުތަކުގެ އަލީގައި ތިރީގައި އެވަނީއެވެ. އާންމުންގެ ތެރޭގައި އާދަވެފައިވާ ވަރަށްގިނަ ކަންތައްތަކާއި ގޮތްތަކަކީ ދީނުގައި އޮންނަ ގޮތެއް ނޫނެވެ. ދީނުގައި އޮތްގޮތް އުނގެނި ބަލައި އޮޅުންފިލުވުން ކުޅަދާނަވީ މިންވަރަކަށް ވޭތޯ ބަލަން ވާނެއެވެ. އެއީ އެންމެންގެ މައްޗަށް ވާ ދީނީ ވާޖިބެކެވެ. މިސުވާލު ކުރެއްވި ފަރާތަށާއި އެއްމެހައި މުސްލިމުންނަށް، މާތް ﷲ ގެ ދީން އުނގެނި، ދަސްކުރުމުގެ ހެޔޮތައުފީޤު އެކަލާނގެ ދެއްވާށި! އާމީން!\nބޮލުގަ ހީނާފަތް އަޅައިގެން ޥުޟޫކޮށްގެން ނަމާދުކުރެވިދާނެތަ؟\nހިނައިގަތުމުގައި އެއްމެ ރަނގަޅުގޮތް ކުރުގޮތަކަށް ބުނެދެއްވަ ފާނަން ތޯއެވެ!؟


Ooredoo minivan 50 feshun: big millon offer in agu bodu inaamu thakeh!\nއުރީދޫ މިނިވަން 50 ފެށުން: "ބިގް މިލިއަން އޮފާ" އިން އަގު ބޮޑު އިނާމު ތަކެއް!\nމިނިވަން ފަންސާސް ފާހަގަކުރުމަށް މުޅި ގައުމު ދަނީ ތައްޔާރުވަމުންނެވެ. މި މަސައްކަތުގައި އުރީދޫން ވެސް ވަނީ ބައިވެރިވެފަ އެވެ. އެ ކުންފުނިން މިއަދު ފެށި "ބިގް މިލިއަން އޮފާ" ކެމްޕޭނުގެ ދަށުން އެ ކުންފުނީގެ ކަސްޓަމަރުން "ހިތްފުރޭ ވަރު" ގެ އިނާމުތައް ލިބެ އެވެ.\n"މިނިވަން ކަމަށް 50 އަހަރު ފާހަގަ ކުރުމުގެ ގޮތުން އުރީދޫން ފަށާ ހަރަކާތްތައް މި ފެށިގެން ދިޔައީ. ކުރިއަށް އޮތްތަނުގައި ގިނަ ކަންތައްތަކެއް ފެނިގެން ދާނެ،" އުރީދޫ މޯލްޑިވްސްގެ ސީނިޔަ އެގްޒެކެޓިވް ޕަބްލިކް ރިލޭޝަން ނޫރާ އިބްރާހިމް ޒާހިރު މިއަދު ވިދާޅުވި އެވެ.\nއުރީދޫ ސީިނިޔަ އެގްޒެކެޓިވް ޕަބްލިކް ރިލޭޝަން ނޫރާ އިބްރާހިމް ޒާހިރު.--އަވަސް ފޮޓޯ: ސިނާން\nމި ޕްރޮމޯޝަންގައި ބައިވެރިވުމަށް ވަކިކަމެއް ކުރާކަށް އުރީދޫ ކަސްޓަމަރުން ނުޖެހެ އެވެ. މީގެ ބަދަލުގައި އެ ކުންފުނީގެ ކަސްޓަމަރުންނަށް އެސްއެމްއެސް މެދުވެރިކޮށް ކަސްޓަމަރުންގެ "ޓާގެޓު" މެސެޖެއްގެ ގޮތުގައި ލިބޭނެ އެވެ. މި ޓާގެޓުތަކުގެ ތެރޭގައި ޑެއިލީ ޓާގެޓް ތަކަކާއި ވީކްލީ ޓާގެޓް ތަކުގެ އިތުރުން ގްރޭންޑް ޓާގެޓެއް ވެސް ހިމެނެ އެވެ.\nއުރީދޫގެ ހެޑް ޕްރޮޕްރޮޑަކްޓް އަރުޝަދު ޝާކިރު ވިދާޅުވީ މި ޕްރޮމޯޝަންގައި ބައިވެރިވެވޭނީ މި ޓާގެޓުތައް ފުރިހަމަ ކުރުމުން ކަމަށެވެ. އަދި ހުރިހާ ޓާގެޓު ފުރިހަމަ ކުރުމުން "ބޮޑު އިނާމު" ލިބޭނެ ކަމަށް އޭނާ ވިދާޅުވި އެވެ.\n"މި ހުރިހާ އިނާޔަތްތައް 12،000 ކަސްޓަމަރުންނަށް ލިބޭނެ. އެހެންވެ މިއީ ވަރަށް ފުރިހަމަ އިނާޔަތް ތަކެއް. މިއީ މީގެ ކުރިން ރާއްޖޭގެ އެއްވެސް ކުންފުންޏެއް ލޯންޗް ނުކުރާ ވަރުގެ އިނާޔަތް ތަކެއް،" އަރުޝަދު ވިދާޅުވި އެވެ.\nމި ޕްރޮމޯޝަންގައި އުރީދޫ ކަސްޓަމަރުންނަށް އެއް މިލިއަނަށް ވުރެ ގިނަ ފައިސާގެ އިނާމު ހޯދުމުގެ ފުރުސަތު ލިބެ އެވެ. މި "ބިގް މިލިއަން ކޭޝް އޮފާ" ގައި ދޭ އެއް މިލިއަން ރުފިޔާ، 10 ކަސްޓަމަރުންނަށް ބެހިގެންދާނެ އެވެ. އެހެންކަމުން ކޮންމެ ކަސްޓަމަރަކަށް 100،000ރ. ގެ ފައިސާގެ އިނާމެއް ލިބޭނެ އެވެ. މީގެ އިތުރުން ޑެއިލީ ރިވޯޑްސްގެ ގޮތުގައި ހިލޭ ޑާޓާ އެލަވަންސް ހޯދުމުގެ ފުރުސަތު ލިބެ އެވެ. އަދި ވީކްލީ ޕްރައިޒްގެ ގޮތުގައި އައިފޯން ސިކްސްގެ ނުވަ ފޯނު، ނުވަ ފަރާތަކަށް ލިބޭނެ އެވެ.\nއުރީދޫގެ ހެޑް އޮފް ސޭލްސް ހުސެއިން ނިޔާޒު ވިދާޅުވީ މި ކެމްޕޭންގެ މަގުސަދަކީ މިނިވަން ކަމަށް 50 އަހަރު ފުރުމުގެ އުފަލުގައި ބައިވެރިވުމާއެކު ކަސްޓަމަރުންނަށް ހަދިޔާތަކެއް ދިނުން ކަމަށެވެ.\n"މި ކެމްޕޭންގެ ބޭނުމެއް ވޭތުވެދިޔަ 10 އަހަރު އުރީދޫ ކަސްޓަމަރުންނަށް ޝުކުރު އަދާކުރުން ވެސް،" ނިޔާޒު ވިދާޅުވި އެވެ.


America sifain govaamun vahkan kuranee\nއެމެރިކާ ސިފައިން ލޮރީތައް ބަރާކޮށް ގޮވާމުން ވައްކަން ކުރަނީ\nއެމެރިކާ ސިފައިން ލޮރީތައް ބަރާކޮށް ސީރިއާ އިން ގޮވާން ސްމަގްލް ކުރަނީ\nއެމެރިކާ ސިފައިން ބޯޑަރު ހުރަސްކޮށް ސީރިއާއަށް ވަދެ، ނުކުމެ އުޅޭ ގޮތް ސީރިއާގެ މީޑިއާތަކުން އަބަދުވެސް ކަވަރުކުރެ އެވެ. ހަތިޔާރުން ބަރާކޮށް ލޮރީތައް ސީރިއާއަށް ވަނުމަށް ފަހު ތެލާއި ކާބޯތަކެތިން ބަރާކޮށް ނުކުމު ގޮސް އީރާގަށް ވަންނަ ވާހަކަ ނޫސްތަކުގައި އަބަދު ރިޕޯޓްކުރެ އެވެ.\nއެމެރިކާ ސިފައިން ކުރުދީންނާ ގުޅިގެން ސީރިއާއިން ގޮވާން ވަގަށް ނަގާ ވާހަކަ އަކީ މިހާރު މުޅިން އަލަށް ދެކެވޭ ވާހަކަ އެކެވެ.\nމި ޚަބަރާ ގުޅުވައި އެމެރިކާ ސިފައިން ގޮވާން ބަރާކޮށްގެން ދުއްވާފައިދާ މަންޒަރު އަރަބް ނިއުސް އޭޖެންސީން އާންމުންނާ ހަމައަށް ވަނީ ގެނެސްދީފަ އެވެ.\nދުނިޔެ ގޮވާމަށް ޖެހިފައި އޮތް މި ދަނޑިވަޅުގައި އެމެރިކާ ސިފައިންނަށް ވުރެ ގޮވާމުގެ މުހިންމުކަން ސީރީއާގައި ދިރިއުޅޭ ނިކަމެތިންނަށް މާބޮޑެވެ.\nސީރިއާގެ ރައްޔިތުން ކާން ހައްދާ ގޮވާން ވަގަށް ނަގައި އެހެން ބަޔަކަށް ވިއްކި ނަމަވެސް އެއީ ގާތްގަނޑަކަށް 42،000 ފޮތި ޕާނެވެ. އަގުމަގުކުރުމުން 100،000 އަރާ ކަމަށް އަރަބް ނިއުސް އޭޖެންސީ ބުނެ އެވެ.\nއެމެރިކާއިން ސީރިއާގެ ހުޅަނގު ސަރަހައްދު ތަކުގައި ބާރުގަދަކޮށް ކޮންޓްރޯލް ކުރުމަކީ ސީރިއާއާ ދެކޮޅަށް ކުރާ އިގުތިސޯދީ ހަނގުރާމައެއް ކަމަށް އެ ގައުމުން ބުނެ އެވެ. ސީރިއާ ސަރުކާރުން ބުނާ ގޮތުން އެއީ ތެލާއި ކަނާއިން މުއްސަނދި ސަރަހައްދެކެވެ.\nދިމިޝްގުން ބުނާ ގޮތުން އެމެރިކާގެ ވަކިތަކާ ހެދި ކެއިން ބުއިމަށް ބޭނުންވާ އެއްވެސް އެއްޗެއް އަމިއްލަ ބިމުން ނުލިބެ އެވެ. އެވަރުން ނުވެގެން ސީރިއާއަށް ދަތިކުރަން އަޅާފައި ހުރި ފިޔަވަޅުތަކުގެ ސަބަބުން ކެއން ބުއިމަށް ބަރޯސާވާން ޖެހެނީ އީރާނަށާއި ރަޝިއާއަށް ކަމަށްވެސް އަސަދުގެ ސަރުކާރުން ބުނެ އެވެ.\nއެމެރިކާ ސިފައިން ސީރިއާ ބިމުން ތެޔޮ ވަގަށް ނެގުމަކީ ވަރަށް ބޮޑު މައްސަލައެއް ކަމަށް ސީރިއާގެ ޕެޓްރޯލިއަމް މިނިސްޓަރު، ބައްސާމް ތޯމާ ވިދާޅުވި އެވެ.\nއޭނާ ވިދާޅުވި ގޮތުގައި އެމެރިކާ ސިފައިން ތެޔޮ ސްމަގްލް ކުރުމުގެ ސަބަބުން ފާއިތުވި އަހަރު ސީރިއާއަށް 92 ބިލިއަން ޑޮލަރު ގެއްލުން ވެފައި ވާނެ އެވެ.\nރިޕޯޓްތައް ބުނާ ގޮތުން ސީރިއާގައި މިހާރު ވެސް އެމެރިކާގެ 900 ސިފައިން އެބަތިއްބެވެ. އާންމު ގޮތެއްގައި ސިފައިން ތިބެނީ ޕެޓްރޯލް ވަޅުތަކާއި ގުދުރަތީ ގޭސް ވަޅުތައް ގާޑުކޮށްގެން ކަމަށް ވެސް ޚަބަރުތައް ބުނެ އެވެ.\nސީރިޔާ އެމެރިކާ އިރާގު + ޕޮލިޓިކްސް ބައްޝާރުލް އަސަދު\nރައީސް ބައްޝާރުލް އަސަދު އިރާންގައި


ސިކްސް-ޕެކް ޖަހަން ސާޖަރީ ހަދަނީ\nބަނޑުގައި "ސިކްސް-ޕެކް" ޖަހާލަން ކަސްރަތުކޮށް ކެއުމަށް ބަދަލުތައް ގެނެސްގެން އުޅޭތާ އެތައް ދުވަހެއް ވާއިރު ވެސް ނަތީޖާ ނުފެނިގެން މާޔޫސްވާ މީހުން މަދެއް ނޫނެވެ. މިކަމުގައި ކެތްތެރިކަމެއް ނެތް މީހުންނަށް ކުރު މަގެއް ހޯދައިފި އެވެ. އެކަމަކު މިއީ ރައްކާތެރި ކަމެއް ނޫނެވެ.\nJanuary 07, 2017 1\nބަރުދަން ހަމަނުވާތީ ޒާހިލްގެ އޮޕަރޭޝަން ލަސްވެއްޖެ\nސީއެމްވީ އަދި އައިޖީއީ ސިންޑްރޮމް ކިޔާ އިންފެކްޝަންގެ އަސަރުކޮށް، އެތައް ވޭނެއް ތަހައްމަލު ކުރަމުން ދާ އިބްރާހިމް ޒާހިލްގެ ބަރުދަން ހަމަނުވެގެން އޮޕަރޭޝަން ކުރުން ލަސްވެފައިވާ ކަމަށް އޭނާގެ އާއިލާއިން މިއަދު ބުނެފި އެވެ.\nOctober 12, 2016 14\n14 ފަހަރު ވަޅިހަރައި ވަޅުލި ކުއްޖަކު ސަލާމަތްވެއްޖެ\nތައިލެންޑުގައި މަންމައަކު އޭނާގެ ދަރިއެއްގެ ގަޔަށް 14 ފަހަރަށް ވަޅިހެރުމަށް ފަހު ވަޅުލާފައި އޮއްވާ ސަލާމަތްކޮށްފި އެވެ. މި ހާދިސާ ހިނގާފައިވަނީ ތައިލެންޑްގެ ކޮން ކައެން ޕްރޮވިންސްގައި މީގެ މަސްތަކެއް ކުރިންނެވެ.


Camera Flash Kuraa Komme Vaguthaku Mammage Diana Ge Maru Mathin Prince Harry Hadhaanvey - Vaguthu\nކެމެރާ ފްލެޝް ކުރާ ކޮންމެ ފަހަރަކު މަންމަ ޑަޔާނާ މަތިން ޕްރިންސް ހެރީ ހަނދާންވޭ!\nއޭނާގެ ފޮޓޯއެއް ނަގަން ކެމެރާ ފްލެޝްކުރާތަން ފެންނަ ކޮންމެ ފަހަރަކު އިނގިރޭސިވިލާތުގެ އަމީރު، ހެރީ އަށް މަންމަގެ މަރުގެ ހަނދާންތައް އާވާ ކަމަށް އޭނާ ބުނެފިއެވެ.\nމިކަން އަމީރު ހާމަކޮށްފައިވަނީ ދާދިފަހުން އޭނާ އެފްރިކާއަށް ކުރެއްވި ދަތުރުފުޅާ ގުޅޭގޮތުން އިނގިރޭސި ޓީވީ ޗެނަލަކަށް ދެއްވި އިންޓަވިއުއެއްގައެވެ. ވޭލްސްގެ އަމީރާ، އަދި ހެރީގެ މަންމަ މަރުވެފައިވަނީ 1997 ވަނަ އަހަރު ފަރަންސޭސިވިލާތުގެ ޕެރިސް އަށް ކުރެއްވި ދަތުރުފުޅެއްގައި މީޑިއާ މީހުން އޭނާގެ ފަހަތުން ދުއްވާފައި ދިޔަ ގަޑިއެއްގައި، ނުރައްކާތެރި ކާރު އެކްސިޑެންޓެއްގައެވެ.\n"މި އާއިލާއަށް އަހަރެން ނިސްބަތްވެ، އަދި މި ހައިސިއްޔަތުން، މި މަޤާމުގައި، އަހަރެން ހުންނަން ޖެހޭއިރު، ކެމެރާއެއް ފެންނަ ކޮންމެ ފަހަރަކު، ފޮޓޯ ނަގާ އަޑު އިވޭ ކޮންމެ ފަހަރަކު، ފޮޓޯ ނަގާއިރު ފްލެޝްވާ ކޮންމެ ފަހަރަކު އަހަރެންގެ ހަނދާންތައް އެ ދިމާލަށް ދޭ. އެގޮތުން ބަލާއިރު މަންމަ ޙަޔާތުގެ އެންމެ ހިތާމަވެރި ހަނދާންތަކާ ހަމަޔަށް ދެވެނީ، އުފާވެރި ހަނދާންތަކުގެ ބަަދަލުގައި." އަމީރު ހެރީ ކިޔާދިނެވެ.\nއިނގިރޭސި ޓީވީ ޗެނަލް، 'އައިޓީވީ' އަށް ދިން އިންޓަވިއުގައި އެ ޗެނަލުން ވަނީ ހެރީ ކައިރީގައި އަދިވެސް މަންމަގެ މަރާ ގުޅިގެން އޭނާ އަށް ހިތްދަތިކަން ގެނުވާތޯ ނޫނީ މިހާރު އެކަމާ ހިތަށް ހަމަޖެހުން ލިބިފައިވޭތޯ ސުވާލުކުރިއެވެ. ހެރީ ބުނީ އޭނާ އަށް އަދިވެސް މަންމަގެ މަރާ ގުޅިގެން ހިތަށް ހަމަޖެހުން ނުގެނެވޭ ކަމަށެވެ. އަމީރު ހެރީ އާއި އަނބިކަނބަލުން މެގަންގެ ދަތުރުގެ ކޮންމެ ފިޔަވަޅަކަށް ކެމެރާ އެމީހުންނާ އަމާޒުވެފައި ހުރެއެވެ. ހެރީ ބުނީ އެކަމުގެ ސަބަބުން އޭނާ އަށް ތަފާތު އިހުސާސްތަކެއް ކުރުވާ ކަމަށެވެ.\nހެރީ އާއި މެގަންގެ 10 ދުވަހުގެ އެފްރިކާ ދަތުރުފުޅުގައި ދަތުރުކުރެއްވީ، ދަރިފުޅު އާޗީ ގޮވައިގެންނެވެ. އެ ދަތުރުފުޅުގައި އެމީހުން ވަނީ އެފްރިކާގެ އެކި މަންޒިލްތަކަށް ތަފާތު 13 ފްލައިޓެއްގައި 5000 މޭލަށް ދަތުރުކޮށްފައެވެ.\nއޮކްޓޯބަރ 18, 2019 23:57\nމަންމަ މަރާލީ މާމާ، މަންމަ މުސްލިމަކަށް ވެދާނެ ބިރު އޮތުމުން.\nއޮކްޓޯބަރ 19, 2019 10:12\nއަހަރެންގެ ދުޢާ އަކީ ޕްރިންސް ހެރީއަށް ދުނިޔޭގައި އަވަސް ގޮތަކަށް އިސްލާމީ ނޫރު ފެނިގެން ދިއުން. ހުދު ހެރީގެ މަންމައަށް ވެސް އެދީނުގެ ނޫރު ނުލިބުން ކަމުގައި ވިޔަސް އެދެނީ ހެރީއަށް އެނަސީބު ލިބި ދެދުނީޔެގެ ބާއްޖަވެރިއެއް ކަމުގައި ވުން. އަހަރެން ވަރަށް ސަޕޯޓް ކުރަން ޑަޔާނާ އެންޑް އޭނަގެ ދެދަރީންނަށް


Flight Ehge Thereygai Kuhli Gothakah Meehaku Maruvumun Emergency Gai Jassaifi - Vaguthu\nފްލައިޓެއްގެ ތެރޭގައި ކުއްލި ގޮތަކަށް މީހަކު މަރުވުމުން އިމަޖެންސީގައި ޖައްސައިފި\nއިންޑިއާގެ ބަޖެޓް އެއާލައިނެއް ކަމަށްވާ، ސްޕައިސް ޖެޓުން ދަތުރު ކުރަމުންދިޔަ ތައިލެންޑްގެ ފަސެންޖަރަކު މަތިންދާ ބޯޓު ތެރޭގައި ހާޓް އެޓޭކެއް ޖެހި ކުއްލިގޮތަކަށް މަރުވުމާއި، ގުޅިގެން ފްލައިޓް އިމަޖެންސީގައި ވަރްނަސީއަށް ޖައްސައިފިއެވެ.\nމިއަދު ހެނދުނު 7:40 ހާއިރު ބެންގކޮކުން ނައްޓާލި އެ ފްލައިޓްގައި 189 ފަސެންޖަރުން ތިއްބެެވެ. އޭގެ ތެރޭގައި ތައިލޭންޑުގެ 22 ފަތުރުވެރިން ހިމެނެއެވެ. ރިޕޯޓްތައް ބުނާގޮތުގައި، މަތިންދާ ބޯޓު ތެރޭގައި ހާޓް އެޓޭކެއް ޖެހިގެން މަރުވެފައި ވަނީ އުމުރުން 53 އަހަރުގެ ފަސެންޖަރެކެވެ.\nވަރްނަސީގެ ލާލް ބަހްދޫރް ސަޝްތްރީ އިންޓަނޭޝަނަލް އެއާޕޯޓުގެ އޮފިޝަލުން ބުނީ، އެ މީހާ ހާޓް އެޓޭކެއް ޖެހުމުން ފްލައިޓް އެ އެއާޕޯޓަށް ޖެއްސީ އިމަޖެންސީގައި ކަމަށެވެ. އަދި އޭނާއަށް ފަރުވާ ދިނުމަށް އެއާޕޯޓާއި، އެންމެ ކައިރިން ސިއްހީ ފަރުވާ ދިނުމަށް ހާއްސަ ތަނަކަށް ގެންދިޔައިރުވެސް އޭނާ މަރުވެފައިވާކަަމަށް ރިޕޯޓްތައް ބުނެއެވެ.\nއެ އެއާޕޯޓްގެ އިސް ފަރާތްތަކާއި ހަވާލާދީ ރިޕޯޓްތައް ބުނީ، މި ހާދިސާގައި މަރުވި ފިރިހެން މީހާ ދަތުރުކުރަމުންދިޔައީ އޭނާގެ އަނބިމީހާ އާއި ދައްތަގެ އިތުރުން، އާއިލާގެ އިތުރު ހަތް މެންބަރުންނާއި އެކުގައި ކަމަށެވެ. މި ހާދިސާއާ ގުޅޭ މައުލޫމާތުތައް މިހާރު ތައިލޭންޑުގެ އެމްބަސީ އާއި ހިއްސާކޮށްފައިވާ ކަމަށް އެއާޕޯޓުން ބުނެފައި ވެއެވެ.


Dhehvvadhoo Miskithu Boagafai Aau Kohdhehvvumah Dhehvvadhoo Rasgefaanu Ge Dhaithaa Fulhu Male Ah Kurehvvi Dhathuru ދެއްވަދޫ މިސްކިތުގެ ބޯގަފަތް އައުކޮށްދޭތޯ ދަންނަވާން ދެއްވަދޫ ރަސްގެފާނުގެ ދައިތާފުޅު މާލެއަށް ކުރެއްވެވި ދަތުރު – Huvadhoo News Dhehvvadhoo Miskithu Boagafai Aau Kohdhehvvumah Dhehvvadhoo Rasgefaanu Ge Dhaithaa Fulhu Male Ah Kurehvvi Dhathuru Huvadhoo News\nދެއްވަދޫ މިސްކިތުގެ ބޯގަފަތް އައުކޮށްދޭތޯ ދަންނަވާން ދެއްވަދޫ ރަސްގެފާނުގެ ދައިތާފުޅު މާލެއަށް ކުރެއްވެވި ދަތުރު\nދެއްވަދޫ ރަސްގެފާނު ގދ.ވާދޫގައި ބިނާކުރެއްވެވި ހުކުރު މިސްކިތް\nފުރަމާލޭގެ ރަސްކަމުގެ ގަނޑުވަރުގެ ބޮޑުދޮރޯށި ކައިރިއަށް ބީރައްޓެހި އަންހެނަކު ގޮވައިގެން ދެތިންމީހަކު ހިނގާއްޖެއެވެ. މިއަންހެނަކީ ބަލާބެލުމަށް ފާއިތުވިތަނަށް ވުރެ އަންނާންއޮތް ތަން ކުރުވާނެކަމަށް ހީކުރެވޭ އުމުރުގެ މީހެކެވެ. އެދުވަހަކީ ދެއްވަދޫ މުހައްމަދު މަހާރަދުން ރަސްކަމުގައި ރެދަލިކުރައްވާތާ3ވަނައަށްވީ އަހަރުގެ ހައްޖުމަހުގެ ފަނަރަވަނަ ދުވަހެވެ. ހެނދުނާއި މެންދުރާއި ދެމެދުގެ ވަގުތެކެވެ.\nދޮރުވާނުކަލޭގެ ސުވާލުކުރިއެވެ. ކޮންފަދަ މުހުތާދެއްގައި އައި ބަޔަކީމުހެއްޔެވެ. އަންހެންމީހާ ޖަވާބުދިނެވެ. އެޔެއް އެނގޭހުށީ އެހަރަފެންނަ ކޮއިލުގެ ބޮޑު ގޮނޑީގައި އިށީނދެގެންއިން މީހާޔާއި އަހުރެން ބައްދަލުވީމައެވެ. ދޮރުވާނު ކަލޭގެ ބުންޏެވެ. ބަލަބަލަ! ތިބާއީ ސިމިސިމީޔަށް ތިޔަމަގުން ހިނގާނޭ ކަންކަމެއްނޫނެވެ. ތިޔަބައިމީހުން އައި މުހުތާދެއްގެ ވާހަކަ ބޮޑުބެއިކަލަކަށް އިހަށް ޚަބަރު ކުރާށެވެ. އަންހެންމީހާ އަނެއްކާވެސް ޖަވާބުގައި ބުންޏެވެ. ބޮޑު ގޮނޑީގައި އިށީނދެގެންއިން މީހާޔާއި އަހުރެންނާއި ދޭތެރޭ ބޮޑުބެއިކަލަކު ހުރިކަމެއް މަށަކު ނުދަނެހުރީމެވެ.\nދެން މިޒާތަކުން ދޮރުވާނުކަލޭގެޔާއި އަންހެންމީހާޔާ ދެމެދު ޒުވާބު ހިނގަމުން ދަނިކޮށް ގަނޑުވަރާއި އަރިސްކަން ބޮޑު އަސާދެއްވި ކިލެގެ ބޭކަލަކު ގަނޑުވަރަށް ވަންނަވާން ދުރުވެއްޖެއެވެ. ހިނގަމުން މިދާ ކަންކަން އޮޅުންފިލުވައިގެން މި ބެއިކަލަކު އެތެރެއަށް ވެންނެވިތާ އިރުތަކެއްނުވެ އަންހެންމީހާއަށް އެތެރެއަށް ވަނުމުގެ އިޒުނަ ލިބިއްޖެއެވެ. ދަރުބާރުގެ ޚައްދާމަކު އައިސް މީނާ ގޮވައިގެން ދަރުބާރަށް ވަދެއްޖެއެވެ.\nއަންހެންމީހާ ވަދެގެން އަންނަތަން ރަސްގެފާނަށް ފެނިވަޑައިގަތުމުން ކުއްލިއަކަށް ތެދުވެވަޑައިގެން އޭނާގެ ގާތަށް ވަޑައިގެން ސަލާމަށް އަތްޕުޅު ދިއްކޮށްލައްވަމުން އިށީނުމަށްވެސް އިޝާރާތްކުރައްވައިފިއެވެ. ދެން ވިދާޅުވިއެވެ. އަސްތާ މަގޭ އެއްކިހުނުފަން ފާތިމާދައިތަ މާލެ ތިޔައައީ އަންގާވެސް ނުލައެވެ. ސަބަބަކީ ކޮބައިބާވައެވެ.\nޖަވާބުގައި އަންހެންމީހާ ބުންޏެވެ. މާލެ މިއައީ ކަންފަސޭހަޔަކަށް މިގަނޑުވަރުގައި އިށީނދެ އޮށޯވެ ކައިބޮއި ހަދާކަށެއް ނޫނެވެ. އެހެންވީމާ އިށީނުމެއް ނެތެވެ. ދަތުރުހަދައިގެން މިވަރަކުން މިއައީ އުތީމު ތަކުރުގެ ދަރިކަލުން ކަލާފާނުގެ ރަސްކަމުގައި ދެއްވި ދެއްވަދޫ މިސްކިތުގެ ބޯގަފަތް ބައުވެ ހަލާކުވެގެން އެފަތް އައުކޮށްދޭތޯ ދަންނަވާން ކަމަށެވެ. މާލެ ނައިސް މިކަންކުރެވޭތޯ އުޅެއުޅެ ނުކުރެވުނީމާ މިހިސާބަށް އައުމުގެ ތަކުލީފު އުފުލާންޖެހުނީއެވެ. އެހެންވީމާ ކަލާފާނުވެސް ފަތްދެއްވި ބީދައިން އެފަތް އައުކޮށްދެއްވާށެވެ. އެކަންކުރެވޭންދެން މިފެންޑާގައި ކޮޅަށް ހުރެދާނަމެވެ. އެއްކިހުނުފަން ވެގެން ހައްގުނޫން އެއްޗެއް ހާސިލުކޮށްގަތުމުގެ ނިޔަތެއް ނެތެވެ.\nދެން ދެއްވަދޫ މުހައްމަދު ރަސްގެފާނު އަވަސްއަވަހަށް ފަތްލިޔާ ތަކުރުފާނަށް އަންގަވައިގެން ގެންނަވައި އެވަގުތުން އެވަގުތަށް ދެއްވަދޫ މިސްކިތުގެ ބޯގަފަތް އިހުއޮތްބީދައިން އެއްވެސް އުނިއިތުރެއް ނުގެންނަވައި އައުކޮށްދެއްވައިފިއެވެ. ތިރީގައި އެވަނީ މިގޮތުން އައުކޮށްދެއްވި ފަތެވެ.\nމަސްދަރު: ގަލަހިރި ވައިބާ އޮޅީގައި އިމާދު ލަތީފު ހިއްސާކޮށްފައި